text:
میر طفیل محمد
عبدالاحد آزاد چھہ وہمہ صدی ہندِ گۅڈنکہِ نصفک شاعر تہ تس برونہہ چھہ کاشرِ ادبک تواریخ الہ پلہ شین صدی ین ہندس زمانس پیٹھ محیط۔ اتھ طویل وقتس منز پرتھییہِ موضوعی لحاظہ ویٹھۍ پوٹھۍ پاٹھۍ تریہ شعرہ روایژ۔ سِری شعرہ روایت، صوفی شعرہ روایت تہ ارضی لولہ شعرہ روایت۔
کاشرِ ادبہ کہ تواریخک دسلابہ چھہ سِری شعرہ روایژ سیتۍ سپدمت، یۅس ژۅداہمہ صدی منز شروع سپدتھ اتھۍ صدی منز لل دیدِ ہندِ دسۍ عروجس وٲژ۔ ژۅداہمہ صدی پتہ تہِ روز یہ روایت برونہہ پکان، مگر یہ ٲس نہ غالب روایت۔ ہیتی طور ہے وچھو اتھ مدتس دوران رودۍ واکھ، شروک، مثنوی تہ وژن نما نظمہ ہشہِ صنفہ شعرہ تجربن ہند باوژ وسیلہ۔ لل دیدِ ہنزِ شاعری منز یُس فنی تھزر چھہ تمہِ تلہ چھہ باسان زِ یہ شعرہ روایت چھیہ نہ اکہ دورک آغاز بلکہ اکہ زیٹھہِ دورک اند۔ لل دیدِ ہنزِ شاعری ہنز خصوصیت چھیہ تخیلچ کشادگی، تشبیہن تہ استعارن ہند ورتاو، جذباتن ہنز گہرایی تہ لفظہ ورتاوک مخصوص طریقہ کار۔ اتھ کلامس منز چھہِ تِم رموزِ اسرار موجود یمن ہنز وۅمید تھدِ پایہ کِس صوفی سنتس نشی ہیکہِ سپدتھ۔ ہرگاہ موضوعی اعتبارہ کاشرِ شاعری ہنز کتھ کرو ، اسۍ ہیکو وثوقہ سان ؤنتھ زِ کاشر شاعری چھیہ موضوعی اعتبارہ تریو اہم دورو منزۍ گذریمژ۔ تصوف، لول، تہ سیاست۔
حض شیخن کٔر کاشرس منز «شروک» شعرہ ذٲژ ہنز روایت متعارف۔ ہیتی لحاظہ چھیہ نہ واکھ تہ شروکِس درمیان کانہہ فرق۔ لغاتی طور ییتہِ واکھ سنسکرت لفظ واکیہ ہچ تبدیل شدہ صورت چھیہ تہ یمیک معنی ژھۆٹ مۆٹ کتھ چھہ، شروک چھہ اتھ برعکس سنسکرت لفظ شلوکچ تبدیل شدہ صورت ماننہ آمژ یمیک لغاتی معنی پاکیزہ کلام چھہ۔ شیخ العالم سندۍ موضوع چھہِ مختلف رنگکۍ۔ امہ موضوعی رنگا رنگی علاوہ ہرگاہ وچھو کلام شیخ چھہ تژھن روایژن ہند آگر یمو تس پتہ صدی وادن ہندِ خاطرہ کاشرِ شاعری ہنز ارتقایی وتھ سرہ کھرہ کٔر۔ منز کالس دوران یم شعرہ روایژ وۅتلییہِ، تمن ہند پیٹھے بانہ مول چھہِ اسۍ کلام شیخس منزے وچھان۔ مثلاً محمودگامی ین یتھ مثنوی پننہِ قلمہ سیتۍ پوچھر دیت تمہِ صنفہِ ہند اولین نمونہ چھہِ اسۍ شیخ العالمس نش وچھان۔ اتھ ضمنس منز چھیہ تسنزِ «صدوسی مسلہ» تخلیقہِ اکھ تواریخی اہمیت۔ امہِ تخلیقہِ سیتۍ چھیہ کاشرِ زبانۍ منز مذہبی مثنوی ہنزِ روایژ ہند ابتدا سپدمت۔ کاشرِ ادبچ غالب صنف چھیہ وژن یُس منز کالہ چہِ شاعری منز مروج سپد۔ مگر وژنچ روایت تہِ چھیہ شیخ العالم سندِ دسۍ قایم سپزمژ۔ «بارخدایا پاپ نوار» تہ «یُس کرِ گۅنگل سے کرِ کراو» چھیہ امہ چہ رٔژہ مثالہ۔ کاشرِ شاعری منز چھیہ مذہبی شاعری ہنز اکھ نمایاں روایت یتھ منز نعت ہِش موضوعی صنف شامل چھیہ۔ وچھو ہے تہ موضوعی صنفن ہند اولین نقش چھہِ اسہِ حضرت شیخ سنزی شاعری منز میلان۔
ییمہِ ساتہ کاشرِ شاعری ہند دادۍ معاملہ چھرا حسن اوس، شاعر ٲسۍ تتھ سراپا چونہِ جٔرِتھ کھۅنہِ للنٲوتھ تہ عاشق بٔنتھ لۅلمتہ لاے کران تہ تسنزن ژھاین تہ گراین وچھۍ وچھۍ تس پیٹھ جان فدایی کران، بامے سہ حسن ماورایی اوس یا غیر ماورایی۔ غیرماورایی حسنس پتھ جان فدایی ہند ابتدا کۆر حبہ خوتونہِ، یمہِ پننہِ شاعری منز تصورِ عشقچ اتھ معنیس منز باوتھ کٔر تہ یمس نش محبت اکھ حساس موضوع بٔنتھ جاے پراوان چھہ۔ ا مہ محبتک تعلق چھہ دنیاوی خوشی تہ جسمانی مسرتس سیتی۔ تسنزِ شاعری ہنز خصوصیت تہِ چھیہ یی زِ اتھ منز چھہِ عشق و محبتکۍ فطری جذباتھ باوتھ لبان تہ امیک اظہار تہِ چھہ شاعر سندس فوری ماحولس سیتی ہم آہنگ۔ حبہ خوتون چھیہ اکھ روایت شکن تہ روایت ساز شاعر۔ابتدایی دورچہِ شاعری منز ییتہ واکھ تہ شروک ہشہِ صنفہ مروج آسہ تتہِ بنٲو تمہِ وژن مقبول عام صنف۔ پننیو وژنو ہندِ ذریعہ کٔڈ تمۍ کاشر شاعری ماورایی دنیا منزہ نیبر تہ سۅ انِن زمان و مکان کین حدودن منز تہ بنٲون انسانی دل چہ دبرایہ ہنز باوژ وسیلہ۔ سۅ چھیہ امہ برونہم روایت پھٹرٲوتھ تہ تتھ نش انحراف کٔرتھ اکھ نٔو شعرہ روایت قایم کران۔ یم تجربہ ٲسۍ اکہِ پاسہ انسانہ سندس ذاتی تجربس نکھہ مگر بییہِ پاسہ ٲسۍ سٹیھاہ دور۔ یہ چھیہ اکھ ٹاکارہ حقیقت زِ شاعری ہیکہِ نہ انسان سندین ذاتی تجربن ہنز باوتھ کرنہ ورٲے محض کینژن صوفیانہ تصورن ہنزِ بنیاذ پیٹھ قایم تہ دایم روزِتھ۔کاشرِ شعرہ ادبہ چہِ ویتھہِ منز یکسویی پیدہ گژھنہ برونہے انۍ حبہ خوتونہِ شاعری انسانہ سندس ذاتی تجربس نکھہ تہ اکس زندہ انسان سندین جذباتن، احساسن، ارمانن تہ خواہِشن ہنزِ باوژ ہند وسیلہ بنٲون۔
امہ علاوہ لۆب اتھ دورس منز صاحب کول سندِ دسۍ ہندو عقیدتی شاعری ہنزِ روایژ تہِ زاین۔ تمۍ لیۆکھ اتھ دورس منز کرشنہ اوتار ژریت۔ تسنز یہ روایت پکنٲو تس پتہ پرکاش رام تہ کنوہمہ صدی منز پرمانندن برونہہ تہ کرشنہ رازدانن واتنٲو یہے روایت عروجس۔ خاص پاٹھۍ آیہ ہندو عقیتی شاعری لیلا فارمس منز کرنہ۔
محمود گامی ( زا سنہ 1865) سندس وقتس تام پچ کاشر شاعری امی ترا یہ۔ اۆتام اوس کشیرِ پیٹھ فارسی زبانۍ ہند راج جان پاٹھۍ قایم سپدمت۔ مغلن ہندس دورس منز اوس کشیرِ ایرانِ صغیر وننہ یوان۔ مغلو پتہ آیہ پٹھان حکومت۔ یہ دور یۆدوے سیاسی غیر یقینی ہند دور اوس اما پۆز پٹھان دربارن منز اوس کاشر گۅنماتھ فارسی زبانۍ منز ادب تخلیق کران۔ غنی تہ صرفی ہوۍ بہلہِ پایہ گۅنماتو اوس کشیرِ ہنزِ فارسی شاعری منز پنن دبدبہ قایم کۆرمت۔ فارسی بولن تہ لیکھن اوس امہ وقتہ مہذب آسنچ نشانی تکیازِ یہ ٲس حکمرانن ہنز زبان۔ فارسی زبانۍ چلے جاو لگنہ کہ برکتہ ووت اتھ دورس منز کاشرِ زبانۍ تہِ فیض۔ محمودن بۆڈ دیت چھہ زِ تمۍ کٔر کاشرِ شاعری منز مثنوی ہنز روایت متعارف۔ مثنوی چھیہ کاشرس منز پہہ صنف یۅس فارسی شاعری ہندی زیرِ اثر کاشرس منز آیہ۔
صوفی شاعرن ہندِ دسۍ آیہ وژن نگاری سیتی سیتی ہیتی رنگہ کینہہ نوۍ تجربہ تہِ کرنہ یمہِ سیتی نظم صنفہِ تہِ وۅتھہ بو لۆگ۔ نظمہِ ہند آکار یۆدوے شیخ العالم سندِ «گۅنگل نامہ» پیٹھے نظرِ گژھان چھہ، اماپۆز نظمہِ ہند ٹیکنیکی ورتاو تہ امہ چہِ پھیر ہاو خصوصیت وچھتھ آیہ کاشر روایتی نظم صوفی شاعرن ہندِ ذریعہ بارسس۔ اتھ دورس منز آیہ واریاہ نظمہ برونہہ کُن۔ مثلاً محمود گامی سنز «تمثیلِ آدم»، سۅچھہ کرال سنز «دپیومس تہ دۆپنم»، شمس فقیرن «شنیا گژھتھے» تہ احمد بٹہ وارۍ سنز «نَے» بیترِ چھیہ تم صوفی نظمہ یم موضوعی تہ ہیتی رنگہ نظمہِ ہنزِ کہوچہِ پیٹھ کامیابی سان وترِتھ ہیکان چھیہ۔ یمن نظمن ہند مقصد چھہ تمہِ حسنک عکس وۅتلاون یمیک اصل جوہر حیرتھ چھہ تہ یُس بیانہ نیبر چھہ۔ کینہہ نظمہ چھیہ تژھہ تہِ یم شاعر سندِ ذاتک فریاد بننہ بدلہ آدمۍ وجودک فریاد بنیمژہ چھیہ۔ امی ہانکلہِ ہند بیاکھ کۆر چھہ رحمان ڈار سنز نظم «شیش رنگ»۔ یہ نظم چھیہ بدس کالس تام لیکھنہ آمژن نظمن منز یمہِ موجب سرس تکیازِ امِچ ہیتژ ہند قالب چھہِ نہ اسۍ امہِ روایژ ہندس بییہ کانسہِ شاعرس نش وچھان۔ «شیش رنگ» نظم چھیہ شین بندن پیٹھ مشتمل۔ یتھ منز رحمان ڈار سِری ہجرہ وصلک کریشن اکِس بے پھروک لولہ مژِ ہندین اندیشن تہ وسوسن ہندس پیرایس منز اظہار بخشان چھہ۔ صوفی روایژ ہند بۆڈ دیت چھہ یی زِ امہِ سیتۍ سپد کاشرِ زبانۍ ہندِ شعرک محور کشادہ تہ سیتی سپد اتھ فکری اۆبیر گۆبیر تہِ عطا۔
امہ شاعری ہندِ وساطتہ شرپییہِ کاشرِ شاعری منز نوۍ نوۍ استعارہ، علامژ، تلمیح تہ تشبیہی لفظ یمہِ سیتۍ کاشرِ زبانۍ ہندس باوژ بلس توانایی عطا سپز۔ امہِ روایژ کٔڈ کاشر شاعری سیدِ سیۆد جزبل باوژ ہندِ محدود دایرہ منزہ نیبر تہ اتھ منز اۆنن تخیلی تھزر تہ ورگہ باوژ ہند رنگ۔ صوفی روایتس تحت کمہِ رنگہ سپد کاشرِ زبانۍ ہند باوژ بل مستحکم امیک اندازہ ہیکہِ امہ دورچو دۅیو صوفی نظمو سیتۍ سپدتھ۔ یمن منز چھیہ اکھ سۅچھ کرالنۍ «دپیومس تہ دۆپنم» تہ دۆیم شمس فقیرنۍ «شنیاہ گژھ تھے»۔ صوفی شاعری ہنزِ روایژ یۆدوے اکہ طرفہ کاشرِ شاعری باوژ بل تہ باوژ بِتر بخش تہ بحثیت اکھ تحریک کاشرِ ادبہ کِس منز کالس منز بارسس آیہ مگر اتھ روز پننہِ کینہہ خامیہِ تہِ ۔اتھ شاعری منز آو زیادہ پہن سازتِس پیٹھ زور دِنہ۔
کنوہمہ صدی یۆدوے صوفی شاعری ہند سۅنہرۍ دور رودمت چھہ اماپۆز یہ روایت روز وہمہِ صدی تام تہِ قایم تہ ازتام تہِ چھیہ سانہِ شاعری منز کانہہ نتہ کانہہ صوفی آواز کنن گژھان۔ ہیت لحاظہ چھہِ امہِ دورک سانہِ زبانۍ بیاکھ اکھ گُلہِ میوٹھ تہ یہ چھہ غزل۔ غزل تہِ چھیہ کاشرس فارسی زبانۍ ہند دیت۔ امکۍ تجربہ یۆدوے امہ دورکیو محمود گامی سندیو زِٹھیو یا کانسیو ہم کالو مثلاً فاخر تہ سعداللہ بیترِ شاعرو کرۍ مگر امیک سہرہ تہِ چھہ محمود سے گنڈنہ آمت۔ یہ چھہ روسل میرے یمۍ کاشر غزل عروجس پیٹھ واتنوو تہ اتھ منز غزلہ چہِ تمام خصوصیژ پیدہ کرِ۔ میر سندس غزلس منز چھہ تغزل تہِ تہ تخیل تہِ۔ موسقیت، رمزیت تہ ابہام ہشہِ خصوصیژ چھیہ تمۍ سندین غزلن ہند خاصہ۔ تمۍ سنزِ پیکر تراشی چھہ پنن اکھ خاص رومانی انداز۔
رسول میرنۍ عظمت چھیہ یتھ کتھہِ منز زِ تمۍ کٔڈ کاشرِ شاعری تصوف کیو چھمبو چھاریو تہ روایتی اظہار کیو شٹھنیارو منزہ نیبر تہ یہ لٲجِن رومان کین شاداب مرگن کُن۔ سہ اوس خالص حسنک شاعر۔ کاشرِ شعرہ روایژ ہند پاس کٔرتھ چھہ سہ بعضے زنانہِ ہند کردار اختیار کٔرتھ باوتھ کران تہ بعضے روایژ نِش انحراف کٔرتھ مرد سنزِ زبانۍ عشقک اظہار کران۔
غلام احد مہجورن دیت ہیتی طور ترین صنفن سگ۔ روایتی وژن، وژن نما نظمہ تہ غزل۔ اتھ سیتۍ سیتۍ انِن اتھ منز موضوعی کشادگی تہِ۔ ژھۆٹۍ پاٹھۍ ونو زِ مہجورن اہم رول تہ روایت سازی چھیہ یتھ کتھہِ منز زِ تمۍ انۍ کاشر شاعری ازانۍ تہ اسمانۍ دنیا پیٹھہ بۅن وٲلتھ تہ اتھ منز وۅپدٲون پننہِ میژِ ہنز خۅشبو۔ دۆیم چھہ یہ تہِ پۆز زِ اگرچہ وہمہِ صدی تام چہ شاعری منز موضوعی تبدیلیہ تہِ آیہ مگر موضوع اوس صرف عشق تہ اتھ چھہِ کاشرۍ شاعر مختلف رنگن منز پننہِ پننہِ آیہ پیش کران۔ کینہہ سری رنگس منز، کینہہ صوفی رنگس منز تہ کینہہ مجازی رنگس منز۔ یہ کتھ چھیہ عیاں زِ وہمہِ صدی تامک کاشر شعرہ ادب اوس ساینس تہ تیکنیکی وۅسہِ درۅسہِ نِش دور۔ دۆیِم یہ تہِ زِ یہ اوس درس دنیاہس منز وِزِ وِزِ وۅتھن واجنین سماجی تہ سیاسی تحریکن نشہِ لۆب۔ تریم یہ اوس پننہِ اندۍ پکھۍ چہ زندگی تہ دنیا نشہِ تہِ اکثر اچھ ؤٹتھ تہ پننس بیرونس پِس پشت ترٲوتھ اندرون کِس آسمانس پیٹھے پننین تخیلی پکھن پیٹھ پرواز کرناوان۔ یہ سورے فکر و فن گۆو داخلیتک پردہ ژٔٹتھ تمہ ساتہ خارجیتس کُن گامزن یمہِ ساتہ شاعر تخیلی تہ تصوری دنیا منزہ نیبر نیرتھ تہ پننہِ اندۍ پکھۍ چہ زندگی ہنزن سنگلاخ حقیقژن سیتۍ قدم رلٲوتھ اتھ ژرژنہِ لگۍ۔ پرانین مروجہ روایژن خلاف گوڈنیک یہ بدلاو سپد وہمہِ صدی دوران۔ یتھ منز نہ صرف مہجورن اکھ اہم رول ادا کور بلکہ چھ اتھ منز عبدالاحد آزاد سنزن تخلیقی کاوشن ہند دیت تہِ شامل۔
_______
میر طفیل محمد چھہِ علی گڑھ مسلم یونیورسٹی منز ماڈرن انڈین لنگویجز ڈپارٹمنٹس منز ریسرچ سکالر۔
زمرے:تنقید, عبدالاحد آزاد


c: text/html

text:
سید روح اللہ مصطفوی یا آیت اللہ خمینی آسی شیعین ہندی اَکھ بوڈ مجتہد، سیآسی رہنما تہ اسلامی انقلابک بانی۔ یمن چھ مشہور لقب امام خمینی۔ یمہ سند خاندانن چھ کشیر پیٹھہ ایران ہجرت کرمژ۔
روح الله خمینی زاے 24 ستمبر 1902عیسویس مَنٛز خمین ایرانس مَنٛز۔
یمو کور وفات 03 جون 1989ء مطابق 29 شوال المکرم 1409ہجریس مَنٛز۔ تہ آیہ تہرانس مَنٛز دفن کرنہ۔
خمینی آس موسوی سید۔ تہ تمن اوس ناو خاندارنِہ خدیجہ تقفی۔ تمن زایِہ ترے کورِ تہ زِہ نیچوی مصطفی خمینی تہ احمد خمینی۔
اسلامی جمہوری ایران، انقلاب تہ ولایت فقیہ[اؠڈِٹ]
خمینی سنز پارٹی اوس ناو حزب اسلامی تہ یمو کر اتِہ بادشاہت ختم تہ کورِکھ اسلامی حکومتھ قایم۔ یم آیہ 01 فروری 1979ء تقریبا 16 وریو پتہ ایران واپس تہ کورکھ 11 فروری دوہ اسلامی انقلاب برپا۔ یمو تھوو ملکک روحانی تہ سیاسی سربراہ اَکھ مجتہد تہ یمن ولایت فقیہ ونان چھ۔ اتھ عہدس پؠٹھ رودی یم 03 جون 1989 عیسویس تام قایم۔
خمینی سنز کتابہ تہ چِٹھِی[اؠڈِٹ]

robotstxt: allowed

filter: keep


text:
کینہہ ریتھ برونہہ پیوو میہ امین کامل سندس قصیدس اکھ تفصیلی نوٹ لیکھن تکیازِ تتھ متعلق لیکھنہ آمتس اکس مضمونس منز اوس تمیک معنہِ مطلبے غلط سمجھنہ آمت۔ کاشرس منز چھہِ نہ قصیدہ لیکھنہ آمتۍ تہ نہ چھہ سون دور قصیدن ہند دور۔ بقول شفیع شوق تسندس ادبک تواریخس منز چھہ ترجمن ہند ذکر یمن منز بوصیری سند البردہ خاص طور اہم چھہ۔ یمو علاوہ چھہِ رسا جاودانی، امین کامل، رفیق رازن (خبر بییہ تہِ ما آسہِ کٲنسہِ ) اکھ اکھ قصیدہ لیوکھمت۔
کامل سند قصیدہ چھہ کم و بیش عربی قصیدہ چہ تنظیمہِ ہنز پابندی کران۔ نوۍ مہ صدی منز چھہ ابن قطیبہ "کتاب الشعر والشعرا” ہس منز ونان زِ قصیدہ چھہ ترین حصن پیٹھ مشتمل آسان۔ نصیب، تخلص،تہ ٲخری حصہ یتھ منز فخر یا ہجو یا حکمت آسان چھیہ۔ اسۍ چھہ یم تریشوے عناصر کاملنس قصیدس منز وچھان۔
مۅغلن چھیہ پننۍ ژھاے بہت دۅن چشمن (نصیب)
فن ہاوہ تہ کیا ہاوہ یتھس وقتس ون (تخلص)
شاداب یہ ریشۍ وٲر تہ یم میانۍ سخن (فخر)
کاملنس قصیدس مقابلہ چھہ رفیق رازن بہترین قصیدہ تمۍ سنزِ گۅڈنچہ شعرہ سۅمبرنہ منز درج۔ یہ قصیدہ چھہ امۍ بحضور شیخ العالم لیوکھمت۔ اتھ قصیدس پتہ کنہِ چھہ کامل سنز افکار نظمہ ہند آہنگ الغابہ کنن گژھان، مگر یہ قصیدہ چھہ راز سندِ طرز اداہک اکھ ممتاز تہ بہترین نمونہ۔ میانہ خیالہ چھیہ کامل سند "قصیدہ” تہ راز سند” بحضور شیخ العالم” کاشرِ شاعری ہنزہ زہ اہم نظمہ یم یمن دۅن شاعرن ہندِ تخلیقی قوتکۍ نمونہ چھہِ تہ یمن دۅشونی شاعرن ہنزِ شاعری تہِ واریاہس حدس تام کلہم پاٹھۍ الگ کڈنس منز مدد کٔرتھ ہیکن۔
بلۍ اچھرہ گیندن میون چھہ اچھرن پھرۍ پھہہ
ژھور میلہِ قلم میون چھہ معنی ورقن
گرمیوس تہ ژلۍ مصلحتن نیرتھ چل
نرمیوس تہ لگۍ ڈیر وتن پیٹھ سخنن
ژھۅکہِ میانۍ فکر روسۍ کچن ڈلہِ رفتار
تھکہِ میانۍ نظر، زون اچھن لگہِ زونن
چھس کنگہ دزاں پانہ تہ پاواں شہلتھ
چھس واوہ ہراں پانہ براں گل ہلمن
یا یکھ تہ وچھکھ میانہِ کلامک ون چھپھ
یا یکھ تہ ژھنڈکھ میانہِ خیالکۍ دٔدون
(قصیدہ، امین کامل)
یا چھی میہ تمے خواب اچھن لارۍ ونیک تام
یاچھس بہ ممت یُتھ یہ جنت گوو میہ عطا ہیو
کژتام اچھر چھم زِ یمن چونہِ جراں چھس
نورٲنۍ علمدارہ میہ باوُن چھہ مدعا ہیو
یا میانۍ کشیرے چھیہ میہ کژ سنگ بنیمژ
یا چھس بہ ظہرۍ روٹہ گومت نیول ہوا ہیو
تھووکھے نہ میہ کن گوش یوتاں ہکۍ تہِ ژھوکییم
وچھہس نہ یوتاں گردِ شروپس وتھرہ صدا ہیو
(بحضور شیخ العالم، رفیق راز)
ییتہ کامل سندین شعرن منز جلال تہ خۅد اعتمادی چھیہ، تتہ چھیہ راز سندین شعرن منز عاجزی تہ طلب۔ میہ باسان کامل سنزِ شاعری منز چھیہ گرمی تہ راز سنزِ شاعری منز نرمی۔ کامل سنزِ شاعری منز چھہ بہ اہم تہ ژہ چھہ امہ کُے پرتو، راز سنز شاعری چھیہ برعکس، بہ چھہ ژہ ہک پرتو۔ کامل سند قصیدہ چھہ اکھ خشمہ ہژ شکایت، راز سند بحضور شیخ العالم چھہ اکھ مظلوم آلو۔ کامل سنزِ شکایژ منز چھہ خیر تہ شرک حوالہ، راز سندس آلو منز چھیہ داد تہ بدادچ روداد ۔ دۅشوے شاعر چھہِ اکثر تضاد پیش کران۔ کامل سند تضاد چھہ تکمیلی، راز سند تضاد چھہ تخالفی۔
راز سند بیاکھ قصیدہ "درمدح وجود” سپد میہ حال حالے مصنف سندِ طرفہ دستیاب۔ قصیدہ چھہ پیش:
قصیدہ در مدح وجود
رفیق راز
جیرہ ہیو آو سوکوتس وۅں پھرس میٲنس تل
ناگہاں از تہِ ہیوتن روتلہِ وہراون گل
بر زباں چھے میہ شب و روز دعاٖے سیفی
تابعیا بوز ستتھ ساس پیٹھی چھم موکل
تھود تہ بوڈ یوت چھہ بس فیضِ دعاٖے سیفی
تی سپد یی میہ وونم گوو نہ زنہے ادلہ بدل
چھس بہ لب بستہ سخن چھس نہ کراں مصلحتا
یی وناں چھس تہ گژھاں تی چھہ، زباں چھیم کرتل
سلطنت میانہ سکوتچ چھیہ حدو روس تہ انیکھ
اتھۍ اندر گیر گمتۍ اکھ یہ ابد بییہ ہہ ازل
میون قالینہ یہ میژ، تحت سلیماں تہِ کتھا
چھس بہ سلطان سکوتک تہ کھڑا چھِم موکل
میون پِٹھ چھس تہ یہ میژ باج ہیواں اسمانس
میانہ بیمے چھہِ تہہ آب کھٹتھ دشت و جبل
منتظر جن تہ ملک کیتۍ اشارس میٲنس
میون حکمے چھہ شب و روز اناںیم بعمل
میون دستخط نہ یوتاں مِسلہِ پیٹھن سپدِ لگے
در جہاں یی نہ کہنی کٲم توتاں رو بہ عمل
آسہِ بے وونت سمندر تہ کُنُے دام کڈس
آسہِ صحرا تہ کرن غیب یمن پادن تل
اوبرہ لونگ آسہِ گُرکۍ پاٹھۍ کرس زین اتی
وزملا آسہِ اتھن کیتھ بہ تُلن کمچہ بدل
پٲز اسمانۍ وپھاں آسہِ کرس گردنہِ رز
بے وفا دراو اگر جن تہ کرس ہٹۍ ہانکل
نون اگر باوہ تہ برپا چھیہ قیامت سپداں
نون اگر نیرہ تہ ٲنن چھیہ گژھاں عقلہ بقل
سونتھ یی لارِ ہوتُے ناد اگر ہے لایس
یتھ کُلس تل بہ قدم تھاوہ پھلے نیریس جل
گوس ناراض تہ موسم تہِ گژھن بے تاثیر
گوو نہ منشا میہ اگر نیرِ نہ کلۍ شاخن پھل
گلشنس منز چھیہ کراں میون ذکر شاخ بہ شاخ
گیت میانی چھیہ گیواں ماچھ گنس منز یہ نحل
لوگ یمن میانہ اشیک سگ تہ لوبک یوت جہار
تاپہ کراین نہ کہنے جاٖے تمن بونین تل
چھاوہ یود ڈاے اچھر کورہ صفحس، تیمبرِ وۅتھن
شل تہ پل آب گژھن ہاوہ اگر باوژ بل
تاحشر روزِ صحیح ، لیکھہ اگر حرفِ غلط
میون اسلوب جدا میون چھہ انداز نیرل
کاکد اسمان بنی میانۍ اچھر ہے جرہہس
سنکھ اچھرن تہ یہ بتراتھ ژیہ باسی دلدل
تراوہ یود زلف پریشاں بہ اویزاں لفظن
دۅہلہِ کھین دوکھہ تہ پرواز کرن راتہ مۅغل
کم سخن ور چھِہ یواں رٹنہِ میہ نش اچھرہ زکات
ڈیڈِ تل میانہِ گداگر چھِہ صمد میر تہ لل
چھکھ پریشان سیٹھا بوز یہ سر تازہ غزل
در جہاں مسلہ چھہ کُس؟ نیرِ نہ یتھ کانہہ رت حل
کھۅر پکاں رودۍ، یوتامت نہ لگے گوکھ وتُن
مۅل کھساں رود، یوتامت نہ سۅنس گیہ سرتل
کانہہ اگر ٹھک چھہ کراں زورہ پہن دروازس
شورِ محشر چھیہ تلاں پرانہِ زمانچ ہانکل
پانہ سے سیتۍ سخن کر یہ عبادت چھیہ عظیم
پانہ سے سیتۍ شبس روز کراں جنگ و جدل
یم چھیہ کنکریٹ وۅں گوو نیج یوتامت نہ پھٹیکھ
بلبلا یی نہ کہنے پچنہِ یمن دارین تل
ژانگۍ لرزییہ لکو دوپ زِ سحر ووت قریب
کینہہ دپاں واوہ لہر ٲس نژاں شاخن تل
نے کڈِن شاخ نہ برجستہ پھلتھ آو یُہس
یا چھہ ہوکھمت یہ کُلے یا چھہ میہ ہیو اندرہ ہمل
یاد کورمکھ میہ سیٹھا داغ دلکۍ ژلۍ نہ مگر
رود پیوو شرانہِ مگر ووتھ نہ یمن وتھرن مل
یم چھ کینہہ راز میہ کرۍ فاش یمن شعر مہ ون
یم چھ کینہہ لعل کھٹتھ ٲسۍ ہتن پردن تل
ٲخرس منزلِ مقصود طوافک چھہ فنا
روزۍ تن کوت نژاں روزِ یہ بدمست بتل
ٲخرس دی یہ زمیں تیژ دنن ، لرزِ بدن
تھدۍ تہ بڈۍ بام پتھر لاینہ ین براندن تل
چھس نہ پانس تہ گژھاں نظرِ ژیہ کیا ونۍ بہ دمے
چھس بہ فی الحال کھٹتھ پانہ ستن سیندرن تل
عالمس پھیرِ نووُے زو تہ وۅتھیس وترہ بنیل
جاہلس میون عشق میون جنوں باسہِ جہل
تروو گانٹن تہ گریدن لوو بدن ٹکرہ کٔرتھ
چھوو ژھوپ دوپ تہ یہ وٲناکھ رحک گون جنگل
تیتھ شہنشہ بہ یمس زیر نگیں ملک خدا
تیتھ فقیرا بہ میسر نہ یمس ہاکھ وۅپل
وٹھ دزاں چھم تہ سرابس چھہِ وۅتھاں آبہ ملر
سیکھ دزاں آسہِ تہ باساں میہ پدین تل مخمل
تارکھ افتاب تہ مہتاب چھہِ اعراب فقط
میون مصحف چھہ یہ اسمان زمیں میانۍ رحل
میانہِ کوچے چھہ لباں لوکھ خزانن ہند پے
میانۍ دریوزہ گرے درایہ پتو اہل دول
کھۅر چھِہ کھۅربانہ ورٲیی تہِ وتن کنڈۍ چھِہ ؤوِتھ
آو فرمان متس دراو بہ اندازِ رمل
از قصیدا یہ لیکھن اوس میہ در مدحِ وجود
نظمہِ نزدیک اوے پیوو میہ انُن صنفِ غزل
یہ گژھہِ یاد تھاوُن کنہِ ساعتہ ہیکہِ اکھ زیوٹھ غزل تہِ قصیدچ شکل رٔٹتھ تہ اکھ قصیدہ تہِ ہیکہِ زیوٹھ غزل بٔنتھ۔ رفیق راز چھہ تمن کینژنے شاعرن منز یمن زبردست شعرگو ؤنتھ ہیکو، شعر گو مطلب یم اکۍ سے (ردیف) قافیس منز درجن واد شعر ؤنتھ ہیکن۔ کاشرۍ شاعر چھہِ اکثر اکھ زہ قدم کڈتھے فارمہ رنگۍ تہِ تہ فکری طور تہِ ژھۅکان۔ یہ قصیدہ چھہ بحضور شیخ العالم قصیدکۍ پاٹھۍ تخلیقی وفورچ اکھ زبردست مثال۔
قصیدس منز چھہ راز تیتھ متن تخلیق کران یُس نہ شاعری علاوہ بییہ کانہہ چیز ہیکہِ ٲستھ۔ آہنگ، لفظہ ورتاو، پیکر تراشی، علامتی مفہوم ہیکن کنہِ تہِ متنس شعرک درجہ دتھ۔ اتھ منز چھیہ زبانۍ ہنز متاثر کن روانی، استعاراتی اہمیت سیتۍ مملو پیکرن ہنز تخلیقی قوت ظاہر۔ راز سنزِ شاعری ہند سہ پہلو یتھ سریت تہ حیرت وننہ یوان چھہ یا میانین لقظن منز معجزاتی تجربہ چھہِ یتھ قصیدس منز غالب۔ راز سنزِ شاعری ہندِ حوالہ اتھ قصیدس منز غیر متوقع جلال چھہ دراصل معجزاتی تجربن ہنرِ پیکر تراشی ہند نتیجہ، یہ چیز چھہ اتھ کامل سنزِ شاعری تہ خاص کر قصیدہ کہ جلالی صورت حال نش الگ کڈان۔ راز سند نفس مضمون چھہ اکثر صورتن منز امی پیکر تراشی ہندِ پونسک دویم پاس۔ یم معجزاتی تجربہ چھہ قصن، داستانن، معجزن، جود ویی منظرن ہند ماحول یا یمن ہندۍ اشارہ قایم کرنہ سیتۍ وجودس منز یوان۔
راز سند یہ قصیدہ چھہ انسانی وجود کس تعریفس منز تہ انسان سندِ متحیر کرن وٲلہِ قوتک تہ امکانن ہند شعری اظہار۔ یہ قوت چھیہ دعاے سیفی کنۍ یتھ متعلق واریاہ شارح بیان کران چھہ زِ یہ پرنہ سیتۍ چھہ عجایباتن ہند ظہور سپدان تہ اتھ چھہ حیرت انگیز اثر۔ مصنف چھہ قصیدہ کس اتھ طلسماتی ماحولس فایدہ تُلتھ غزل تلنہ برونہہ پننین شعری قوتن تہ امکاناتن ہندس موضوعس کن تہِ پھیران۔ اتھ قصیدس چھہ کامل سندس قصیدس سیتۍ اکھ دلچسپ ہشر یہ زِ دۅشونی منز چھہِ روحانی حوالہ میلان۔ ییتہ راز سندس قصیدس منز دعاے سیفی کین روحانی قوتن ہنز کتھ چھیہ، کامل سندس قصیدس منز چھہ گۅڈنکۍ سے شعرس منز یہ روحانی حوالہ سورة البقرة کس آیتس کن اشارہ ۔ مۅغلن چھیہ پننۍ ژھانپھ بہت دۅن چشمن۔ تمہ پتہ چھہ یہ روحانی اشارہ قصیدس منز وسجار لبان۔ امہ سورہ شریفچ تھیم "منکر حق” چھیہ پورہ قصیدک موضوع بنان ۔ دۅشوے مصنف چھہِ روحانی صورت حالس پننس فنس سیتۍ واٹھ دوان۔


text:
"صوفی شاعر گٔیہ تم شاعر یہنز ذاتی تہ ادبی زندگی خالص تصوف چھیہ روزمژ۔ لل چھیہ امہ خانوادچ زٹھ تہ شاہ غفور، سۅچھ کرال، رحیم صٲب، پرمانند، نعمہ صٲب، شاہ قلندر، رحمان ڈار، شمس فقیر، وہاب کھار، محمد سراج، احمد بٹہ وارۍ، وازہ محمود، صمد میر تہ احد زرگر چھہِ امکۍ باقی بٲژ۔ یمن منز چھہِ لل دیدِ پتہ سۅچھہ کرال، پرمانند، شمس فقیر تہ احد زرگر شاعری تہ فلسفہ کہ لحاظہ گاشرۍ منارن ہنز ہش حیثیت تھاوان۔
تصوف چھہ عشق تہ مستی ہند دنیا تہ فلسفہ۔ امہِ فلسفکۍ خواہ اسۍ وۅنۍ قایل آسو یا نہ آسو، اسہِ پییہِ یہ کتھ ماننۍ زِ یہ چھہ اکھ طاقتور قوت بٔنتھ واریاہس کالس انسانی زندگی متاثر کران رودمت۔ انسانی سماجس، تہذیبس تہ تمدنس اندر چھہ یہ رنگہ رنگہ تہ دور رس تبدیلی ین ہند ذریعہ ثابت سپدمت۔ خاص کر امکۍ وحدت الوجود فلسفن چھہ مذہبی تعصب، تنگ نظری تہ نابرابری سیتۍ زور آزمایی کٔرتھ، تتھ واریاہ کینہہ وسعت عطا کرمژ۔ ”
امین کامل
"صوفی شاعر”، جلد اکھ، جموں و کشمیر اکیڈمی آف آرٹس، کلچر اینڈ لینگویجز سری نگر، 1964، صفحہ 6
زمرے:تحقیق


text:
واکھ تہ شروکۍ چھہِ سانہِ روایتی شاعری ہنز سۅ شعرہ ذاتھ یۅس نہ سازس کھٲلتھ گیونہ ٲس یوان۔ یم شعرہ ذٲژ سازس پیٹھ گیونہ یوان چھیہ تمن منز چھیہ تاکیدچ سیٹھا کم گنجایش آسان۔ مثلا وژن۔ وژنک تہ واکھک اگر کانہہ بوڈ امتیاز چھہ سہ چھہ یۅہے زِ اکھ چھہ سازس پیٹھ گیونک چیز تہ بیاکھ چھہ نہ۔ واکھ تہ شروکۍ چھہِ اکس خاص طرزس منز (الاپ چہ چالہِ) ادا کرنہ یوان یتھ تاکیدی طرز ادا ونو۔ یمن ہند وزن چھہ بذاتی ہیجلۍ مگر طرز ادا چھکھ تاکیدی۔ تاکید چھیہ نہ کاشرس منز لسانی یا عروضی بلکہ واکھ تہ شروکۍ ادا کرنک (اکثر وعظ بنٲوتھ) اکھ خاص طرز۔
واکھ مانس کۅل اکۅل نا اتے
ژھۅپہ مدرِ اتہِ نا پرویش
روزان شو شکھتھ نا اتے
وۅتہِ یے کنہہ تہ سے ۅوپدیش
یہ ما چھہ سازس پیٹھ گیونک چیز!
دویم کتھ چھیہ یہ زِ سازس پیٹھ گیونہ خاطرہ چھہ ضروری زِ بٲتس گژھہِ رژھ کھنڈ زیچھر آسن۔ ژور مصرعہ صنف یتھ منز رباعی تہِ یوان چھیہ چھہ نہ سازس پیٹھ گیونہ خاطرہ انفرادی طور مناسب۔ اکثر گیون والۍ چھہ بٲتھ برونہہ رباعی تہِ اکس خاص اندازس منز محدود ساز وٲیتھ گیوان۔ خالص رباعی پیٹھ چھہ نہ گیون ممکن۔
اگر وزنہ یا لیہ کنۍ تہِ واکھس تہ وژنس درمیان کانہہ فرق چھیہ نہ، موضوع کہ اعتبارہ تہِ زیادہ فرق چھیہ نہ، صرف چھیہ یہ فرق روزان زِ واکھ چھہ ژۅن مصرعن ہند (مٲنۍ تو، وژنک اکھ بند) تہ وژن چھہ واریاہن بندن پیٹھ مشتمل، تیلہِ چھیہ اکھ اہم فرق یہند طرز ادا ، یتھ کن میہ پیٹھہ کنہ اشارہ کور۔


text:
نیہہ دو: منظومہ کِنہ غزل؟ ہزج کِنہ رمل
کھٹتھ سینس اندر بو نالہ رٹتھ شامہ سۅندر/ چو جامہ سروِ نازس پان ولٲیو مدٲنو
رسول میرنہِ یمہِ غزلک یہ محرف شعر چھہ، تتھ متعلق چھہ رحمن راہی پننہِ کتابہِ ’’شعر شناسی‘‘ منز ونان:
)الف)یہ غزل نما منظومہ چھہ کینژو کتھو کنۍ خاص توجہس لایق۔ گۅڈنٮتھے وزنہ کہ لحاظہ تکیازِ اتھ منز ورتاونہ آمت وزن چھہ ازۍچہ عام کاشرِ شاعری ہندیو وزنو نشہِ مختلف۔
)بے)منظومہ چھہ گۅڈنچی نظرِ صورژ کنۍ غزل باسان۔ تہِ زن گوٚو اتھ چھہ قافیہ ردیف بالکل تمی چالہِ یمہِ چالہِ مثالے کنہِ فارسی یا اردو غزلس آسہِ۔ مگر تہِ ٲستھ تہِ چھہ امیک وزن غیر مروج تہ غیر معمولی۔ حالانکہ ہاونہ باپتھ ہرگاہ ہاون پییہِ تیلہ ہٮکون یہ بحر، بحر ہزج مثمن محذوف مٲنتھ تہ زحاف نظرانداز کٔرتھ۲ ہٮکوکھ امکۍ مولہ رکن یتھہ پاٹھۍ بیان کٔرتھ: مفاعیلن مفاعیلن مفاعیلن فعولن
)ج) غزلہ کہ رسومہ مطابق یوٚدوے پرٮتھ اکہ شعرک معنہِ پننہ پننہ جایہ مکمل تہ خۅدمختار چھہ، پوٚز تہِ ٲستھ تہِ چھہ پورہ منظومک موضوع کلہم کٔرتھ کنے باسان یعنی دورٮر ۔
)د) پٮٹھہ چھٮہ کلاسیکل غزلہ چہ روایژ خلاف اتھ منز زنانہ عاشق تہ مرد چھہ معشوق۔یہ زن کاشرِ لولہ شاعری ہنز پرانۍ روایت چھٮہ روزمژ۔ راہی چھہ اتھ بٲتس’’غزل نما منظومہ‘‘ ونان۔ یعنی سہ چھہ نہ اتھ پورہ پاٹھۍ غزل ماننس تیار۔ صرف چھس صورژ کنۍ یہ غزل باسان تکیازِ اتھ منز چھہ فارسی اردو غزلہ چہ چالہِ قافیہ تہ ردیف ورتاونہ آمت۔ دوٚیمہِ اندہ چھہِ تس اتھ منز غیرمروج وزن تہ کلاسیکل روایتس خلاف زنانہ عاشق نظرِ گژھان تہ موضوع کلہم کٔرتھ کنے باسان۔
حقیقت چھٮہ یہ زِ رسول میرن یہ غزل چھہ نہ کنہِ روایتی کاشرِشعرہ ذٲژ ہنز نمایندگی کران۔ یعنی یہ چھہ نہ واکھ تہ یہ چھہ نہ وژن تہِ۔ یمے زہ مقامی شعرہ ذٲژ چھٮہ غلبہ پاٹھۍ روایتی کاشرِ شاعری منز ورتاونہ آمژہ۔پابند نظم ٲس نہ رسول میرنہِ وقتہ لیکھنہ یوان۔ اگر یہ بٲتھ ہیتی طورواکھ چھہ نہ، وژن چھہ نہ، غزل چھہ نہ ، پتھ کیا چھہ یہ؟ راہی سند (بٲتہ بدلہ گوٚب پہن شبد ورتاونہ کہ شوقہ) فارسی نش مستعار لفظ ’’منظومہ‘‘ ما چھہ کانہہ شعرہ فارم۔وارہ کارہ چھہِ اتھ منز مطلع ،مقطع، دۅن مصرعن ہندۍ شعر یمن قافیہ تہ ردیف چھہِ تہ یم خۅدمختار چھہِ۔ یمے چھہِ غزلہ چہ پرزنژ ہندۍ روایتی ہیتی نشانہ۔ آوازِ رنگۍ یۅس فرق اتھ تہ کلاسیکلغزلس منز نظرِ گژھان چھٮہ (یعنی زنانہ عاشق)، صرف تمہِ اکہ وجہہ کنۍ ما کرو امہِ کس غزل آسنسے انکار یا شک۔ بییہ چھہ نہ یہ ضروری زِ غزل کیا گژھہِ الگ تھلگ پاٹھۍ مردہ سنز آواز آسُن۔ سہ چھہ نہ غزلہ کہ تعریفک کانہہ بوٚڈ شرط۔ غزلہ کس امہِ قسمہ کس تعریفس پتہ کنہِ چھہ شاید یہ معمولی خیال زِ ’غزل کے معنی ہیں عورتوں سے باتیں کرنا۔‘
فارسی تہ اردو زبانن منز چھٮہ کینہہ زنانہ شاعر وژھمژہ، تمن ہندۍ معشوق ما آسہ زنانہ؟ بنم فارسی غزل چھہ اکس مشہور ایرانۍ شاعر قرۃ العین سند ووٚنمت (یسند ذکر علامہ اقبال تہِ چھہ کران)۔ امۍ سندٮن غزلن منز ما کرون زنانہ معشوق تصور۔ لازما چھہ تسند معشوق مرد۔ رسول میرنی پاٹھۍ"زنانہ عاشق تہ مرد معشوق"
[پٔرو باقی پرنٹ ایڈیشنس منز]
۔۔ منیب الرحمن
_______________________
مشمولات:


text:
انتخاب: منیب الرحمن
ماخذ: کلیات حبہ خاتون مرتب امین کامل
میہ چھیہ حبہ خاتون نہِ کلامک انتخاب پیش کرنس منز حدہ روٚس خوشی۔ سورے انتخاب ٹایپ کٔرتھ پیش کرنہ بجایہ روزہ بہ یتھ انتخابس ہُریر کران۔ انشااللہ ییہ ریتس کھنڈس تام سورے انتخاب پیش کرنہ۔ سیتی ییس لفظن ہند معنی تہ تمن ہند پھور تہِ دنہ۔ امہ علاوہ ییہ سورے انتخاب پیش کرنہ پتہ، کلامک جایزہ ہینہ۔ یتین یتین ضروری آسہِ کلامس ییہ تصحیح تہِ کرنہ۔
کلامک پروف چھہ نہ ونہ پرنہ آمت۔
1
گاہ چون پیوان گٹہِ
اکہِ لٹہِ ییہم نا
یاون میانہِ قرمز پٹہِ
کمیو وانہ رنگنے آکھ
میہ نو زون أتھر ژٹہِ
اکہِ لٹہِ ییہم نا
آبس بہ مٔژھس گٹہِ
نو٘ٹ مو٘ٹھمو یارہ بل
وزرِ واوہ نو٘ٹ ما پھٹہِ
اکہِ لٹہِ ییہم نا
حورہ لٲل درایس گٹہِ
ژورہ باے پیومو ناو
سۅنہ کن تہ لٔدر ہٹہِ
اکہِ لٹہِ ییہم نا
یار میون چھہ جمالٹہِ
کمال تس چھم ناو
سہ چھم تتہِ بہ کس مٹہِ
اکہِ لٹہِ ییہم نا
یار ییلہ یارز ژٹہِ
محبت نہ روزان سور
یارہ دادِ وٲنج پھٹہِ
اکہِ لٹہِ ییہم نا
___
2
دل نِتھ رٹۍ تھم گوشے
وۅلو میانہِ پوشے مدنو
وۅلہ ویسۍ گژھہ وے ہندے
لانیُن نیاے کتہِ اندے
لکہ متۍ کڈنس رندے
وۅلو میانہِ پوشے مدنو
وۅلہ ویسۍ گژھہ وے ببرے
چھۅکھ میہ لوینم تبرے
کانژھا سوزنم نہ خبرے
وۅلو میانہِ پوشے مدنو
وۅلہ ویسۍ گژھہ وے شادۍ پور
واینہِ ترادس ہٲنز ژور
سیندِ وانہِ جھلہ سے اتھہ کھور
وۅلو میانہِ پوشے مدنو
وۅلہ ویسۍ گژھہ وے ہی یے
یُس مرِ سہ کتہِ یی یے
پراران چھیس چانہِ زی یے
وۅلو میانہِ پوشے مدنو
وۅلہ ویسۍ گژھہ وے کریژھے
لکہ متۍ تجنس ریژھے
تمن تے میون ہیو گژھے
وۅلو میانہِ پوشے مدنو
وۅلہ ویسۍ گژھہ وے ون تے
لوکو برۍ ہس کن تے
تی بوز تمۍ سادن تے
وۅلو میانہِ پوشے مدنو
___
3
ہنہِ لو ہنہِ لو ہنہِ لو
بال گجس مُہنہِ لو
سمبال کٔرتھ گرِ بال درایس
جمال چون وچھنہِ لو
خمارہ ہتۍ یارہ سندۍ کونکل
شہمار زن بوچھنہِ لو
اس مے ویسۍ یے میون ہیو کس گو٘و
تنہِ گٲمژ چھم گنہِ لو
باز نے ییم بزگار کٔرنس
مازہ نش وستخوان چھنہِ لو
تس مو گٔژھن تس نش جدٲے
یس یُس دلس سنہِ لو
تس پتہ رٲوِم ریتھ سال دۅہ راتھ
ژیتھ یار لوگم رٲسنہِ لو
بہ بال درایس زیٹھنہِ ریتے
تس کُس شیچھ واتنہِ لو
اسہِ کن ییہ نے تھکہ پور لوچرن
اکہ اکہ گلزار تنہِ لو
زوک زودان یورۍ کن پھیرِ نا
زوِ یام رودم کامنہِ لو
اسہِ اوس خاطر اچھ سانہِ وچھہن
مچھ کیا گٔیس میانۍ منہِ لو
سہ لیے ییہ نا یاونن بہار
پھلیا لج میانہِ تنہ لو
حبہ خوتونے پد ونۍ پانہ تس
مدننہِ منہِ کامنہِ لو
___
4
آلوہ چانے بہ دو بلہ
لالو کلہ آلوہ وے
کھیتو دۅدہ بتہ بییہ الہ
چیتو پیالہ پیا پے
کریو آرولن مالہ (1)
لالو کلہ آلوہ وے
دۅدہ ہرہ رۅپہ تنہِ ملہ
میہ چانۍ کل گنییم
ژندن وانہِ بہ تن چھلہ
لالو کلہ آلوہ وے
بالس زون لجس ژھلہ
ژیہ کتہ زولہ گمژ چھے
برونزا چھیس تہ پتو ڈلہ
لالو کلہ آلوہ وے
طوطس بیور زاگان ژھلہ (2)
میہ تس پان پُشرمے
موتس نش کوتو ژلہ
لالو کلہ آلوہ وے
خوف ہیتھ گرِ کوتو دراکھ (3)
خۅفتن کونہ گزاریوتھ
حبہ خوتونہ وۆنے بلہ (4)
لالو کلہ آلوہ وے
(1) مالہ چھہ نہ قافیس سیتی رلان
(2) طوطس بیور رٹان ژھلہ (روایت)
(3) اتھ مصرعس چھہ نہ قافیہ رلان
(4) ییتہ نس کیا چھہ بلہ لفظک معنی


text:
كأشُر
خیر مقدم تُہند
شان ٹرانسلیشن پیٹھ!
شان ٹرانسلیشن پیٹھ چھِ توہ یقینی ویرلڈ کلاس ٹرانسلیشن میلان،
تحریری مواد، ٹرانسکریپشن تِہ سب ٹائٹلنگ سروس بہتر نیرخن پیٹھ۔
دنیا ہس منز بہتر۔
35 خوت زیادِ مُلکن منز سین سٲتھی
ساروی خوت کم نیرخن پیٹھ یقین دہٲنی وٲل معیار
ٲیس چھِ جُرمانہ ادا کران اگر نِہ فراہم کرنس قٲبل دراے
2500 زبانن خوت زیادِ ترجمہ فراہم کران
300 زبان تام تحریری مواد فراہم فراہم کران
زیوٗنمُت800 خوت زیادِ کلائنٹن ھوٗند بھروسہ دنیا برس منز
فراہم کران 24x6 صرف " تمام زنان بین العقوٲمی ٹیم"
جانچ کریو پائمانہ خرچہ یا کریو آن لائن بات چیت۔
شُکریا!


text:
اکھ لفظ چھہ مس (مست) یعنی مستی منز۔ امہ لفظک مول کیا چھہ؟ کانہہ تہِ پورمت لیوکھمت شخص ہیکہِ اندازہ کرتھ۔ مگر کاشرِ ڈکشنری منز چھہ امیک مول سنسکرت لفظ (مدھیہ) دنہ آمت۔ سۅرگواسۍ پروفیسر توشخانی سنز کام ٲس یہے۔ مس (مست) چھہ کاشرس منز اردو زبانی ہندۍ پاٹھۍ فارسی پیٹھہ آمت۔ ممکن چھہ یہ […]
محمد یوسف ٹینگن چھہ کلیات رسول میرس زیٹھہِ زیوٹھ پیش لفظ لیوکھمت، یتھ منز واریاہ ترت وننہ چھہِ آمتۍ۔ کینژن ہنز نشاندہی چھیہ میہ پتمین پوسٹن منز کرمژ۔ اکس جایہِ چھہ ونان زِ رسول میرن چھیہ کینہہ عجمی تہ فارسی ترکیبہ حافظ، فردوسی تہ نظامی سندۍ پاٹھۍ ورتاومژہ۔ تقریبا اکس صفحس پیٹھ چھہ یمن ترکیبن […]
نذیر آزاد چھہ پننہِ کتابہِ منز رسول میر سند اکھ شعر یتھہ پاٹھۍ دوان در جنگ کران کارِ خنجر دستِ رنگیں چانۍ ہم پنجہ دستاں چھی نہ رستم سام نگارو ٹینگ تہ شاد چھہِ غزلہ کس متنس منز “چھی” بدلہ “چھُے” دوان۔ نذیر آزادن کتہِ اۆن یہ “چھی”؟ یہ چھہ دراصل امۍ ٹینگ سندِ کلیات […]
کینژھا صحتہ چہ خرابی تہ کینژھا معاشی پریشانیو کنۍ چھس بہ وونۍ واریاہ کالہ پیٹھہ فیس بکس تہ روشۍ روشی وچھان، بلاگ تہ رود طاقچس پیٹھ، پرن لیکھن تہِ چھہ بند۔ نہ چھیہ اورچ خبر کانہہ، نہ یورچ۔ مگر اکھ سیٹھا خوش گوار خبر وٲژ زِ الطاف اندرابی صابنس نیرۍ پوش رسالس دراو تازہ شمارہ۔ […]
رسول میر سند اکھ شعر چھہ مارۍ بلبل ہزارہ چانۍ زیرو بمن بمن ونتہ رۆسلہِ زارہ پارہ یارہ یِتہ بمن بمن (کلیات رسول میر، ٹینگ اصل ہاکر) مارہ کرۍ بلبل ہزارہ چانۍ زیرو بمن بمن بوز رۆسلس زارہ پارہ یارہ یِتہ بمن بمن (کلیات رسول میر، شاد) یمن دۅن پاٹھن منز چھیہ اکھ فرق “مارۍ/مارہ […]


text:
لسانیات کہ علمہ مطابق چھہ نہ کلاسیکل زبانۍ ہندس تصورس کانہہ معنی۔ لہذا چھہ امیک تعریف غیر لسانیاتی بنیادن پیٹھ قایم۔ زبانۍ سیتۍ کلاسیکل لفظ جوڑتھ چھہِ قدیم، ادبہ کہ لحاظہ باگہِ برژ، تہ شاید ورتاوس منز نہ آسنکۍ خیال ذہنس منز یوان۔ برٹش راجس دوران ییلہ تہندِ دسۍ قدیم یونانۍ تہ لاطینی زبانن ہندۍ پاٹھۍ سنسکرت تہِ کلاسیکل قرار دنہ آیہ، مغل دربارن کرۍ تم ہندوستانس منز فارسی تہ عربی تہِ کلاسیکل قرار دنہ خاطرہ مجبور۔ یورپس منز اوس کلاسیکل زبانۍ ہند تصور اکھ «مردہ» زبان یۅس تواریخی طور انسانی ارتقاہس منز اہم آسہِ روزمژ۔ مگر مغلن ہندِ دسۍ ژایہ اتھ منز سیاست، امہ کنۍ نہ زِ عربی تہ فارسی کیا چھیہ نہ انسانی ارتقاہس منز اہم، بلکہ امہ مۅکھہ زِ یم دۅشوے زبانہ آسہ زندہ جاوید، متواتر تہ مسلسل۔ازۍ کس سیاقس منز تہِ چھہ کینژن زبانن کلاسیکل زبانۍ ہند درجہ دنک سلسلہ کانگریس سرکارچ سیاسی کھیل۔ تامل ٲسۍ اکثر امیک یہ تصور ہیتھ مطالبہ کران زِ یہ چھیہ سنسکرتس تہِ پرانۍ زبان تہ یو پی اے 1 سرکار ینس سیتی آو 2004 منز اتھ کلاسیکل زبانۍ ہند درجہ دنہ۔ ینہ شمالی ہندوسستانس منز شور وۅتھہِ، دویمی وریہ (2006) منز آو سنسکرتس تہِ یہ درجہ دنہ۔ شاید اوس نہ اتھ سرکارس یہ اندازہ زِ یہ مطالبہ کرن اکہِ اکہِ ساریۍ زبانہ۔ جنوبی ہندوستانس منز تج باقی ریاستو پننہ پننہ زبانۍ ہندِ خاطرہ کلاسیکل زبانۍ ہندِ درجہ کہ مطالبچ علم۔ نتیجہ یہ زِ جنوبی ہندوستان چین ژۅشونی بجن زبانن تلیگو، کنڈ (2008) تہ ملیالم (2013) آو کلاسیکل زبانۍ ہند درجہ دنہ۔ زبانن متعلق اتھ سیاسی مطالبس منز گیہ باقی زبانہ تہِ شامل۔ بنگالۍ، گجراتۍ، اوڈیہ بیترِ تہ وۅنۍ کاشر۔
ملیالم کہ تعلقہ ییلہ سوال ووتھ زِ ٲخر کلاسیکل زبان کتھ ونو، ہندوستانکۍ منسٹری آو کلچرن دیت جواب زِ امہ زبانۍ ہنز تحریری تواریخگژھہِ ڈۅڈ ساس، زہ ساس وری پرانۍ آسنۍ، امچ ادبی روایت گژھہِ واریاہ قدیم تہ تحریری آسنۍ، امچ ادبی روایت گژھہِ نہ مستعار آسنۍ بلکہ اوریجنل، تہ کلاسیکل زبان تہ ادب گژھن ازۍ کہ جدید ادبہ نش مختلف آسنۍ بلکہ گژھہِ یمن درمیان اکھ ژھین آسن۔
ملیالم زبان یۅس شاید کاشرِ چی وٲنسہِ چھیہ تہِ آیہ یمن معیارن پیٹھ وتراونہ۔ امہ زبانۍ ہندیو عالمو ژھٲنڈۍ ملیالم لفظ پرانین مسودن منز یتھہ پاٹھۍ اسۍ راج ترنگنی منز کاشرۍ لفظ ژھٲنڈتھ کاشرِ زبانۍ ہنز قدامت ثابت کران چھہِ۔ سوال چھہ ٲخر گژھہِ کیا حاصل کلاسیکل زبانۍ ہندِ درجہ سیتۍ؟ مرکزی سرکار کہ طرفہ رۅپیہ۔ رۅپیہ بلاے!
فروری 2013 منز دیت مدر لینگویج ڈے یس پیٹھ سانۍ دوست مجروح رشیدن بیان زِ مرکزی سرکار کہ طرفہ گرانٹ ترنہ سیتۍ واتہِ سانہِ زبانۍ واریاہ فایدہ، مختلف اصنافن، ترجمہ کاری تہ تحقیقس لگہِ پوچھر۔ کلاسیکل زبانۍ ہندس تقاضس منز شامل اکثر ادیبن چھیہ نہ خبرے زِ کلاسیکل زبانن کمہِ مۅکھہ چھہ گرانٹ دنہ یوان۔ مجروح چھہ پننہ سادگی منز شاید میانۍ پاٹھۍ سوچان اگرے سرکار گرانٹ دیہِ، سہ گژھہِ زبانۍ ہنزِ موجودہ ترقی ہندِ خاطرہ آسن۔ اگر تژھ کتھ آسہِ ہے تیلہ ما پزِ ہے تامل ہشہِ ترقی یافتہ، بجہ تہ عالمس منز متعارف زبانۍ دنہ یُن۔ سۅ کیا پتھ گمژ زبان ٲسا؟ کٲژا زبانہ ہے تریشہ پیمژہ چھیہ، تمن کونہ دیتکھ کانہہ گرانٹ؟
کلاسیکل زبانن چھہ (ازکل 100 کرور) یہندس پتھ کالس پیٹھ تحقیق کرنہ خاطرہ دنہ یوان۔ یعنی قبرو منزہ مۅردہ واپس کڈنہ خاطرہ۔ تمہِ سیتۍ کیا نیرِ؟ امہ خاطرہ چھہ منسٹری آف کلچرن سینٹر آف ایکسلینس ان کلاسیکل لینگویجز ناوہ اکھ ادارہ بنوومت، یونیورسٹی ین منز چھہِ شعبہ تہ چیرہ بناونہ یوان۔ غرض پروجیکٹ ہا یمن پیٹھ رقم خرچ کرنہ یوان چھہِ۔ مگر کیا پزۍ پاٹھۍ چھا امہ قسمچ کانہہ کٲم سپدان؟ اسہِ چھہِ کشمیر یونیورسٹی منز کاشرِ ادبہ، زبانۍ تہ کلچر کہ تعلقہ شعبہ ژۅمبرہ قایم، تمو کُس تۅرہ کور ( امہ ورٲے زِ کینژن شخصن بنییہ نوکری) زِ وۅنۍ کرن کلاسیکل زبانۍ ہنزِ ترقی ہندۍ ادارہ تہ پروجیکٹ۔ آندھرا پردیشس منز آو تلیگو زبانۍ ہند قبل مسیح خطس تہ مسودن پیٹھ کٲم کرنہ خاطرہ کرور بود رۅپین ہند پروجیکٹ پیش کرنہ۔ پتہ کیا کور تمو ونیک تام؟ تم عالمے کتہِ رودۍ یم امہ قسمہ کین مطالعن پیٹھ کٲم کٔرتھ ہیکن یا کرنٲوتھ ہیکن! کلاسیکل کنڈ زبانۍ ہندس سکالر ٹی وی وینکٹا چالا شاستری یس پتہ کُس اکھا چھہ یمس امہ زبانۍ ہند تیوت تواریخی علم چھہ؟ یۅہے حال چھہ یمن سارنے بجن زبانن ہند۔ اکہ بجہ امریکی یونیورسٹی کٔر وری وادن کوشش تلیگو زبانۍ ہند اکھ پروفیسر ژھانڈنہ خاطرہ یُس امہ زبانۍ ہندِ ادبک ننایا دورہ پیٹھہ ازتام کہ ادبک عالم آسہِ۔ دعوا دار ٲسۍ سیٹھا مگر اکھ تہِ اوس نہ لایق کار۔
کلاسیکل کاشرس پیٹھ کُس کرِ کٲم؟ کژتام بٹہ ٲسۍ تم تہِ مۅکلیہ۔ کشیرِ منز کُس چھہ سنسکرت زانان؟ سہ کس تگہِ شاردا پرُن؟ اتہِ چھہ نہ لوکن ہندی پرُن تگان۔ ہندی کیا وۅنۍ چھہ نہ اسہِ فارسی تہِ وۅتھان۔ پتھ کیا ہش کٲم سپدِ کلاسیکل کاشرس پیٹھ؟ ییتہ اوس اختر محی الدین راج ترنگنی منز آمتین جایہ ناون پیٹھ تبصرہ کران، سہ تہِ انگریزی ترجمہ پٔرتھ۔ یورپی عالمو یۅس کٲم کاشرس پیٹھ کٔرمژ چھیہ ، اسۍ چھہِ ونہِ سۅے پھران، تمہ علاوہ نہ کہنی۔ بوڈ بڈیم ییہ کلاسیکل زبانۍ ہندِ ناوہ ینہ وول پونسہ مشاعرن پیٹھ، محفل موسیقی ین پیٹھ تہ نمایشن پیٹھ خرچ کرنہ۔ تمہ علاوہ کیا زن ہیکو اسۍ کٔرتھ۔ نصفہ کھوتہ زیادہ رقم نن کشیرِ نیبرم پنڈت ساہتیہ اکادمی تہ سنٹرل انسٹی چیوٹ آف میسور کہ ذریعہ وڈٲوتھ تکیازِ تمن زیادہ چھہ نہ کانہہ کلاسیکل زبانۍ ہند دعویدار۔ تمہ پتہ تمن منز تہِ کُس چھہ رودمت یس اسۍ عالم ؤنتھ ہیکو۔ تم چھہِ لل دیدِ تہ شیخ العام سندِ پیٹھہ وۅٹھ تلِتھ پرمانند، زندہ کول تہ دیناناتھ نادمس تام وٲتتھ کس تام تکو صٲبس پیٹھ تھکھ کڈان۔ کاشریو ادیبو تہ زبان دانو کم ریسرچ پییپر چھہِ وچھمتۍ۔ سانہِ ثقافتک بوڈ ترجمان محمد یوسف ٹینگ چھہ تنقید تہ تحقیق بدلہ انشاییہ لیکھان تہ امی انشاییہ کہ برکتہ بنیوو سہ بوڈ عالم۔ بیاکھ عالم چھہ اورچہ یورچہ کتابہ تلِتھ ییتۍ نے سیدیس تتۍ نے ترجمہ کران۔ امی ترجمہ کاری بنوو سہ سون بوڈ بارہ نقاد۔ یمو پتہ کُس اکھا چھہ یُس یہ تہِ ہیکہِ کٔرتھ یہ یمو کور؟
کلاسیکل زبانۍ ہندس درجس سیتۍ چھہِ زہ بڈۍ بین الاقوامی ایوارڈ وابستہ یم یمن زبانن منز عالمن سالانہ دنہ یوان چھہِ۔ اکھ نی تن ٹینگ تہ بیاکھ راہی۔ آیہ تہ گیہ کتھ۔ مگر یمہ خیالہ چھس بہ تہِ خۅش زِ کلاسیکل زبانۍ ہندس درجس سیتۍ ییہ کلاسیکل زبانۍ ہندِ تحقیق خاطرہ اکھ ہتھ کرور رۅپیہ کشیرِ اندر۔ چلو اصل کامہِ پیٹھ نہ سہی، کنہِ نتہ کنہِ چیزس پیٹھ ین خرچاونہ۔ کاشرِ زبانۍ نہ سہی، کٲنسہِ نتہ کٲنسہِ واتہِ فایدہ۔
اوڈیہ زبانی کلاسیکل زبانی ہند درجہ دنہ کہ مطالبک لوگو۔


text:
"میانہِ زندگی ہند مقصد سپد پورہ۔”
"میانہِ زندگیہِ ہند مقصد سپد پورہ۔”
سوال چھہ یہ زِ یمو دۅیو جملو منزہ کُس اکھ چھہ صحیح۔ اگر اسی رسالن تہ کتابن دونژھ دمو، اسہِ لگہِ یہ پتاہ زِ گۅڈنکس جملس منز یتھہ پاٹھۍ لفظ /زندگی/ ورتامنہ آمت چھہ، سہ چھہ زیادہ عام۔ تہ دۅیمہ جملک لفظ /زندگیہِ/ چھہ اتھ سیاقس منز شاید پتمٮن وُہن پٕنژہن ؤرین منز ورتاوُن شروع سپدمت تہ سہ تہِ خاص کر کینژنے ادیبن ہندین لیکھن منز۔سوال چھہ صحیح کیا چھہ؟
وارہ سٔنتھ وچھو اسۍ زِ زندگی لفظک یہ ورتاو چھہ املاہس سیتۍ تعلق تھاوان تہ گرامرس سیتۍ تہِ۔ گۅڈہ دمو اسۍ امہ کس گرامرس ووٚن۔ گرامر کٮن اصطلاحاتن منز کیا ونو اسۍ یمن جملن منز زندگی لفظہ کس استعمالس؟ کاشرس گرامرس منز چھہ اسمن (ناوتٮن) سیتۍ حالت اضافی (posessive) یتھہ پاٹھۍ ظاہر کرنہ یوان:
مذکر اسم/مذکر اسم:
چانہِ خیالک (مذکر) گاش (مذکر) — (خیال+اُ+ک)
مذکر اسم/مونث اسم:
چانہِ خیالچ (مذکر) روشنی (مونث) — (خیال+إ+چ)
مونث اسم/مذکر اسم:
میانہِ نظرِ (مونث) ہند گاش (مذکر) — ( نظر+اِ+ہند)
مونث اسم/مونث اسم:
میانہِ نظرِ (مونث) ہنز روشنی (مونث) — ( نظر+اِ+ہنز)
یمن جملن منز چھہِ /خیالک/، /خیالچ/، /نظرِ ہند/ تہ /نظرِ ہنز/ لفظ حالت اضافی علاوہ حالت فاعلی (oblique case) تہِ ظاہر کران۔ مونث اسمن پتہ کنہِ چھہ اتھ سیاقس منز /اِ/ جوڑنہ یوان۔ مثلا:
نظر>نظرِ ہند/ہنز؛ ناو>ناوِ ہند/ہنز؛ رگ>رگہِ ہند/ہنز؛ شکل>شکلہِ ہند/ہنز مگر اسۍ کیازِ چھہِ نہ عام پاٹھۍ کینژن مخصوص طرزہ کٮن اسمن سیتۍ یہ /اِ/ جوڑان؟ تہ رحمن راہی، رتن لال شانت تہ شفیع شوق کیازِ یمن مخصوص لفظن تہِ پتہ کنہِ تہِ یہ /اِ/ جوڑان؟ یعنی تم کیازِ چھہِ لیکھان:
مستی ہند بدلہ مستیہ ہند
ہنرمندی ہند بدلہ ہنرمندیہ ہند
شاعری ہند بدلہ شاعرییہ ہند
خۅد اعتمادی ہند بدلہ خۅد اعتمادیہ ہند؟ یم سٲری چھہ تم اسم یم زیٹھس /ای/ مصوتس (vowel)پیٹھ اند واتان چھہِ۔ یہ مصوتہ چھہ زیوٹھ تہ /اِ/ ژھۅٹہِ مصوتک جورہ۔ دۅشوے چھہِ ٲسہ کس برونہمس حصس منز اکی طریقہ بناونہ یوان، صرف یمہ فرقہِ سان زِ اکھ چھہ ژھوٚٹ تہ بیاکھ زیوٹھ۔
کاشرس منز چھہ یم لفظ فارسی (اردو) پیٹھہ آمتۍ۔ اسہ یُس قاعدہ حالت اضافی تہ حالت فاعلی ظاہر کرنہ خاطرہ اوس، اسہِ لگوو سہ یمن لفظن پیٹھ تہِ۔ مگر مسلہ اوس یہ زِ یمن لفظن پتہ کنہِ ٲس تمی مصوتچ زیٹھ شکل یُس اسۍ یمہ حالژ ظاہر کرنہ خاطرہ ورتاوان چھہِ۔ یعنی /زندگی/ لفظچ ٲخری آواز /ای/ چھیہ /اِ/ مصوتچی زیٹھ شکل۔حقیقت چھیہ یہ زِ زندگیہ: /زندگ (ای + اِ)/ لفظک پھور چھہ مشکل تکیاز اتھ پتہ کنہِ یمہ آوازہ چھیہ تم چھیہ ٲسہ چہ اکی جایہ، اکی طریقہ کڈنہ یوان۔ اکھ آواز کٔڈتھ، پتہ بیاکھ آواز تتھۍ جایہ، تمی طریقہ کڈنہ خاطرہ چھیہ ٲسچ حالت تمہ حالژ نش ڈٲلتھ دبارہ واپس اننچ ضرورت پیوان، لہذا چھیہ یہ پھورس مشکل بناوان۔ اصول چھہ یہ زِ یوٚت تام زبانۍ ہنزن آوازن ہند تعلق چھہ اکی یا ہشی آوازِ ہندِ تکرارہ بہ نسبت چھیہ اکہ آوازِ پتہ بیاکھ مختلف آواز کڈنۍ آسان۔
ییلہِ یہ سچویشن آسہِ، زبانۍ ہنزِ صوتیاتی عملہِ منز چھیہ کمی بیشی ہنزہ زہ صورژ ممکن سپدان۔ اکس صورژ منز چھیہ یم ہشیۍ آوازہ (ای تہ اِ) اکھ اکس نش ژھٮن دتھ الگ کڈنہ یوان، تہ دوٚیمہِ صورژ منز چھیہ یمو منزہ اکھ (زیادہ تر دوٚیم) آواز یکسر تراونہ (ختم) کرنہ یوان۔
اسۍ تلون گۅڈنچ صورت۔عام طور چھیہ اکھ بیاکھ آواز یۅس شدید طور مختلف آسہِ نہ، یمن دۅن آوازن منزس تھاونہ یوان۔ مثلا (زندگ+ای+اِ) ہنزن /ای/ تہ /اِ/ آوازن درمیان چھیہ اکھ نزدیکی آواز نیم مصوتہ /ی/ تھاونہ یوان۔ /ی/ نیم مصوتہ(semi-vowel) گژھہِ نہ /ای/ مصوتس سیتۍ گڈ مڈ کرنہ یُن۔ /ای/ چھہ مصوتہ تہ /ی/ نیم مصوتہ یُس مصمتچ (consonant)کٲم دوان چھہ۔ بہرحال، یہ نیم مصوتہ یمن دۅن آوازن منزس تھاونہ سیتۍ چھیہ زندگی لفظچ اضافی تہ فاعلی حالت یہ بنان:
(زندگ+ای+ی+اِ>زندگی+یہِ)۔ اتھ صوتیاتی عملہِ منز چھہ /ای/ مصوتک زیچھر راوان تہ یہ چھہ /ای/ بدلہ /اِ/ مصوتس منز تبدیل گژھان تہ لفظچ ٲخری صوتیاتی شکل چھیہ (زندگ+ اِ+ی+اِ) بنان یعنی زندگِیہِ۔ لہذا چھہ نہ زندگیہ لفظچ صحیح ژھٮن بندی (زندگی+اِ) بلکہ (زندگ+اِ+یہ)۔ یہ چھیہ سۅے شکل یتھ رحمن راہی، رتن لال شانت، شفیع شوق، بیترِ ورتاوان چھہِ۔
دوٚیم صورت چھیہ یہ زِ (زندگی+اِ) لفظہ کیو دۅیو متصل (ای تہ اِ) مصوتو منزہ چھہ ٲخری مصوتہ ترٲوتھ مسلہ ختم کرنہ یوان،تہ زندگی لفظچ اضافی تہ فاعلی حالت چھیہ کُنہِ کمی بیشی روٚس خۅد زندگی بنان۔ یہ چھیہ سۅ صورت یۅس عام طور املایی ورتاوس منز چھیہ، بلکہ عام بول چالس منز تہِ ورتاونہ یوان چھیہ۔
گرامر تہ صوتیاتی نقطہ نظرِ کنۍ چھیہ دۅشوے شکلہ ممکن، مگر وچھن چھہ یہ زِ ورتاوس (usage) منز کیا چھہ؟ زبان چھیہ نہ متروکاتن ہنز تجدید۔ اگر کانہہ صوتی فارم مشراونہ یوان چھیہ تتھ چھہ کانہہ نتہ کانہہ وجہ آسان۔ /زندگیہِ ہند/ بدل /زندگی ہند/ ورتاو عام گژھنس تہِ چھہِ کینہہ وجہ یم یتھہ پاٹھۍ چھہِ۔
اکھ وجہ چھہ کاشرِ زبانۍ ہند سہ رجحان یمیک ذکر بہ بار بار کاشرِ عروض کہ تعلقہ کران چھس۔ کاشرس منز چھہ لفظن پتہ کنیک ژھوٚٹ مصوتہ تیوت ہلکہ زِ یہ چھہ یا تہ تشدیدِ نتہ تالریژ منز مۅژان۔ یعنی زندگیہِ (زندگی +اِ) لفظچ (اِ) آواز چھیہ تیژ سۅتان زِ یہ چھیہ تقریبا ختم گژھان۔ یہ آواز چھہِ اسۍ صرف پننس ذہنس منز تصوراتی طور بوزان۔ امیک چھہ صرف تصور۔ یہ چھہ اکھ وجہ زِ /زندگیہِ ہند/ بدلہ کیازِ میول /زندگی ہند/ ورتاوس قبول عام۔ بیاکھ وجہ چھہ کاشرِ زبانۍ ہندس ہیجلۍ ساختس سیتۍ تعلق تھاوان۔ کاشرِ زبانۍ ہندٮن لفظن ہنز غالب ہیجلۍ ساخت چھیہ اکھ ہیجل، زہ ہیجلۍ تہ تریہ ہیجلۍ۔ زندگی لفظچ ہیجلۍ تعداد چھیہ تریہ /زن۔د۔گی/ ییلہ زن زندگیہِ لفظچ ہیجلۍ تعداد چھیہ ژور /زن۔د۔گِ۔یہ/۔ لفظن منز ژور ہیجلۍ آسنۍ چھیہ نہ کاشرِ زبانۍ ہنز بنیادی خصوصیت۔ لہذا اگر باقی زبانو پیٹھہ لفظ أنتھ تمن صرفی عملہِ کنۍ ہیجلۍ تعداد ہرِ کاشر زبان چھیہ اگر ممکن آسہِ تم کم کرنہ چہ وتہ کڈان۔ چونکہ گرامر تہ صوتیاتی نقطہ نظرِ کنۍ چھیہ (زندگی ہند تہ زندگیہ ہند) دۅشوے شکلہ ممکن، سانہِ زبانۍ ہنزِ ہیجلۍ تعدادہ چہ ترجیح کنۍ سپز گۅڈنچ صورت عام۔ یعنی /زندگی ہند/ ترکیب چھیہ اسہِ زیادہ لسانی آسایش فراہم کران۔
کاشرس منز چھہِ ژور ہیجلۍ والۍ سیٹھا کم لفظ۔ یم چھہِ تم چھہِ دوٚیمیو زبانو پیٹھہ آمتۍ۔
مثلا صوتیاتی /صو۔تِ۔یا۔تی/ یا خصوصیت /خ۔صو۔صِ۔ یت/
اسٚۍ چھہِ اکثر یتھٮن لفظن ترٮن ہیجلٮن منز موٚژراونچ کوشش کران۔ /صو۔تِ۔یا۔تی/ چھہ /صوت۔یا۔تی/ بنان تہ یتھے پاٹھۍ چھہ /خ۔صو۔صِ۔یت/ تہِ ترٮن ہیجلٮن منز موٚژان /خ۔صوص۔یت/۔
تہِ کٔرتھ چھہِ اسہِ یتھۍ ہوۍ لفظ ژۅن ہیجلٮن منز قبول کرۍ متۍتکیازِ یمن ہندس تلفظس منز چھہ نہ (ہشیۍ آوازہ متصل آسنہ کنۍ) پھورک سہ مخصوص صورت حال پیش یوان یُس مثلا زندگیہِ، شٹھگیہِ، فراوانیہِ لفظن منز یوان چھہ۔
ٲخرس پیٹھ کرہ بہ زندگی/زندگیہ؛ شاعری/شاعریہ ہوٮن لفظن ہندِ ورتاوک اکھ مختصر مطالعہ پیش۔ یہ مطالعہ چھہ انہار 2004 غزلک فن شمارس تام محدود۔ اتھ شمارس منز چھہِ 12 ہن ادیبن ہندۍ مضمون شامل تہ اہم کتھ چھیہ یہ زِ امچ کتابت چھیہ اکی کاتبن معراج ترکوی ین کرمژ۔ لہذا یمن لفظن ہنزن املایی شکلن ہنز تفاوت چھہ ہاوان ز یہ فرق چھیہ مقالہ نگارن ہنز۔
12 ہو ادیبو منزہ چھہِ صرف 2 ادیب پننٮن مقالن منز /شاعری ہند/ بدلہ /شاعرییہ ہند/ ہشہِ شکلہ ورتاوان۔ یمن ہندۍ ناو چھہِ رحمن راہی تہ شفیع شوق۔یمن دۅن ادیبن ہندٮن تحریرن منز یہ ہشر آسن چھہ نہ کانہہ تعجب تکیازِ یم چھہِ کاشرس ڈپارٹمنٹس منز یکجا رودۍ متۍ تہ یمو چھہ اکھ اکس پیٹھ سیٹھا اثر تروومت۔ تعجب چھہ زِ شفیع شوق سند برادر ناجی منور چھہ نہ یمن لفظن ہنزِ املایی تہ صرفی شکلہِ متعلق پننس بٲے سنز پیروی کران۔ سہ تہِ چھہ /زندگی ہند/ لیکھان۔ سوال چھہ یہ زِ یمن لفظن ہنزہ /زندگیہ ہند/ ہشہ شکلہ لیکھنہِ کمۍ چھیہ شروع کرِ مژہ؟ راہی ین کنہ شوقن؟ اتھ سوالس ہیکن تمے جواب دتھ، مگر انہار کہ امہ شمارہ تلہ چھیہ اکھ کتھ ننۍ نیران زِ ییتہ راہی پننٮن دۅن مقالن منز یکسان طور تسلسل سان /خود مستیہِ ہند/ ، /ہۅنرمندۍیہ ہند/ ہشہ شکلہ ورتاون چھہ، شوق چھہ پننٮن دۅشونی شامل مضمونن منز اتی یم لفظ اکہ طریقہ لیکھان تہ اتی بییہ طریقہ۔ تسندٮن لیکھن منز چھہ نہ یمن لفظن ہندس املاہس متعلق کانہہ ہشر۔ یمہ کنۍ شک چھہ گژھان زِ یم لفظ ما چھہِ راہی ین نے امہ طریقہ لیکھنۍ شروع کرۍ متۍ۔ مگر یپارۍ چھہ رتن لال شانت تہِ پننٮن لیکھن منز راہی سندۍ پاٹھۍ /زندگیہ ہند/، /خۅد مستیہِ/ ہشہِ شکلہ تسلسل سان لیکھان۔ بہرحال، یمن لفظن ہند یہ املا یمۍ تہِ شروع کوٚر، یہ چھہ محدود تہ میانہ یمہِ تجزیہ مطابق چھیہ /زندگی ہند/ صرفی شکل سانہِ خاطرہ زیادہ صوتی تہ املایی آسایش فراہم کران۔
اتھ املایی شکلہِ پتہ کنہِ چھہ گرامرک یہ اصول زِ تمن لفظن منز چھیہ نہ حالت اضافی تہ حالت فاعلی خاطرہ کانہہ تبدیلی یوان یم زیٹھس /ای/ مصوتس پیٹھ اند واتان چھہِ۔ انشا اللہ دبارہ کرہ بہ کاشرِ زبانۍ ہندس تتھ رجحانس پیٹھ کتھ یُس امہ زبانۍ ہند صوتیات تہ گرامر آسان تہ سادہ بناوان چھہ۔ یہ چھہ سانٮن اچھن برونہہ کنہِ سپدان۔
اسے پسند کریں:
پسند کریں لوڈ کیا جا رہا ہے۔۔۔


text:
ادیب تہِ چھہ عوامی شخصیت آسان۔ لوکن چھیہ نہ صرف امۍ سندین تحریرن منز دلچسپی آسان بلکہ امۍ سنزِ زندگی منز تہِ۔ جدید تنقید ونۍ تن اسہِ خبر کوتاہ تہِ زِ ادب پرنہ، سمجھنہ خاطرہ چھیہ نہ ادیب سنز ذاتی زندگی زاننۍ ضروری، یہ زاننہ ورٲے چھہ نہ چارہ تہِ۔ الیٹ اوس نہ ادیب سنزِ ذاتی زندگی ادبس منز جاے دنہ خاطرہ تیار، حالانکہ یمہ قسمچ شاعری تمۍ پانہ کرمژ چھیہ تتھ چھہ سیدِ سیود تسنزِ ذٲتی زندگی سیتۍ واٹھ۔ ہپارۍ چھہِ اسۍ شاعر سنز زندگی ادب سمجھنہ خاطرہ غیر ضروری زانان تہ یپارۍ چھہِ افسوس تہِ کران زِ شمس فقیر سنزِ زندگی متعلق چھہ نہ اسہِ کینہہ پتاہ۔ اکہ طرفہ چھہِ ونان زِ ادیب سنز شخصیت کرِ نہ شاعری سمجھنس منز کانہہ مدد تہ بییہ طرفہ چھہ کلیات مہجورس منز حالات زندگی تہ مزازہ، خۅے بیترِ شخصیتی معاملن پیٹھ صفحہ ہا سیاہ کران۔
ادیب سند عوامی شخصیت آسُنے چھہ تسنز زندگی زاننک دعوت دوان۔ الیٹس اوس کراس ورڈ پزل (معمہ) حل کرنچ بیمارۍ، تسۍ اوت نہ بلکہ وسٹن آڈن صٲبس تہِ۔ آڈن سنزِ شاعری منز مشکل تہ غیر مانوس لفظ آسنک جواز (یمن ہندِ خاطرہ ڈکشنری وچھنۍ پیوان چھیہ) ہیکہِ یہ تہِ اکھ وجہ ٲستھ۔ راہی تہِ چھہ پننہِ شاعری منز غیر مانوس تہ متروک لفظ ورتٲوتھ مشکل پیدہ کرنچ ارادی کوشش کران۔ یہ ٲس جدید شاعرن ہنز اکھ بیمارۍ۔ غالب اوس نہ اتھ معنیس منز مشکل۔ از چھیہ تمۍ سنز زبان فارسی آمیز آسنہ کنۍ مشکل باسان مگر تمۍ سندِ وقتہ ٲس نہ سۅ غیر مانوس۔ غالب سنز مشکل پسندی چھیہ تسندین خیالن منز۔ اکس مضمونس منز مختلف فکری پہلو ژھارنۍ۔ سۅ شاعری ٲس تمی قسمچ شاعری۔ عمدا مشکل بناونہ ینہ واجنہِ شاعری منز چھہ نہ خیالک کانہہ سرینیر آسان۔ تہِ اوس نہ آڈن سنزِ شاعری منز تہِ۔ تہِ چھہ نہ راہی سنزِ شاعری منز تہِ۔
کامل ییلہ ریٹایر گوو تس روز نہ ادبی کارگزاری سیتۍ زیادہ دلچسپی، بییہ ٲسۍ تمہ وقتہ ریڈیو تہ ٹی وی والۍ راہی یسے زیادہ بلاوان۔ شاید اوسس یہ خدشہ تہِ شاعری منز گوژھ نہ نویر نہ آسنہ کنۍ پنن پان دہراون پیون، لہذا ہیوتن کینژن ورین نثرس کن کرُن، پتہ ژھنن سہ تہِ ترٲوتھ۔ کینژو تھٲو بیہ زو شاعری ہنز مشق جاری۔ اتھ وٲنسہِ منز چھیہ یہ عمل کینژھا امہ کنۍ تہِ ضروری آسان زِ ذہن گژھہِ فعال روزن تہ کینژھا امہ مۅکھہ عوامس منز پننۍ مقبولیت برقرار تھاونہ خاطرہ چھہ کینہہ نتہ کینہہ کرُن ضروری۔ عروضی شاعری تہِ بوزۍ تو معمہ حل کرنکۍ پاٹھۍ اکھ ذہنی ورزش مگر یمۍ شاعرن عروضی شاعری ہنز ورزش شروع پیٹھے کرمژ آسہِ، تسندِ خاطرہ چھہ نہ اتھ منز تہِ کانہہ چلینج۔ سٹیجن پیٹھ کھستھ صدارت کرنۍ، کتابہ رلیز کرنہِ تہِ چھیہ ذہن تہ شخصیت دۅشوے فعال تھاونچ اکھ کوشش یۅس نہ پریتھ جایہ تہ پریتھ کٲنسہِ مہیا چھیہ۔
مظفر عازم چھہ کمپیوٹرس پیٹھ شکلہ بناونس کن لوگمت، حالانکہ خالص قافیہ آرایی تہِ روزِ یمو شکلو کھوتہ بہتر۔ مگر یہ ذہنی آوریار چھہ تسندِ خاطرہ اہم کینژھا امہ کنۍ تہِ زِ کمپوٹر کین امکاناتن منز چھیہ تمس دلچسپی یمہ کنۍ تمۍ اسہِ کینژن نفرن کاشر کیبورڈ تہ فانٹ تہِ دیت۔یتھہ پاٹھۍ میہ امۍ سنزِ کمپیوٹر گرافی ہنزن شکلن منز کانہہ دلچسپی چھیہ نہ، کاشریو ادیبو تہ ادارو تہِ ہٲو نہ امۍ سندس کیبورڈ تہ فانٹس منز کانہہ عملی دلچسپی۔ خبر میہ کیا اوس ونُن، بتہ کھینک وقت سپد، لہذا تراوون کتھ ییتہ نے۔


text:
گاہ چون پیوان گٹہِ
اکہِ لٹہِ ییہم نا
ییلہ میانۍ موج گذرییہ، تس ٲسۍ میہ ژور ؤری وچھنس گمتۍ۔ پننہ تسلی خاطرہ اوسس بہ واریاہس کالس چۅرتہ گژھتھ پریتھ رٲژ نیت کران زِ بہ وچھن سۅ خوابس منز۔ مگر صبحس اوسس سیٹھا مایوس گژھتھ وۅتھان۔ اتھ دوران ٲس میانۍ جذباتی حالت ناقابل بیان۔ صرف آم حبہ خاتونہِ ہند یہ شعر بکار یس یمن دۅہن میٲنس دلس تہ ذہنس پیٹھ اوس یوت تام میہ موج خوابۍ آیہ۔ یتھۍ ہوۍ شعر چھہِ میہ اکس ہمعصر عربی شاعر سنزِ اکہِ نظمہِ ہنزہ یم زہ لٲنہ یاد پاوان۔
والجُمَل القصيرة
أجمل وسيلة لعبور المحيطات
تہ ژھوٹۍ جملہ چھہِ
سدرس تارہ ترنکۍ بہترین وسیلہ
یہ ٲٹھن (8) لفظن ہند شعر چھہ کاشرِ زبانۍ ہند ژھوٹہِ کھوتہ ژھوٹ شعر تہ اتھ منز چھیہ سۅ قوت زِ امۍ تورس بہ اتھ مشکل وقتس منز بیہ زبان جذباتن ہندس سدرس تارہ۔ یہ شعر اوس امہ برونہہ تہِ امہ چہ غنایژ کنۍ زیوِ کھوتمت، مگر یہ ہیکہِ یتھس کنہِ موقعس پیٹھ میہ یتھہ پاٹھۍ بکار یتھ، امیک اوسم نہ کانہہ اندازہ۔ ییلہ ییلہ کانہہ شعر پرنہ یوان چھہ چاہے سہ ہتہ بود ؤری پرون آسہِ، تمچ تخلیقی عمل چھیہ پرن وٲلس منز منتقل گژھتھ زو لبان۔ بلکہ ونہ بہ یہ کتھ یتھہ پاٹھۍ زِ تخلیقی عمل چھیہ شعر سپدنہ برونہہ، دوران تہ پتہ تہِ جاری روزان۔ تخلیقی عمل چھیہ ہمیشہ موجود تہ حاضر۔ کہنی چھہ نہ پرون۔
غنایت چھیہ انسان سندس کنرس جلوہ ریز کران۔ یمہ شعرچ غنایت چھیہ امہ چہ فارمہ (ہیتک) اکھ اٹوٹ حصہ۔ وژنک اکھ اکھ لفظ چھہ موسیقی ہنزن تارن زیر دوان۔ وچھو امہ شعرچ صوتی تفصیل۔
[گٹہِ] تہ [لٹہِ] چھہِ اتھ شعرس منز تیتۍ ننۍ زِ قافیہ چھہ امہ چہ ٲڈرنہِ ہند مرکز باسان۔ بلکہ چھہ یمن سیتۍ بیاکھ لفظ [اکہِ] تہِ قافیہ رنگۍ رلان۔ امہ علاوہ چھہِ [گٹہِ] تہ [گاہ] تہِ آوازہ ہشرہ کنۍ قافیہ چی اکھ صورت۔ قافیہ علاوہ چھیہ نون غنایی آواز تہِ ترییہ لٹہِ [چون، پیوان، نا] لفظن منز ورتاونہ آمژ۔ /ی/ آواز تہِ چھیہ [یوان] تہ [ییہم] لفظن منز مشترک۔ /او/، /آ/، /ای/ تہ /آ/ ژور زیٹھۍ مصوتہ تہِ چھہِ امی ترتیبہ شعرس منز ژھۅٹین مصوتن مقابلہ چھکرتھ۔ امہ علاوہ چھہ /ہ/ آوازِ ہند تکرار تہِ [گاہ] تہ [ییہم] لفظن منز موجود۔
لسانی پہلو تہِ چھہ دلچسپ۔ شاعر چھہِ گرامر کین اصولن ہنز خلاف ورزی اکثر کران۔ صحیح فقرہ چھہ [چون گاہ] مگر شعرس منز چھہ پھر تھُر [گاہ چون] بناونہ آمت شاید لفظ "گاہ” سیتۍ شعر شروع کرنہ خاطرہ تاکہ یہ روزِ زیادہ پہن نظرن تل۔ ژۅن لفظن ہندس اتھ مصرعس منز چھہ امدادی فعل [چھہ] حذف کرنہ آمت یمہ کنۍ [پیوان] لفظ نون چھہ درامت۔ دویمس مصرعس منز چھیہ گرامرچ سۅ حالت ورتاونہ آمژ یتھ منز سوال تہِ چھہ، تمنا تہِ چھیہ تہ حسرت تہِ۔
جایہ سیتۍ چھہ وقت تہ وقتہ سیتۍ چھیہ جاے۔ یمن دۅشونی ہندس اتھس منز چھہ انسان مجبور۔ گۅڈنکس مصرعس منز چھہ جایہ ہند متعلق فعل [گٹہِ] دورِرک تہ دویمس منز وقتک متعلق فعل [اکہ لٹہِ] چھونرک احساس وۅتلاوان۔ شاعرس چھہ معلوم زِ جایہ ہنزِ علیحدگی منز ہیکہ صرف گاہ پیتھ تہ وقتہ کس یک جہتی بہاوس منز چھہ اکی لٹہِ یُن گژھن ممکن۔
یہ شعر چھہ نہ صرف موسیقی تہ لسانی ورتاو بلکہ گۅڈنکۍ سے مصرعس منز اکھ استعارہ قایم کران۔ اکھ معمولی شاعر ونہِ ہے "چانی یاد چھیہ یوان” مگر گٹہِ منز گاہ پیون چھہ یاد تہِ، خواب تہِ، کُنیر تہِ، زون تہِ، خلوت تہِ، جلوہ تہِ، بے ثباتی تہِ، وۅمید تہِ غرض سٲری امکانات پانس منز شرپراوان۔ امہ شعرہ کہ گۅڈنکہ مصرعک خیال چھہ زِ گاش چھہ گٹۍ سے منز نون نیران۔ امچ قدر چھیہ انہِ گٹۍ سے منز۔ یمن ہند وجود چھہ اکھ اکۍ سندِ سیتی۔ شعرک کردار چھہ پانس رٲژ سیتۍ (انہِ گٹس) تہ پننس معشوقس زونہِ سیتۍ (گاشس) مشابہت دوان تہ یہ امکان تہِ پیدہ کران زِ انہِ گوٹ چھہ گاشچ کمی تہ یہ کمی چھیہ شعری کردار سندِ خاطرہ ناقابل برداشت۔ یہ خیال چھہ رسول میر سندس یتھ مصرعس منز تہِ:
متہِ میانہِ مہ رۅخسارہ وچھہتھ بہ گٹے لو


text:
شیرازہ کس خصوصی شمارہ امین کامل نمبرس منز چھہ پروفیسر مرغوب بانہالی ین، کامل سنزِ قصیدہ نظمہِ ہند رسا جاودانی سندس پیش رو قصیدس سیتۍ اکھ تقابلی مطالعہ پیش کورمت۔ اتھ مطالعس منز یم نتیجہ کامل سندس قصیدس متعلق کڈنہ آمتۍ چھہِ، تمن ہنز تصحیح چھیہ کاشرِ ادبچ یہ شاہکار نظم (بقول محمد یوسف ٹینگ) سمجھنہ خاطرہ ضروری۔
مرغوب چھہ اتھ مختصر تقابلس منز زہ کتھہ برونہہ کن انان، بلکہ چھیہ یمے زہ کتھہ تقابلک مقصد تہِ۔ اکھ یہ زِ رساجاودانی سندۍ قصیدن چھیہ کاملس پنن قصیدہ وننچ تحریک دژمژ۔ دویم یہ زِ ییتہِ پیش رو قصیدس منز بھدرواہ کہ حسنکۍ تعریف چھہِ، کامل سندس قصیدس منز چھہِ کشیرِ ہندِ حسنکۍ تعریف۔ ییتہِ ہُتھ منز 26 شعر چھہِ، یتھ منز چھہِ 41 شعر تہ امی تناسبہ چھہ اکھ بییہ کس «برونہہ نیران»۔ مرغوب سنزہ یم دۅشوے کتھہ چھیہ اکھ اکس سیتۍ تعلق تھاوان تہ دویم سراسر غلط۔
گۅڈہ تُلو اسۍ دویم کتھ۔ تمی منزہ نیرِ گۅڈنچہ کتھہِ ہند ژھۅژر۔ رسا جاودانی چھہ پننس قصیدس منز بھدرواہ چہ سرزمینہِ ہندِ حسنکۍ، اتہِ کین بسکینن ہنزِ خۅش خلقی تہ اتہِ کہ موسمہ چہ شادابی ہندۍ تعریف کران۔ یہ چھہ مرغوب سندۍ نے لفظن منز «وطن پرستانہ» قصیدہ۔ مگر کامل سندس قصیدس وطن پرستانہ ونن چھہ نہ صحیح۔ یہ دھوکہ چھہ مرغوبس اتھ قصیدس منز کشیر ہنزِ خوبصورتی متعلق کینژن شعرن ہنزِ موجودگی کنۍ لوگمت۔ سہ چھہ اتھ پورہ قصیدس نہ سنیومت تہ نہ چھین پننہ مقصد چہ جلد بازی کنۍ سمجھنچ کوشش کرمژ۔ کامل چھہ نہ کشیرِ قصیدہ لیکھان بلکہ «پننس پانس» یمہ کنۍ یہ قصیدہ پننۍ اکھ الگ اہمیت تھاوان چھہ۔ امہ قصیدک موضوع چھہ امہ کس گۅڈنکۍ سے شعرس منز نون:
تابانہ چھہ افتابہ مگر ہے قسمت
مۅغلن چھیہ پننۍ ژھانپ بہت دۅن چشمن
یعنی کامل سنز تخلیقی شخصیت چھیہ آفتابکۍ پاٹھۍ ادبہ کس آسمانس پیٹھ گاہ ژھٹان مگر افسوس زِ وچھنہ خاطرہ چھیہ نہ اچھ۔ اندۍ پکھۍ چھہِ راتہ مۅغل یمن پننین اچھن ہنز ژھانپھ امہ نظارہ نش محروم تھٲوتھ چھیہ۔ کامل چھہ برونہہ کن پننس پانس حق کس ظہورس سیتۍ مشابہت دتھ تہ وقتہ کین نمرودن پنن پان ژیتس پٲوتھ اتھ خیالس منز خیر وشرک تواریخی، روحانی سرینیر تہ تناظر پیدہ کران۔
گویا قصیدچ شروعات چھیہ یہ زِ خدایس اوس کامل زنمس انن۔ یتھ جایہ سہ زنمس اونن سۅ بنٲون تمس ظاہری حسنہ کنۍ شایان شان۔ امی تعلقہ چھہِ قصیدہ کس گۅڈنکس حصس منز کشیرِ ہندِ مارۍ منزرکۍ 8 شعر آمتۍ۔ کامل چھہ یمن تعریفن ہند وجہ یتھہ پاٹھۍ بیان کران:
ازلے ژیہ کورے مٲنزِ اتھو یمۍ شابش
تس ٲس خبر آسہِ یہ کمۍ سند مسکن
امہ پتہ چھہ ینہ والین نون (9) شعرن منز پننۍ تعریف کران ۔ مثلا:
اکھ جلوہ اگر ہاوہ متن ہتھ معشوق
کم اوش پننۍ بھول گژھن نوش لبن
بلۍ اچھرہ گیندن میون چھہ طرحن پھر پھہہ
ژھور میلہِ قلم میون چھہ کیا تاں ورقن
غم میون چھہ گل خندہ بشارت پگہچ
کُس زانہِ بہ کۅس زان کراں چھس حرفن
قصیدس منز چھہ کنہِ حدس تام اکھ ٹریجڈک صورت حالک ہیو ماحول پیدہ گژھان۔ اکھ جلال آور تخلیقی شخصیت، جاے تہِ تس شایان شان مگر وقت – وقت چھہ فن کہ لحاظہ ناموزون، قدر ناشناس۔ قصیدس منز چھہ پننیو تعریفو پتہ شین ستن شعرن منز وقتہ چہ ناموزونیژ ہند بیان۔
افسوس زِ ژھۅژہ کانۍ بنیم سرہنگ
شکرانہ میہ کن دھیان کمے تھوو ہوسن
نٹۍ نغمہ تہ کٹۍ ڈالہ چھہ تہذیبک رنگ
فن ہاوہ تہ کیا ہاوہ یتھس وقتس ون
خۅددار ضمیرن چھہ حکم کرتلہِ شرم
اعلان چھہ شیطان وچھتھ پیون سجدن
وقت سازگار نہ آسنکۍ، بے قدری یا بے توجہی ہنزِ شکایژ ہندۍ حوالہ چھہِ شاعرن نش کھلہِ میلان مگر تواریخی حوالو کنۍ چھیہ کامل سندِ قصیدچ معنی خیزی ہران۔ اتھ منز چھہ کامل بنی نوع آدم سنزِ تخلیقہِ ہندس واقعس کن اشارہ کرتھ کشیرِ ہشہِ مارۍ منزِ جایہ جنت تہ دنیاہس سیتۍ، پننس پانس ظہور آدمس تہ وقتس شیطان سنزِ چالاکی سیتۍ استعاراتی واٹھ دوان۔ ٲخرس پیٹھ چھہ کامل پننہِ انا پسندی تہ کشیرِ ہنزِ شادابی گواہ بنٲوتھ پننس فنس منز اطمینان تہ بقا لبان:
چھس نار تہ نارس چھیہ نہ پوراں کانہہ ریہہ
چھس آب تہ آبس چھہ نہ دامن ادرن
یوت تام چھہ بترٲژ تہ افتابس سنگ
شاداب یہ ریشۍ وٲر تہ یم میانۍ سخن
یہ چھیہ مختصر پاٹھۍ امہ قصیدچ تفہیم۔ امہ پتہ چھیہ نہ شکچ کانہہ گنجایش زِ کامل سندس قصیدس چھہ نہ رسا سندس وطن پرستانہ قصیدس سیتۍ کانہہ موضوعی تعلق۔ یمن ہندۍ موضوع چھہِ الگ۔ اکھ چھہ قدرتی نظارن ہنز تصویر کشی تہ بیاکھ قصیدہ کہ معیاری تعریفہ مطابق اکس با اثر شخژہ (کامل) سندۍ گۅن گیوان۔ لہذا چھیہ نہ مرغوب سنز 26 بمقابلہ 41 شعر تہ تمہ تناسبہ یمن قصیدن ہنز مان مان کانہہ مطلب تھاوان۔ وۅں گوو یہ کتھ چھیہ ضرور زِ یمن ہند وزن تہ قافیہ نظام چھہِ کنی۔ اتھ متعلق چھہ کامل ونان «وری واد برونہہ دژ میہ شاید مرزا عارف سندس وننس پیٹھ لال چوک وۅستہ کھار٭ سندس وانس منز رسا سندس مسودس نظر تہ کینہہ تعارفی سطرہ لیچھمس تتۍ نے۔» کامل چھہ مزید لیکھان: «رسا صابنۍ بیاض پران پران گوو امیک یہ مصرعہ میٲنس ذہنس اندر جاے گیر ‹یا یکھ تہ وچھکھ پانہ وناں کتھ جوبن›۔ وقتس سیتۍ گوو میہ مشتھے یہ مصرعہ چھہ کہند۔ کتھ آیہ تہ گیہ۔ مگر امہ پتہ واریاہ وری گژھتھ ییلہ میہ قصیدہ نظم لیکھنۍ ہیژ یہ مصرعہ آم غیر شعوری طور برونہہ کن تہ بنیوو میانہِ نظمہِ ہندِ قافیہ نظامچ بنیاد۔»
اگر کاملن رسا جاودانی سنزِ دیکھا دیکھی منز قدرتی نظارن ہنز تصویر کشی کٔرتھ کشیرِ ہندس شانس منز قصیدہ وونمت آسہِ ہے، تیلہ بنہِ ہے رسا سند قصیدہ صحیح معنیس منز محرک۔ چونکہ کامل سند قصیدہ چھہ موضوعی طور بالکل مختلف، لہذا چھہ نہ یمن دۅن قصیدن درمیان ہیتی ہشرہ علاوہ کانہہ رشتہ۔ کاملن چھیہ پننہ قصیدہ خاطرہ رسا سندِ قصیدچ زمین تسندین ذہن نشین مصرعن ہندِ حوالہ ورتٲومژ تہ مرغوب بانہالی سندِ طرفہ امچ نشاندہی چھیہ پرن والین ہندِ خاطرہ دۅشونۍ قصیدن متعلق اکھ دلچسپ شیچھ۔ باقی یُس شعر لرِ لور تھٲوتھ یمن ہند تقابل کرنہ آمت چھہ سہ چھہ نہ یمن قصیدن متعلق کانہہ کتھ گاشراوان بلکہ مرغوب سنزِ شعر فہمی شک آور بناوان۔
شعوری طور یا غیر شعوری طور کامل سند پننہ قصیدہ خاطرہ بیۍ سنز زمین (وزن تہ قافیہ) ورتاون چھیہ پریتھ ادبہ چہ، خاص کر مشرقی شعری ادبہ چہ روایژ ہندین حدن منز اکھ عام کتھ۔ زمینن ہند ہیوت دیت چھیہ فارسی، اردو تہ کاشرِ شاعری منز اکھ مسلم حقیقت تہ اکھ مثبت روایت۔ نہ صرف چھیہ اکھ اکۍ سنزہ زمینہ، بلکہ مضمون تہ استعارہ حتی کہ پیکر تہِ یسلہ پاٹھۍ ورتاونہ آمتۍ تہ کالہ پگاہ چھہِ مرغوب سندِ دسۍ تہِ ورتاونہ یوان۔ شاعری ہند یہ موضوعی تہ ہیتی تسلسل چھہ متنن ہندِ حوالہ جاتی نظامک اکھ حصہ۔ یہ حوالہ جاتی نظام چھہ رسومیاتن، شعری ہیتن تہ تجربن/موضوعن ہنز اکھ شعوری تہ غیر شعوری کرۍ ہانکل یمہ سیتۍ ادبچ نہ صرف تخلیق بلکہ تفہیم تہِ ممکن سپدان چھیہ۔ امہ پوت منظرہ پتہ چھیہ مرغوب سنز یہ گراو زِ «ادبی دیانتک تقاضہ گژھہِ ہے پورہ اگر کامل صٲب کم از کم حاشیس منزے رسا صٲبنہِ تحریک دنک ذکر کرِ ہے» بے معنی بنان۔ گراو اگر صحیح تہِ مانون#، مگر محض امہ گراوِ مۅکھہ قصیدک غلط مفہوم پیش کرُن چھہ نہ صحیح۔
٭ بقول کامل وۅستہ کھار «اوس درویش حسابہ وانس منز آسان۔ کنن دنن نہ کہنی۔ دکان اوس پریتھ وزِ ادبی، سیاسی، مذہبی عقیدت مندو سیتۍ بٔرتھ آسان تہ پانوانۍ بحثہ مباحثہ کران۔ اڈۍ اژان تہ اڈۍ نیران۔»
# اگر بییۍ سنز زمین ورتاوتھ حوالہ دین ضروری چھہ تیلہ گژھہِ مرزا غالب یا باقی شاعرن ہندین غزلن پیٹھہ کنہ زمینہِ ہندین مالکن ہند ناو بطور حوالہ لیکھنہ یُن، تیلہ گژھہِ راہی سندین نصفہ کھوتہ زیادہ غزلن پیٹھہ کنہِ کامل سند ناو آسن۔


text:
زمرے:شاعری
نیب رسالس متعلق
Online Edition ISSN 2166-3165
___________________________
نیب رسالہ کوٚر اکتوبر 1968 منز امین کاملن سرینگرہ شروع۔ اکتوبر 1971 تام درایہ اتھ 17 شمارہ یمہِ پتہ یہ مجبورا بند کرنہ آو۔ نیب اوس تمہ وقتہ سٮٹھا ہردلعزیز رسالہ یمۍ واریاہ نوۍ تہ نوجوان لیکھن والۍ برونہہ کن انۍ تہ کاشرس ادبس منز اکھ نوٮر یعنی جدیدیت انۍ۔
یہ رسالہ آو دوبارہ باسٹن امریکہ پیٹھہ 2005 منز کڈنہ۔ مزید 17 شمارہ کڑتھ آو فیصلہ کرنہ ز یہ بناوون خالص آنلاین رسالہ۔
نگارشات تہ خط ہیکن ایم ایس ورڑ یا ان پیجس منز ای میل کرنہ یتھ۔ اہم نوٹ: نیبس گژھن نہ شایع سپدۍمتۍ نگارشات سوزنۍ۔ نیب چھہ صرف غیر مطبوعہ چیز چھاپان۔
نیبس منز چھپن والٮن تخلیقاتن، مضمونن تہ خطن ستۍ چھہ نہ ادارک متفق آسن ضروری، نہ چھٮہ تمن اندر باونہ آمتٮن خیالن ہنز ادارس پیٹھ کُنہِ قسمچ کانہہ ذمہ داری۔
مدیر: منیب الرحمن
امین کامل -- اکھ مکمل ادیب
اپزے مپزے کیہتاں اوس
یتھ سمسارس اسماں اوس اپزے مپزے کیہتاں اوس یہ چھیہ تیلہ کالچ کتھ ییلہ زن دون زنگن پیٹھ انساں اوس پر تہ گژھتھ اوس واتاں کن گرہ تہ پنن ونئ راواں اوس رگہ رگ پھیراں اوسس خون خون خبر کیاہ آساں اوس سینس منز کیہتامت دل زیو روس شوگا بولاں اوس تارکھ نب وچھہ ہے […]
سوال چھہ کلک
تمۍ وۆنم ہنا ژکھہِ سان ہیو۔ “ژیہ ترنے نہ یمہ کتھہ فکرِ۔ یم چھہِ قانونی نکتہ۔ یہ بڑا نازک مسئلہ ہے۔ یہ چھہ نہ وۅتھہِ دیدی تہ شیرِ بتہ۔”
امۍ تج میزہ پیٹھہ سگریٹ ڈبۍ۔ میہ لج
ژھۅپہ۔
________
کۅکر جنگ
یُتھے غلام خان کۅکر ہٮتھ آنگنس منز ژاو، شاہہ مال گٔے تھوٚد وتھتھ۔ تس رود نہ پھٮرنس لونٹ ہٮنک تہِ ہوش، یُس ٲٹھہ مٲسۍ شرۍ بوٚرمت اوسس۔ تمہِ زن لوٚب کیاہ تام لاس، تتھے کنہِ ؤژھ خانہ دارس کُن۔
_______
قصاص
ستارہ ژاو وارہ کارہ شیتن، توتہِ چھس نہ بوزن تگان زِ میانہِ ماجے تمن مارہ واتلن میون مول مارنک قصاص ہیژاو تہ کیا ہیژاو۔
________
قصیدہ
تابانہ چھہ افتابہ مگر ہے قسمت!
مۅغلن چھیہ پننۍ ژھانپھ بہتھ دۅن چشمن


text:
فردوس احمد پرے
عرش تہ لا مکان چون دیر و حرم دکان میون
نوو چھہ لدن مکان پرون از نہ پگاہ یہ کارک
عبد الا حد آزادس برونہہ ٲس کاشرِ شاعری ہنز اکھ زیٹھ روایت ییمک آغاز ژۅداہمہ صدی منز سپدمت چھہ ۔ لل دید تہ شیخ العالم ؒ اوک طرف ترٲوتھ آیہ اتھ طویل دورس دوران واریاہ گونماتھ یمو وژن تہ غزل صنف ورتٲوتھ پننۍ وۅندہ باوتھ کٔر۔ موضوعی لحاظہ ییلہ امہ دۅرچہ شاعری کُن نظر تراوان چھہِ اتہ اوس صرف عشقیہ تہ سری موضوعن للہ کھول کرنہ یوان۔ ییتہِ شاعر نسوانیت اختیار کٔرتھ تہ عاشق بنتھ پننس معشوق سندِ وصلہ خاطرہ کریشان اوس آسان۔ یہ وتھ ٲسۍ متعین کٔرتھ سٲری شاعر اختیار کران۔ کانہہ نۆو شاعر (رسول میرس ورٲے) ہیۆک نہ اتھ منز موضوعی یا ہیتی لحاظہ تیتھ کانہہ تجربہ کٔرتھ یتھ منزتس پننۍ الگ انفرادیتھ حاصل سپدہے بلکہ ٲسۍ اتھ برعکس برونہے ہموار سپزمژ وتھ رٔٹھتھ تمے گسہ آمتۍ لفظ تہ موضوع ورتاوان تہ قدامت پسندی اختیار کران۔ یم سٲری شاعر ٲسۍ انسانی زندگی سیتۍ سپدن وٲلس صورت حالس نشہِ چشم پوشی کٔرتھ پننس محبوب سندۍ گیت گیوان۔ بقول پروفیسر رحمان راہی:
’’ آزادس تہ مہجورس برونہہ ٲس یسلہ کاشر شاعری یا تہ لول نتہ اسراریتھ۔ تتھ شاعری منز اوس نہ وطنی حالات یا سماجی، سیاسی یا اقتصادی نظام بدلاونہ باپتھ کُنہِ واضح جدو جہدک پیغام۔‘‘ ۱
یہ کتھ تہِ چھیہ وننس لایق زِ اتھ دوران آیہ کینہہ تژھہ مثنوی یہ تہِ لیکھنہ یمن منز امہِ دورکۍ سیاسی تہ سماجی زندگی ہندۍ حقیقی حالات ٹاکارہ چھہِ۔
آزادس چھہ یہ امتیاز زِ سہ چھہ گۅڈنیک کاشر شاعر یس برصغیرس منز ترقی پسند تحریکہِ نشہ متاثر سپدتھ انسانی زندگی تہ تہندس نفسیاتس قریب آو تہ کۆرن روایتی شاعری منز ورتاونہ ینہ والیو موضوعو تہ زبانۍ نشہ انحراف۔ یتھہ پاٹھۍ کٔرۍ تمۍ کاشرِ شاعری منز موضوعی تہ زبانۍ لحاظہ کینہہ تتھۍ عناصر پیدہ یم امہ برونہہ شاعرن منز بالکل نابود چھہِ۔ بقولِ پروفیسرمجروح رشید :
’’ آزادن اکثر کلام وچھان چھہ احساس گنان زِ تمۍ سندین غزلن، وژنن تہ
نظمن منز چھہ اکہ نوینہ قسمک تخیلی فضا میلان۔ یودوے یہ کلام نوینہ
طرزک آسنہ باوجود ماہیژ (Nature)کنۍ ہنگامی چھہ مگر یہ کتھ چھیہ
پننہِ جایہ مسلم زِ آزاد ییمہ قسمہ کین تجربن زیو اوس اننۍ یژھان تم ٲسۍ کاشر
شاعری ہندِ مروجہ اسلوب نشہِ بالکل بدون ‘‘۔۲
آزادس برونہہ دژ گۅڈہ مہجورن امہ نویر پسندی ہنز ژینہ ونۍ۔ یودوے تمۍ گۅڈہ رسول میرنس رومانی دامنس تھپھ کٔر مگر امہ پتہ کۆر تمۍ اکھ تیتھ انفرادی لہجہ قایم ییمہ سیتۍ تس الگ تہ منفرد شناخت میج۔ تمۍ انۍ کاشرِ زبانۍ اندر نٔوۍ نٔوۍ استعارہ، تشبیہہ تہ محاورہ ییمہ سیتۍ اکہِ طرفہ آزادنہِ خاطرہ تہِ وتھ ہموار سپز تہ دویمہ طرفہ گیٔہ کاشر زبان تہِ پرانیو ہتہ واد ؤریو پیٹھہ مٲنڈمتیو موضوعو، ترکیبو تہ الفاظو نشہِ مبّرا تہ امہ نوینہ اصطلاح سازی سیتۍ گٔیہ مالا مال۔ پننہ شاعری ہندس ابتدایی دورس منز کانسہ، بٔڈس تہ مایہ ناز شاعرس سیتۍ پان رلاون چھہ نہ کانہہ سقم ماننہ یوان بلکہ چھہ یتھ معاملہ پریتھ اکس شاعرس سیتۍ گۅڈہ گۅڈہ سپدان۔ بقولِ پروفیسر مجروح رشید:
’’ یہ صورتحال چھہ پریتھ تس شاعرس سیتۍ گۅڈہ گۅڈہ یوان یس کانسہِ بییس شاعرس
سیتۍ پان ہشراونچ کوشش کرِ تہ امہِ پتے چھہ سہ وق واتان ییلہ سہ شاعر پننۍ
انفرادیتھ تہ اسلوب اختیار چھہ ہیکان کرتھ ‘‘۔ ۳
عبدالاحد آزادس تہِ چھہ گۅڈہ روایتک چھہہ لوگمت یتھ متعلق پروفیسر حامدی کاشمیری ییمہ آیہ رقمطراز چھہِ:
’’ آزادن تہِ کٔر روایتی اندازس منز شاعری شروع ۔۔۔ اتھ شاعری منز چھہ سہ اکھ عاشق درینٹھۍ یوان یس ہجرکۍ صدم أندرمہ یژھہِ تہ پژھہِ رۆس محمود گامی سندِ وقتہ پیٹھہ ورتاوس آمتۍ فارسی لفظن تہ ترکیبن منز باوان چھہِ۔ مثلا
الفتک ہٲوتھ اشارہ دلقرارہ دلبرو
جود کۆرتھم جادۍ گارہ دلقرارہ دلبرو ‘‘ ۴
مگر امہِ پتے کٔر آزادن فطری طور پننۍ اکھ الگ وتھ اختیار ییمہ سیتۍ سہ باقی ین شاعرن نشہ بیۆن تہ بدون نیران چھہ۔ دراصل اوس آزادس وقتہ چہ تبدیلی ہند واریاہ احترام تمۍ سند مانن اوس زِ وقتس سیتۍ سیتۍ چھہ ادب تہِ بدلان روزان۔ سہ اوس ییمہ چیزک قایل زِ ’’ انسانی زندگی ہند ذہن تہ خارجی روپ چھہ بدلان روزان‘‘۔ چونکہ ادب چھہ انسانی زندگی ہند ترجمان اسلے ییلہ وقتس سیتۍ سیتۍ انسانی زندگی ہندۍ خدو خال تہ اوند پوک تبدیل گٔیہ امہ سیتۍ چھیہ ادبس منز تہِ تبدیلی یوان۔ گۆو ادب باونک وسیلہ یعنی زبانۍ ہند تغّیر چھہ لامحال بنان۔ آزاد اوس اتھۍ فکرِ پیٹھ وزِ وزِ زور دوان۔ تس اوس وۅنۍ پرانین لفظن منز خیال آرایی کرنۍ سادگی تہ سستی باسان۔
پران آزاد چھہ یم ترانہ ہیچھتھ تہ زانتھ وچھتھ زمانہ
نہ گل نہ بلبل نہ مے نہ مطرب یہ شاعرن نشہِ تہِ شاعری چھا
بقولِ پروفیسر حامدی کاشمیری:
’’ یہ کتھ چھیہ وننس لایق زِ آزادن دیت کاشرِ شاعری لہجک نویر، یہ نویر چھہ نہ وۅپر باسان تکیازِ آزاد چھہ نہ نقلہ گۆر یا وۅزمس مال خور۔ تمۍ سند نویر چھہ نوِ زمانک پیداوار۔ تہ یہ نویر چھہ روایتکۍ عناصر پانس منز شروپراوتھ پننہِ آسنک باس دوان‘‘ ۔ ۵
یس پرانہِ شاعری منز لول اوس باونہ یوان بقولِ آزاد چھہ نہ تتھ منز تژھ شدتھ تہ گرمی یس انسانس پننین زنگن پیٹھ کھڑا گژھنہ خاطرہ جسارت دی ہے ییمچ وقتچ اشد ضرورت ٲس۔ سہ چھہ تمن فرسودہ خیالن پیٹھ ٹسنہ کران یم برونہہ پکنہ بجایہ انسانس پتھ چھہِ نوان۔
پرون گومت چھا نوان رنگ تہ مولہ مایہ سیتۍ
درد چمن چھا پھولان ہردچہ گگرایہ سیتۍ
تازہ کر یاونس غازِ اولت یا خضاب
انقلاب ان انقلاب انقلاب ان انقلاب
قصہ تہ افسانہ پرانۍ پنجرہ تہ زولانہ میانۍ
زہر بٔرتھ شہمار درینٹھۍ یوان نند بانۍ
پۅشہِ تھرین کیا بکار سازہ گرین ہند ٹھباب
انقلاب ان انقلاب انقلاب ان انقلاب
شاعر چھہ نہ پریتھ ساتہ پننۍ کتھ وننہ خاطرہ نوۍ نوۍ لفظ گران بلکہ چھہ سہ اکثر و بیشتر پرانین لفظن پنن تخلیقی اتھہ ڈالتھ نین معنی ین ہندس قالبس منز ترٲوتھ تتھہ پاٹھۍ مستعمل کران یتھہ تم تمۍ سندِ منشہِ مطابق خیالن ٹھوس شکل دِن۔ وۅنۍ اگرنے شاعرس یتھۍ لفظ تہِ وقتس پیٹھ ساتھ دِن تمۍ ساتہ چھیہ نہ تس نؤ زبان تھرنس چارے لگان تکیازِ پننہِ وۅندہ باوژ خاطرہ کرِ نہ کانہہ شاعر ہرگز تہِ تژھ زبان استعمال ییمہ سیتۍ تمۍ سندۍ طاقتور خیالات تہ تجربات ٲمی روزن۔ توے وۆن آزادن
خیالن ہنز بلندی چھا ویپان کمزور لفظن منز
چھہِ ژۆنبمہ متۍ لال ناداناہ برانآمین پنن اندر
عبدالاحد آزادس اوس کاشرِ قومک تہ زبانۍ ہند ژک۔ تمۍ سگنٲو کاشر زبان پننہِ تخلیقی صلاحیژ سیتۍ۔ تس ٲس کشیرِ ہندس پتھ کالس پیٹھ تہِ سنۍ نظر یتھ منز بجہ بجہ ہستی پیدہ گمژہ چھیہ۔ آزاد چھہ پتھ کالس تہ پیش کالس مقابلہ کٔرتھ اکہ طرفہ تمن شخصیژن یاد کران یمو ییتھۍ زمینہِ پیٹھ زنم لٔبتھ اکھ تھۆد مقام پرومت چھہ دویمہِ طرفہ چھہ پانس اندۍ پکۍ استبدادی حالات وچھتھ احتجاج کران ۔
اولاد بڈشہس ہیو رۆچھمت چھہ ییمۍ کۅچھے منز
بۅچھہِ سیتۍ مران وتن پیٹھ تہندے عیال آسیا
کلہن غنی تہ صرفی سیراب کرۍ ییمۍ آبن
سے آب سانہِ باپت زہرِ ہلال آسیا
بقولِ ڈاکٹر محفوظہ جان :
’’آزادن اکثر کلام چھ وطنہ کس کلہم پتھ کالس اکہ نتہ بییہِ طریقہ پیش کران
تہ امہ کہ بجرک راس گژھن تہ راون بار بار تہ پھرۍ پھرۍ احساس دوان
تہ زمانہ چن تبدیلی ین سیتۍ امچ ناہمواری ژیتس پاوان ‘‘۔ ۶
ییتھۍ ہوۍ حالات بیان کٔرتھ چھہ آزاد سماجک عکس تہِ ہاوان تہ اتھ سیتۍ سیتۍ چھہ لسانی سطحس پیٹھ نوۍ نوۍ محاورہ گٔرتھ زبان تہِ مالا مالا کران۔
ہا بندہ ژیہ شوبی نہ غلامی تہ گدایی
سر پایہ داری فند تہ فریب چھا یہ خدایی
سون ماز وازہ وانن سالن ضیافژن کیت
معصوم خانہ مالین سانین یہ حال آسیا
تنے انسانیت ٲس کُنہِ وۅنۍ رود نہ کینہہ باقی
گۅڈنۍ ٲس وارہ گامژ خرچ پرٲنس گریٹ وارس منز
آزادس چھہ پنین ہمعصرن منز اکھ بۆڈ امتیاز یہ زِ ییتہِ تمۍ سندین ہمعصرن ہنزِ شاعری منز مقامیت لبنہ یوان چھیہ تتہِ، چھہ آزادن نعرہ کل عالمہ کین انسانی حقوقن ہندس حقس منز نار ریہہِ ہندۍ پاٹھۍ جونٹہ ماران۔ سہ اوس پریتھ ساتہ کلہم انسان سنز آزادی ژھاران۔ تمۍ کٔر نہ کُنہِ مخصوص مذہبچ یا فرقچ طرفداری، توے آو تس واریاہ لٹہِ لادین آسنک الزام تہِ دنہ۔ تسندِ لولک آلو اوس کل انسان سندِ خاطرہ اکے، چاہیے سہ ہیوند، مسلمان یا سکھ اوس۔ پریم ناتھ بزاز چھہ لیکھان:
’’ آزاد انسانیت کا علمبردار ہے اس کی راے میں انسانی زندگی کا مقصدِ
اعلیٰ صرف یہ ہے کہ انسان انسان بننا سیکھ جایے۔ وہ کسی خاص دین
دھرم یا مذہب کا قایل نہیں ہو ‘‘۔ ۷
تس اوس فرقہ واری تہ انسانی اقدارن ہندِ پامال گژھنک سیٹھہے افسوس ییمچ باوتھ تمۍ سندس کلامس منز جایہ جایہ میلان چھیہ۔
انسان چیوان تریشہِ کنہِ انسان سندے خون
انسانیت نو روز کُنہِ انسان کلن منز
محبت بٲگراون کیتھ کریونکھ قۅدرتن پیدا
ژیہ لوگتھ دین و ایمانس کرُن باپارہ انسانو
یم یکسانہ کہ ہالہِ پادانے
کس پنن کس چھہ بیگانے میون
یُتھ میہ نشہِ ہیوند تیتھ مسلمانے
گوش تھاو بوز افسانے میون
دیندار ژیہ چھے دین پنن چھم میہ پنن دین
ایمان خدا چون انسان مدعا میون
عبدالاحد آزادس متعلق ہیکہِ یہ اکھ سوال تہِ ؤتھتھ زِ تس کیا مجبوری پییہِ نۆو شعرہ محاورہ بناونچ ییلہ زن تس پانس برونہہ ہتہ واد وری ین ہند اکھ بۆڈ سر چشمہ میسر اوس۔ یا ونو تم کم وجوہات ٲسۍ یمو کنۍ آزادنس شاعرانہ مزاجس منز تژھ تبدیلی آیہ ییمہ سیتۍ سہ روایتس مولے پھیرتھ گۆو؟ امہ سوالک جواب چھہ یہ زِ وہمہ صدی منز یم سیاسی تہ سماجی حالات پاد سپدۍ آزاد اوس تمن پیٹھ سنجیدگی سان غور کران تہ بحثیتِ عالمی انسانیتک علمبردار باسیاو تس اتھ استبدادی صورتحالس زاین دُین اکھ شاعرانہ تہ انسانی فرض۔ فن کار سنز کٲم تہِ چھیہ یہے آسان زِ سہ کرِ پننۍ محسوسات تہ تجربات پزین تہ خالص لفظن منز تتھہ پاٹھۍ پیش یتھہ تمہِ سماجچ اکھ پٔز تصویر وۅتلہِ۔ اتھۍ پیٹھ اوس آزاد تہِ تاکید کران۔ سہ اوس تمن شاعرن پیٹھ افسوس کران یم پنن اوند پوک منسٲوتھ پننس محبوب سندس حسنس اندۍ اندۍ نژتھ آمین خیالن پنہ پنہ آسن کران۔
ہاے کنیر ضایع کۆر پرانۍ مدرۍ فلسفن
زندہ مرے مۅردہ بیٹھۍ ؤلتھ زن کفن
تس درد غزل خوانس صد حیف ہزار افسوس
یس خام خیالن پتھ آرام دلک راوے
یہ کتھ آیہ امہ برونہہ تہِ وننہ زِ آزادس ٲس یہ وتھ برصغیر چہ ترقی پسند تحریکہِ نشہِ میجمژ ییمک مدعا یی اوس زِ ادب گژھہِ انسانی زندگی ہنز لاچاری، مظلومی، بے بسی، تہ سماجی نابرابری ہنز پورہ عکاسی کرن۔ آزادس اوس پانس تہِ سماجی تفاوتھ ؤچھتھ ذہنی توس وۅتھان۔ سہ اوس پننس وطن دارس کن مخاطب سپدتھ تس غلامی ہندِ طوقِ لعنت نیبر کٔڈتھ شاہ پٲز سندۍ پاٹھۍ پرواز کرنہ خاطرہ جسارت دوان۔ ییتھۍ خیالات تہ تصورات بیان کرنہ خاطرہ پییہ آزادس یا تہ نٔو زبان گرنۍ نتہ پرانہِ نے لفظن نٔوۍ جامہ ولنۍ تکیازِ تس اوس پورہ یقین زِ شاعری ہندِ ذریعہ ہیکن لوکن ہندۍ مۅردہ دل زندہ گژھتھ تہ متحرک سپدتھ۔ پروفیسر شفیع شوق چھہ رقمطراز:
’’شاعر کو یقین ہے کہ الفاظ کا ہتھیار اور سلیقہ اس دنیا کی نجات دے سکتا
ہے۔ کیونکہ شاعری آزاد کی نظر میں براہ راست ظلم اور جبر سے دبے
لوگو ں کے دلوں تک پہنچ کر ایک اندرونی انقلاب پیدا کر سکتی ہے۔‘‘ ۸
ییتہِ آزادس برونہہ پمپوش، پوش پھۅلن، باغن ہرد لگن، زلفِ خم، سورگچ حور وغیرہ ہوۍ محاور تہ ترکیبہ میلان چھیہ تتہ چھہ آزاد یم مشرٲوتھ یمن کُنہِ کُنہِ جایہ نۆو معنہِ دتھ کنڈۍ تہ خار، غم تہ شادۍ، برم تہ فریب، قرآن تہ گیتا، قلاین تہ بلاین، دین و ایمان، کفرکۍ ترانہ، اوتار تہ پیغمبر، سہہ تہ شال، تقدیر غلامی، مانزِ نم، وغیرہ ہوۍ محاورہ تہ ترکیبہ تُھرتھ پنن الگ تہ منفرد اسلوب بناوان۔
دۅگنیار چھہ ییلہ مطلب پوزایہ نمازِ ہند
سوزس بہ یہ بخشایش بییہِ تورۍ لٔدتھ ڈالۍ
کینہہ پران کفرکۍ ترانہ کینہہ چھہِ دینکۍ دم دوان
چانۍ لولن رۆچھ یمو داغو نشہِ دامانہ میون
اولاد بڈشاہس ہیو رۆچھمت چھہ ییمۍ کۅچھے منز
بۅچھہِ سیتۍ مران وتن پیٹھ تہندے عیال آسیا
پرون فسانہ کفر تہ دین پیدہ ژہ کر کنیر یقین
زان زمانہ گُر تہ زین پان ژہ اتھ سوار کر
یم شعر پٔرتھ چھیہ یہ کتھ واضح گژھان زِ آزاد صابنۍ زبان چھیہ پرانہِ زبانۍ نشہِ مکمل پاٹھۍ وکھرہ تہ سہ چھہ پننہِ امہ نوینہ محاورہ تہ اصطلاح سازی ہندِ لحاظہ کاشرس ادبس منز ہمیشہ داد دیُن لایق۔
حوالہ:
۱: پروفیسر رحمان راہی، کاشر شیرازہ ( عبدالاحد آزاد نمبر)،جموں و کشمیر اکیڈیمی آف آرٹ کلچر اینڈ لنگویجز، سرینگر،۰۰۵-۲۰۰۴ ، ص۱۷ ۔
۲: پروفیسر مجروح رشید، عصری کاشر شاعری، بک میڈیا ڈلگیٹ، سرینگر، ۱۹۹۵ ، ص ۴۴
۳: ایضاً، ص ۳۲۔
۴:پروفیسر حامدی کاشمیری، جدید کاشر شاعری، کاشر ڈپارٹمنٹ، کشمیر یونیورسٹی، سرینگر، ۱۹۸۲ ص ۳۶۔
۵: ایضاً،ص ۴۲۔
۶: ڈاکٹر محفو ظہ جان، کاشر شیرازہ (عبدالاحد آزاد نمبر)،جموں و کشمیر اکیڈیمی آف آرٹ کلچر اینڈ لنگیجز، سرینگر، ۵-۲۰۰۴ ، ص ۲۳۹۔
۷: پریم ناتھ بزاز، شاعر انسانیت، حالی پبلشنگ ہاوس، دہلی، ۱۹۵۲ ص ۲۱۔
۸: پروفیسر شفیع شوق، اردو شیرازہ ( عبدالاحد آزاد نمبر)، جموں و کشمیر اکیڈیمی آف آرٹ کلچر اینڈ لنگویجز، سرینگر، ۲۰۰۲ ،ص ۶۸-۲۶۷۔
زمرے:عبدالاحد آزاد


text:
کاشر ادب
اکتوبر 1966 منز کو٘ڈ غلام رسول سنتوشن اکھ رسالہ یتھ "کاشر ادب” ناو اوس۔ سانین بہترین رسالن منز چھہ یہ یقینا شامل۔ ادبی صلاح کارن منز تھٲون دینا ناتھ نادم، علی محمد لون، امین کامل تہ بنسی نردوش۔ تم ادیب یم سنتوشس نزدیک ٲسۍ۔ دۅیو شمارو پتہ چھہ کامل صلاح کارو منزہ نیران تہ رسالہ چھہ اپریل 1967 شییم شمارہ نیرتھ بند گژھان ۔
کاشر ادب کہ گۅڈنکہ شمارہ پتہ برابر دۅیہ وہرۍ تہ بند گژھنہ پتہ برابر نوِ ریتۍ چھہ کامل پنن رسالہ نیب شروع کران۔ کاشر ادب چھہ نیبک ژورم شمارہ نیرنہ پتے اکھ ؤری ژور ریتہ کہ وقفہ پتہ اگست 1969 منز دوبارہ نیران۔ ٲٹھمہِ شمارہ (دسمبر 1969) پیٹھہ چھہ اتھ اکھ ادارہ بنان یمن منز محمد یوسف ٹینگ، اوتار کرشن رہبر تہ فاروق نازکی آسان چھہِ۔ میانہِ علمہ مطابق چھہِ یہندس ناوس تل اتھ نیب رسالس لرِ لو٘ر بییہ تریہ شمارہ نیران تہ ٲخری کہم شمارہ نیرتھ چھہ 1969 یک ؤری سورنس سیتی بند گژھان۔ نیب تہِ چھہ برابر ترییہ وہرۍ 17 شمارہ نیرتھ اکتوبر 1971 منز بند گژھان۔
Koshur Adab October 1966
کاشر ادب اکتوبر 1966
Koshur Adab November 1966
کاشر ادب نومبر 1966
Koshur Adab January 1967
کاشر ادب جنوری 1967
Koshur Adab February 1967
کاشر ادب فروری 1967
Koshur Adab March 1967
کاشر ادب مارچ 1967
Koshur Adab April 1967
کاشر ادب اپریل 1967
Koshur Adab August 1969
کاشر ادب اگست 1969
Koshur Adab December 1969
کاشر ادب دسمبر 1969
Koshur Adab January-February-March 1970
کاشر ادب جنوری-فروری-مارچ 1970
Koshur Adab April-May 1970
کاشر ادب اپریل-مے 1970
Koshur Adab June 1970
کاشر ادب جون 1970
Koshur Adab July-August 1970
کاشر ادب جولے-اگست 1970
Koshur Adab September 1976
کاشر ادب ستمبر 1976
Koshur Adab October 1976
کاشر ادب اکتوبر 1976


text:
نذیر آزاد چھہ پننہِ کتابہِ منز رسول میر سند اکھ شعر یتھہ پاٹھۍ دوان
در جنگ کران کارِ خنجر دستِ رنگیں چانۍ
ہم پنجہ دستاں چھی نہ رستم سام نگارو
ٹینگ تہ شاد چھہِ غزلہ کس متنس منز "چھی” بدلہ "چھُے” دوان۔ نذیر آزادن کتہِ اۆن یہ "چھی”؟ یہ چھہ دراصل امۍ ٹینگ سندِ کلیات کہ دیباچہ منزہ تلمت۔ ٹینگن چھہ نہ کلیاتک متن پانہ یکجا کۆرمت بلکہ چھیہ بقول کامل بیۍ سنز کٲم پننہِ ناوہ کرنہ آمژ۔ لہذا چھہ متنس منز "چھی” بدلہ ” چھُے” مگر دیباچس منز چھہ پنن "چھی” دوان۔
وۅنۍ ییلہ شعرس منز چھی آو، ہم پنجہ دستاں چھہ نذیر آزادس پریشان کران تکیاز رستم تہ سام چھہِ وۅنۍ ہم پنجہ دستاں۔ تہِ کیا گۆو تہِ معلوم کرنہِ چھہ سہ استادن نش گژھان۔ یم استاد کم چھہِ؟ یہ چھہ اسہِ کاشرین عادتھے زِ کانسہ ہند ناو ہیمو نہ (کیا جان گیوو اگر یمن استادن ہند ناو ہینہ آسہِ ہے آمت، کِنہ تمو اوسس ناو ہینس منع کۆرمت)۔ بہرحال، تم چھس ونان پنجہ دستاں چھہ تتھے پاٹھۍ پنجہ و دستاں یتھہ پاٹھۍ دست و بازو چھہ۔ بقول نذیر آزاد معنی جفۍ تراونۍ۔ یہ/یم استاد ہیکن کانہہ تہِ ٲستھ مگر میہ چھہ پورہ یقین یہ استاد چھہ ٹینگ بییہ نہ کانہہ، تکیازِ ٹینگ نے چھہ ہم پنجہ دستاں پتہ چھی دیتمت۔ چھی یا چھے برونہہ یم تہ لفظ مصرعس منز چھہِ تم چھہِ متعلق فعل بنان، رستم تہ سام چھہِ فاعل۔ لہذا چھہ یم کردار مخاطبس سیتۍ "ہم پنجہ دستاں”۔
ٹینگ چھہ کلیاتس پتہ کنہِ فرہنگ دوان یتھ منز سہ سام سند ناو دوان چھہ مگر نہ چھہ پنجہ و دستاں دوان تہ نہ ژھورے دستاں۔ رستم تہِ چھہ دوان، مگر دستاں چھہ نہ دوان تکیازِ تمس تہِ چھہ نہ معلوم اوسمت زِ یہ دستاں کیا بلایہ چھیہ۔ نتہ اگر امہِ شعرکۍ رستم تہ سام دتِن یم سارنے ویدۍ چھہِ، دستاں کیازِ دیتن نہ؟ سیزے کتھا چھیہ زِ ٹینگن چھہ دستاں لفظک مطلب دست لفظک جمع نمت، یۅس عام کتھ چھیہ۔
ٹینگس چھہ نہ معلوم زِ یہ رسول میرن دستاں چھہ نہ ژھورے دست لفظک جمع بلکہ تمہ علاوہ تہِ معنی تھاوان؟ (معلوم نہ آسن چھہ نہ کانہہ گناہ۔) دستان لفظک معنی چھہ شاد پننس کلیات رسول میرکس فرہنگس اندر دوان۔ مگر سہ چھہ نہ خالص دستاں دوان بلکہ "رستمِ دستاں”۔ معنی چھس ونان رستم سند مول دستاں یمس زال تہِ ونان ٲسۍ۔ صحیح چھہ مگر یہ "رستم دستاں” کتہِ چھہ رسول میرن ورتومت تہِ آو نہ میہ اتھہِ، البتہ ہم پنجہ چھہ شادن ٹینگ سندۍ پاٹھۍ نظر انداز کۆرمت شاید امہ کنۍ زِ ہم پنجہ ترکیب چھیہ نہ معنی یچ محتاج۔ ٹینگ تہِ چھہ نہ یہ ترکیب فرہنگس منزدوان۔ وۅنۍ مانہو زِ ٹینگن تہِ چھہ نہ ہم پنجہ فرہنگس منز امہ کنۍ دیتمت تکیازِ یہ ترکیب چھیہ نہ معنی یچ محتاج، مگر تمۍ سندِ چھی پتہ چھیہ وۅنۍ پورہ ترکیب "ہم پنجہ دستاں” پتھ کن روزان۔ سۅ چھیہ معنی طلب تکیاز ہم پنجہ دستاں چھہ نہ کانہہ محاورہ۔ رسول میر ما گۆو غلط زبان لیکھن وول گونمات چاہے سہ پتہ فارسی یی ٲسۍ تن۔
شاد چھہ اتھ شعرس صحیح پاٹھۍ ووتمت۔ دستاں، رستم تہ سام چھہِ ترین پہلوانن ہندی ناو۔ سام سند نیچو دستان، دستان سند نیچو رستم۔
نذیر آزاد چھہ ونان زِ شادن چھہ دستان لفظک مطلب رستم سند مول دیتمت تہ ڈکشنری منز تہِ چھہ یی، مگر پنجہ و دستان چھہ نہ رد کران حالانکہ تتھ چھیہ نہ نامعلوم استادن الگ ڈکشنری کانہہ مدد کران۔ اگر پنجہ و دستان کانہہ محاورہ آسہِ ہے یتھہ پاٹھۍ دست و بازو چھہ، تیلہ آسہِ ہے یہ کُنہِ ڈکشنری منز ضرور۔
ٹینگ سندس کلیاتس منز چھہ مصرعہ یتھہ پاٹھۍ
ہم پنجہ دستاں چھے نہ رستم و سام نگارو (نہ چھہ نہ زبر ہیتھ بلکہ کاشر زیر ہیتھ یعنی نہٕ)
شاد سندس کلیاتس منز چھہ مصرعہ یتھہ پاٹھۍ
ہم پنجہ دستاں چھے نہ رستم، سام نگارو (نہ چھہ نہ زبر ہیتھ بلکہ کاشر زیر ہیتھ یعنی نہٕ)
دۅشوے پاٹھ چھہِ صحیح تہ تہ غلط تہ تکیاز دوشونی منز چھہ نہ کاشر زیر ہیتھ یعنی نہٕ۔ آسن گژھہ نہ (زبر ہیتھ)۔ فارسی یس منز چھہ "ہم پنجہ” محاورہ تہ معنی چھس لیکھتھ ہم زور، ہم نبرد، ہم آورد۔ یعنی جنگس منز چھے نہ دستاں، نہ رستم نہ سام برابر۔ نظامی سند شعر چھہ
نہ با شیری کسی را رنجہ دارد
نہ از شیران کسی ہم پنجہ دارد
امی سے شاعر سند بیاکھ شعر چھہ
بہ ہم پنجگی پیل را بشکنم
شہ پیلتن بلکہ پیل افکنم
یہ لیکھ اند واتناونہ برونہہ یم کتھہ:
پنجہ و دستاں چھہ اتھ مصرعس بے آہنگ بناوان، پنجہ ء دستاں تہِ چھہ اتھ بے آہنگ بناوان۔ اتھ وزنس منز چھہ اتہِ نس صرف پنجہ دستاں کُنہِ اصافتہ ورٲے صحیح بیہان۔ لہذا چھہ نہ پنجہ "دستان” لفظس سیتۍ بلکہ "ہم” لفظس سیتۍ تکیاز "ہم پنجہ” چھہ محاورہ۔
ہم دست تہِ چھہ محاورہ، ہم دستاں/ہم داستاں تہِ چھہ محاورہ یمن ہند نہ اتھ مصرعس منز کانہہ جواز چھہ۔ مگر "ہم پنجہ دستاں” چھہ نہ کانہہ محاورہ۔
قاآنی سند اکھ خوبصورت شعر چھہ
خواہی کہ حنا بندی بر کف قدحی گیر
تا سرخ کند عکس میت پنجہ و دستاں
اتھ شعرس منز چھہ نہ پنجہ و دستاں محاورہ رنگۍ بلکہ لغوی معنیس منز اتھہ تہ اونگجہ۔ سلمان ساوجی سند شعر چھہ
بازوی او گاہ بزم با زوی رستم ببست
پنجہ او روز زور پنجہ ء دستاں شکست
اتھ منز چھہ پنجہ ء دستاں مطلب صاف پاٹھۍ رستم سند مول زال۔
پنجہ دستاں کُنہِ اصافت ورٲے چھہ نہ مستعمل۔
شعرس منز چھہ رنگینس مقابلہ سام یمیک معنی سام کردارس سیتۍ سیتۍ کرہن تہِ چھہ یتھہ پاٹھۍ ہندوستانس منز شیام چھہ۔ دست بمقابلہ پنجہ، خنجر بمقابلہ پنجہ لفظن ہند انتخاب چھہ شعرس دلچسپ بناوان۔
اند: محاورہ چھہ نہ "پنجہ و دستاں” بلکہ "ہم پنجہ”۔ اگر پنجہ و دستاں کنی ترکیب مانون، "ھم” لفظ کتھ حسابس تھاوون؟
کاشرین شاعرن منز چھہ نہ فارسی زانن وول رسول میرس مقابلہ کانہہ اوسمت۔ امس چھہ فارسی محاورس پیٹھ زبردست عبور اوسمت۔


text:
آزاد نظم گیہ سۅ نظم یتھ منز روایتی فارمہ (غزل، وژن، رباعی، پابند نظم، قصیدہ، بیترِ) نش آزادی آسہِ، وزنچ کانہہ پابند ترتیب آسہِ نہ (کاشرس ارودس منز مانۍ تو کانہہ مخصوص وزن مفرد یا مرکب آسہِ نہ ورتاونہ آمت)، تہ ردیف قافیہ نش تہِ آسہِ آزاد۔ وزنچ پابند ترتیبہِ نش چھہ مطلب یہ زِ فارسی وزن چھہ گنڈتھ رکنی ترتیب تھاوان۔ مربع، مسدس، مثمن بیترِ۔ آزاد نظمہ منز آو اتھ گنڈتھ ترتیبہ برعکس کنہِ بحر ہند اکوے رکن تواتر سان ورتاونہ۔ مثلا کامل سنز "گتکہ باز” نظمہِ منز چھیہ اکی رکنچ گردان اندہ پیٹھہ اندس تام، یمہ سیتۍ امہ نظمہِ ہندِ خاطرہ مطلوب آہنگ پیدہ کرنہ آمت چھہ۔
ترتیب وار وزن ورتاونہ سیتۍ اوس نہ پابند نظمن منز عام بولچالک تہ گفتگوک آہنگ پیدہ گژھان، تہ یپارۍ ٲس یہ وقتچ تہِ ضرورت۔ لہذا آیہ تم رکن زیادہ پہن کاشرِ نظمہِ منز دہراونہ یم سانہ زبانۍ ہندس آہنگس سیتۍ زیادہ واٹھ کھیوان چھہِ۔
نادم تہ راہی چھہِ امی لحاظہ متقارب زیادہ ورتاوان۔ آزاد نظمہِ منز چھہِ زیادہ پہن متقارب تہ رمل بجرن ہندۍ سالم تہ مزاحف رکن ورتاونہ آمتۍ۔ راہی ین تہ نادمن لیچھہ کینہہ نظمہ یمن منز کانہہ عروضی رکن جزوی طور ورتاونہ آو یعنی اتی چھہ کانہہ مصرعہ یا مصرعک کانہہ حصہ پابندی سان اتھ رکنس پیٹھ پکان تہ اتی چھہ نہ۔ اکھ قدم اگر برونہہ پکو یمو عروضی ارکانو نیبر نیرو تہ خالص شہہ کہ تل تراوک آہنگ ورتاوو یہ بنہِ نثری نظم۔ پریتھ زبانۍ چھہ عروضی آہنگ وراے پنن تہِ اکھ آہنگ آسان، میہ باسان کاشر زبانۍ ہند آہنگ چھہ متقاربس نزدیک، لہذا کاشرِ آہنگہ لیکھنہ آمژ نظم آسہِ توتہِ متقاربس سیتۍ رلان۔ متقارب چھہ میون مطلب امچ اکھ مخصوص شکل یعنی فعلن فعلن۔
مرکب وزن مثلا فعولن فعلاتن کہ ورتاوہ سیتۍ چھہ عروضک اکھ مخصوص پیٹرن پیدہ گژھان، لہذا چھیہ نہ امہ قسمکۍ وزن آزاد نظمہ منز ورتاونچ گنجایش۔
پیش چھیہ میانۍ پننۍ اکھ نظم۔ میہ چھیہ نہ کانہہ مخصوص آہنگ ورتاونچ کوشش کرمژ مگر ۔۔۔۔۔:
گُرتہ کُل تہ گُر — منیب الرحمن
پتہ ییلہ کُلہِ پیٹھہ
گُر ووتھ بۅن
بۅنہ کنہِ اوس
اکھ ژرِ بچہ نیتھہ نون لوٹ گلنٲوتھ
اکھ گاڈ زیو مژرٲوتھ
تہ بییہ اکھ بیور گگرس سیتۍ ہینگ ملنٲوتھ
پراران
تمۍ تج دو
تمۍ دوپ پانو ییتہِ چھہ نہ کانہہ سیود
میانی عقلہِ کھستھ گوو کُل
تمہِ پتہ ووتھ کُل گُرِ پیٹھہ بۅن
بۅنہ کنہِ اوس
گُر تس پراران
بییہ اکھ ژرِ بچہ
بییہ اکھ گاڈ
بییہ اکھ بیور
بییہ اکھ گگُر
تہ بییہ اکھ کُل


text:
غلام محمد نور محمد تاجران کتب چھہ بڈِ انعامک مستحق زِ یمو رژھروو سون واریاہ کلام یُس زیادہ پہن چھکرتھ اوس۔ یمو چھوپ پرانین کیو نوین شاعرن ہند کلام لۅکٹین کتابچن ہندس صورتس منز۔ تہندوے کتابچو پیٹھہ نیہ پتہ لوکو شاعرن ہنزہ کلیاتہ تہ سۅمبرنہ بنٲوتھ تہ پنن ناو کھولہکھ بطور مرتب ۔ غلام محمد نور محمد سند نہ ناوے کُنہِ۔ یہ چھیہ نا افسوسچ کتھ۔ مون زِ کٲنسہِ آسہِ نہ ٲخرتس پیٹھ یقین مگر دنیاوی ذمہ داری تہِ چھنا کانہہ چیز۔ امۍ سندوے کتابچو پیٹھہ بنییہ اکیڈمی ہنز کلیات رسول میر، ہو بہو تمی بٲتہ ترتیبہ۔ صوفی شاعر (موتی لال ساقی) تہِ چھیہ اہندی بٲتھ پیش کران۔ مگر اوہند ناو نہ کنی۔
غلام محمد نور محمدن کتھہ پاٹھۍ کرۍ یم بٲتھ جمع، تتھ متعلق تہِ گوژھ کانہہ تحقیق سپدُن۔ یتھہ پاٹھۍ تہ تتھہ پاٹھۍ کٔرن جمع، تعریفن لایق چھہ زِ یہ ظۅن پیوس زِ یہ سرمایہ گژھہ رژھرتھ روزُن تہ لوکن تام واتُن۔ واریاہ حضراتن نش چھہ مسودن ہندس صورتس منز واریاہ کینہہ پرون کلام موجود مگر گاش تہِ چھس نہ دوان لگنہ۔
بۅنہ کنہِ چھہ اکہِ کتابچکۍ کینہہ صفحہ یُس امۍ ترقی پسند شاعرن ہند چھپوو یتھ منز دینا ناتھ نادم، شام لال در بہار، رحمن راہی، نور محمد روشن، غلام نبی عارض تہ پریم ناتھ پریم سند کلام شامل چھہ۔ از کل چھا کانہہ بک سیلر کانسہِ نوجوان سند کاشر کلام چھپاونہ خاطرہ تیار؟
اردوس منز آو نہ غزل ترقی پسندن زیادہ بکار تکیازِ امکۍ مضمون ٲسۍ نہ عوامی بنیاد تھاوان، مگر کاشر وژن آو امہ رنگہ یمن سیٹھا بکار۔ یہ اوس یمن عوامس سیتۍ سیدِ سیود جوڑان۔ یتھ کتابچس منز تہِ وچھو تہۍ سٲری شاعر وژن ونان۔ حالانکہ پوتس پھیرۍ یم تہِ نظمہِ کن۔


text:
اکتوبر 1971 منز دراو نیبک ٲخری شمارہ۔ امکۍ سرورق ٲسۍ رنگدار آسان، مگر ٲخری اوس طوطہ رنگس پیٹھ کرہن لیباڑہ۔ نیب ناو تہِ کرہن تہ ادبچ مہرینۍ تہِ کرہنس لیباڑس تل۔ امہِ برونہمس شمارس منز اوس وننہ آمت زِ "وتہ چھیہ زے” یا تہ رسالہ بند کرُن نتہ امیک حو٘جم کم کرُن۔ یہ شمارہ اوس ٲخری شمارہ۔ امیک اعلان آو نہ پرچس منز کرنہ مگر از ییلہ بہ امہِ کس سرورقس سنیوس یہ اعلان چھہ ٹاکارہ پاٹھۍ اتھ پیٹھ کرہنہِ رنگہ سیتۍ کرنہ آمت۔
امہ سرورق سیتۍ رسالک اند کرُن چھہ واریاہ کینہہ نہ وننے تہِ ونان۔
میہ کو٘ڈ 2005 منز یہ رسالہ بییہ مگر امہ باوجود زِ ناو چھہ سے، یہ اوس نہ سے رسالہ یُس 1971 منز بند گو٘و۔ میہ چھیہ نہ پتاہ نیب بند گژھنکۍ کم مخصوص حالات چھہِ ٲسۍ متۍ، کینہہ کینہہ چھم اندازہ گژھان تکیازِ میہ تہِ پیو٘و "پنن نیب” 2013 منز بند کرُن۔
بنم ژور خط چھہِ اتھ پس منظرس منز کاشرِ زبانۍ تہ ادبک درد ناک صورت حال پیش کران۔ نیب چھہ وۅنۍ آنلاین موجود، تمام ژۅیو نش دور، بالاتر۔ یہ آنلاین نیب چھہ تھری ان ون ۔۔ کامل صٲبن نیب، منیب الرحمنن نیب تہ یمن دۅن ہند کُنے ۔۔ آنلاین نیب۔
نیب، اکتوبر 1971
انہِ ماجہ کُنے گو٘بر
نیب رسالہ یمن حالاتن ہند شکار سپد، بہ چھس نہ تمو نشہِ بے خبر۔ اوہ کنۍ کو٘ر نہ میہ تعجب۔ اماپو٘ز تعجباتچ کتھ چھیہ تہند یرادہ زِ سہ سورے کینہہ سپدتھ تہِ چھو تہۍ کاشرِ زبانۍ ہنز یہ کنی آواز زندہ تھاونس پیٹھ کمر بستہ۔ حو٘جم کینژس کالس کم گژھن چھہ نہ غم، مگر بند گژھہِ نہ کرُن۔ سہ سپدِ بو٘ڈ ظلم زبانۍ پیٹھ۔ ہرگاہ اخبار تہ رسالہ کاشرس منز بییہ تہِ آسہ ہن تیلہ ونہو نہ شاید یہ، مگر انہِ ماجہ کنُے گو٘بر دفن کرُن یژھہِ نہ کانہہ تہِ زبان دوس انسان۔۔۔۔۔ محی الدین گوہر
دال تہ سیخہ تُجہ
تہۍ کٔرو رسالہ بند۔ میہ نہ گرین۔ میۍ یوت کیازِ، کٲنسہ تہِ نہ گرین۔ اسہِ گژھہِ ہاکھا بتا پوشن۔ زبانۍ تہ کلچرس بلایہ۔ گۅڈہ کاشر زبان کر چھیہ سیخس کھژمژ۔ یہ گیہ دال۔ لل دیدو، مقبول شاہ کرالہ واریو، رسول میرو، مہجورو تہ کاملو سیتۍ چھا یہ دال سیخس کھسان۔ اسہِ چھیہ پتھ کالہِ پیٹھہ سیخہ تجہ کھیمژہ۔ سنسکرت سیخہ تجہ، فارسی سیخہ تجہ، وۅنۍ اردو تہ انگریزی سیخہ تجہ تہ خداین ہے یوژھ جلدے کھیمو ہندی سیخہ تجہ تہِ۔ وۅنۍ گیہ خۅد غرضی زِ میون بکواسا اوس اتی کنہِ وزِ چھپان، تمہِ نشہِ کنزہ ہرگاہ یہ بند گژھہِ۔ یہ پھیریم ضرور نتہ زن چھیہ اسہِ کاشریو کٔنزتھ کھیمژ تہ انشااللہ ہمیشہ کھیمو کنزۍ تھے۔۔۔۔ بکواس کاشمیری
تیژ ژیپھ ہیمو اسۍ
"وتہ چھیہ زے” پٔرتھ گوس بہ ہے بنگہ روزتھ۔ بہ نہ چھس کانہہ ادیب تہ نہ کانہہ شاعر۔ مگر پننہ زبانۍ ہند چھم وسہِ۔ تکیازِ میون خیال چھہ یمس نہ پننہِ زبانۍ ہنز درد آسہِ، سہ چھہ نہ بنیادی طور انسان تہِ۔ تۅہہ یمن دوست نما دشمن انسانن کن اشارہ چھوہ کو٘رمت تم حض گژھن ننگہ کرنۍ۔ پردہ پوشی چھیہ میانہِ خیالہ بو٘ڈ گناہ۔ پتھ رود رسالہ، سہ گژھہِ نہ بند کرُن۔ بلکہ جاری تھون۔ ادہ گژھنس صفحہ کم، تمیک گژھہِ نہ پرواے برُن۔ تیژ ژیپھ ہیمو اسۍ۔۔۔۔ سعید احمد ڈار
بیقلازی چھیہ نہ جان
میہ ونیاو تۅہہ پتمس اکتوبرس منزے زِ رسالہ کٔرو تامتھ بند تکیازِ تۅہہ ٲسۍ حالاتھے تتھۍ زِ رسالہ اوس خسارس منز۔ مگر ییلہ میہ وچھ تہۍ چھو خسارہ تلنس پیٹھ تہِ کمر بستہ، میہ کٔر ژھۅپہ۔ از ونہ بہ دوبارہ زِ ہرگاہ صفحہ کم کرنہ سیتۍ رسالہ زندہ ہیکہِ روزِتھ تیلہ گو٘و کڈنے جان، نتہ ہرگاہ تمہ سیتۍ تہِ خسارے روزِ تیلہ چھہ گاٹہ جار یہ وانے وٹن۔ ازکس زمانس منز زبانۍ ہند ژکھ آسن چھیہ بٔڈ کتھ مگر پان خسارس منز تراوُن چھیہ بیقلازی۔۔۔۔ علی محمد لون
ٲخرس پیٹھ اتھ شمارس منز کامل سنزِ نظمہِ "افکار” منزہ یہ شعر:
نہ پوشہ مرگہِ وچھم بُتھ ژھندم سیٹھا شنہ ون
نہ گوم تاپہ شہر نظرِ ڈالۍ ڈالۍ او٘بر


text:
مہجور سندس مقبرس پیٹھ وننہ آمژہ رحمن راہی تہ غلام نبی خیال سنزہ نظمہ چھیہ میہ برونہہ کنہِ۔ راہی سنز نظم "کنۍ کتھ” تہ خیال سنز نظم "مہجورن مزار”۔ فرق چھیہ یہ زِ خیال چھہ پننہِ نظمہِ منز مہجور سنز ویران قبرہ ہنز حالت وچھتھ پننۍ نظم ونان تہ راہی چھہ مہجور سنز قبر شیرنہ چہ تقریبہِ منز شریک سپدتھ پننۍ نظم ونان۔ مختلف موقعہ ٲستھ تہِ چھہ یمن منز واریاہ ہشر۔ ممکن چھہ اکھ آسہِ بیاکھ ذہنس منز تھٲوتھ وننہ آمژ، کۅس نظم آیہ گۅڈہ تمیک فصیلہ کرن کاشرِ ادبکۍ تواریخ دان (اگر چھہ کانہہ، ٹڈ گرۍ چھہ واریاہ) مگر سۅ کتھ چھیہ نہ تیژ اہم تہِ۔
راہی سنز نظم چھیہ اکھ "نثری”، صحافتی تہ عمومی بیان یُس موزون تہ قافیہ بند کرنہ آمت چھہ۔ یہ چھیہ نہ کنہِ صورژ منز نظم بنان۔ اتھ نظمہ منز وننہ آمژ کتھ چھیہ نہ موزون کلام بننس لایق تہِ۔ میہ چھہ تعجب راہی ین کیا سوچتھ چھیہ یہ موزون کلامی کرمژ؟ 50 پیٹھۍ شعرن منز چھہ اکھ سیٹھا معمولی تہ سطحی کتھ وننہ آمژ یمہ خاطرہ اکھ نثری نوٹ یا رائٹ اپ موزون روزہا۔ موزونے اوت نہ بلکہ کارگر تہِ۔ تمام شعر چھہ سیٹھا سطحی زبان تہ خیالن ہند ورتاو۔ مثلا
ہے بایو کتھ بوزو سا
بانبر کیا چھو روزو سا
بہ تہِ چھس آمت سالے یور
مجلس موکلہِ تہ تراوو دور
تلہ سا بوزو کیا چھہ ونان
لاوڈ سپیکر مۅختہ چھکان
اتھ نظمہ مقابلہ چھیہ خیال سنز نظم تتھ منز پیش کرنہ آمژِ کتھہِ ہندِ حسنہ کنۍ شعری حسن تہِ پیدہ کران۔ خیال سنز نظم چھیہ راہی سندین 50 ہن شعرن مقابلہ 5 ژن شعرن ہنز نظم یۅس اکس سیٹھا فکر انگیز نوٹس پیٹھ ختم چھیہ گژھان:
مشکہ نٲوتھ پانہ گل یمہِ پننہ گلزارکۍ دۅہے
ترووہکھ سرِ راہ کاشرۍ ٲسۍ پردارکۍ دۅہے
نہ صرف چھیہ ظاہری شکلہِ منز خیال سنز نظم ارتکاز پیش کران بلکہ چھیہ تمۍ سنزِ کتھہِ منز تہِ احساس تہ کیفیت کہ لحاظہ اثرانگیزی۔
نظمن ہند ہشر چھہ یتھ کتھہِ منز تہِ زِ ییتہ مہجور سنز قبر وچھتھ خیالس مغلن ہنزِ ملکہ نور جہانس کن منسوب فارسی شعر یاد پیوان چھہ، راہی یس چھہ نند ریوش سند اکھ مصرعہ یاد پیوان۔ دۅشونی نظمن منز مشہور شعر یاد کٔرتھ تمن ہندِ ذریعہ پننہِ کتھہِ ڈۅکھ دین چھہ اہم۔
راہی سنز نظم چھیہ اکھ منافقانہ سیاسی نظم یمیک ادبی مۅل شک آور چھہ ییلہ زن خیال سنزِ نظمہِ منز جذبچ نفاست موجود چھیہ۔
ممکن چھہ میانہِ یمہ نوٹہ کہ بہانہ پرن دوس یمن دۅن شاعرن ہنزہ یم نظمہ۔


text:
گوڈہ "نیب” تہ پتہ "کاشر ادب” رسالہ بند گژھنہ کنۍ یُس ژھریر کاشرس ادبی ماحولس منز پیدہ گومت اوس، خاص کر نوجوان ادیبن تہ پرن والین ہندِ خاطرہ، سہ ژھریر کور کنہِ حدس تام "واد” رسالن دور۔ گۅڈنکہ شمارہ کہ اداریہک گۅڈنیکے جملہ چھہ یتھہ پاٹھۍ شروع گژھان "ژھۅپہِ ہندس یتھ عالمس منز چھہِ وننکۍ تہ بوزنکۍ تمام ہاوس باسان وٹسۍ گامتۍ۔ مگر توتہِ چھہ بعضے انسان پھٹنس یتھ باکہ یژھان دین۔” واد رسالک گوڈنیک شمارہ دراو 1985 منز تہ امہ کس ادارتس منز ٲسۍ اقبال فہیم، م ح ظفر تہ نذیر جہانگیر۔ کینژِ کالۍ رود پتہ اقبال تہ ظفر اتھ سیتۍ تہ زیادہ پہن پوٚتس اقبالے۔ یہ رسالہ رود 1991 تام ؤری یس منز دۅیہ لٹہِ چھپان۔ امہ پتہ رود نہ میہ کشیرِ سیتۍ زیادہ تعلق لہذا چھیم نہ خبر 14 شمارہ پتہ کٲتیا بییہ شمارہ درایہ اتھ رسالس ونیک تام۔
امہ رسالہ کہ ذریعہ سپدۍ واریاہ نوجوان ادیب متعارف تہ باقین تہِ میول چھپنک موقعہ، یمن منز خاص کر پانہ رسالک ادارہ، اقبال فہیم، م ح ظفر، نذیر جہانگر، قاضی غلام محمد، رفیق راز، شفیع شوق، شاد رمضان، عزیز حاجنی، فیاض تلگامی، غلام احمد آجر، جی ایم آزاد، مشتاق مہدی، ثنا اللہ میر بیترِ شامل چھہِ۔ رسالس منز رودۍ پرانہِ پییہ ہندۍ ادیب تہِ منزۍ منزۍ چھپان یمن منز چمن لال چمن، مظفر عازم، رتن لال شانت، ہری کرشن کول، ہردے کول بھارتی، غلام احمد گاش، بشیر اختر، اوتار کرشن رہبر، غلام رسول سنتوش، امین کامل، اختر محی الدین، حامدی کاشیمری تہ رحمن راہی شامل چھہِ۔ یتھ رسالس منز ییتیاہ نوۍ تہ پرانۍ ادیب چھپان روزن تتھ چھہ پانے وقار حاصل گژھان۔ اقبال فہیمنۍ یا ونو ادارکۍ کھرۍلد اداریہ تہ تبصرو باوجود گوو یہ رسالہ سیٹھا مقبول۔
واد رسالہ کین یاد گار چیز ن منز چھہِ قاضی غلام محمد، رفیق راز تہ م ح ظفر سندۍ غزل تہ شفیع شوق سندۍ مضمون شامل۔
گۅڈنکۍ سے شمارس منز چھپییہ امین کامل سنز نظم "تٲے نامہ”۔ یہ نظم بنییہ ریاستس منز تمہ غیر اطمینانی تہ بیزاری ہند پیش خیمہ یمیک نتیجہ کانسہ ہندس خیال وخوابس منز تہِ اوس نہ۔ نہ اوس کانسہِ یہ خیال زِ کامل ییہ یژھ ہش بے باک نظم ہیتھ برونہہ کن۔ امہ نظمہِ تہ امہ پتہ امہ قبیل چہ یم نظمہ کاملن لیچھہ، نوۍ کیو ، بزرگ شاعر لگۍ تمن ہنز پیروی کرنہِ تکیازِ امہ قسمہ چہ نظمہ آسہ وۅنۍ حسب حال۔ واد کس دویمس شمارس منز چھہ اکھ ذہین نوجوان جی ایم آزاد اتھ متعلق لیکھان ” گۅڈنکس شمارس منز یس چیز میہ ساروے کھوتہ زیادہ پسند آو سہ چھہ کامل صٲبن ‘تٲے نامہ’۔ یہ نظم چھیہ کاشرین ہنز مکمل داستان حیات۔ میہ سپز یہ نظم پٔرتھ پانس تہ پننین ہموطنن سیتۍ نفرت تہِ پیدہ تہ ہمدردی تہِ۔” شفع شوق چھہ تریمس شمارس منز اکھ نظمہ متعلق لیکھان "امین کاملنۍ طنزی نظم ‘تٲے نامہ’ چھیہ اکھ یاد گار نظم آسنہ علاوہ زندگی سرنچ اکھ اہم کوشش۔”
[امین کاملن چھہِ حاشیس منز نظمہ ہندۍ تم بند درج کرۍ متۍ یم واد والیو چھپاوۍ متۍ ٲسۍ نہ۔]
دویمس شمارس منز دراو اختر محی الدین سند اکھ سیٹھہے اہم مضمون یس راج ترنگنی منز کشیرِ ہنزن جایہ ناون ہنزِ غلط نشاندہی متعلق اوس۔ سہ چھہ لیکھان ” کشیرِ ہندین گامہ ناون یہ کھرۍ کانگر اننچ کٲم چھیہ میانۍ کنۍ تمہ دۅہہ شروع سپزمژ ییمہِ دۅہہ اسہِ راج ترنگنی کشیرِ ہنز گۅڈہ کالچ تواریخ ماننک غلط فیصلہ کور۔” مضمون اوس سیٹھا دلچسپ تہ امۍ تل اکھ زبردست بحث۔ وادسے منز چھپییہ اتھ متعلق زہ خط۔ ڈاکٹر ترلوکی ناتھ سند خط اوس اختر محی الدین سندین سوالن جواب کم تہ جذباتی زیادہ، مگر بشیر اختر سند خط اوس اختر محی الدین سندین نتیجن سیتۍ کینہہ دلچسپ حوالہ دتھ اختلاف کران۔ مگر اختر محی الدینن دیت ستمس شمارس منز بشیر اختر سندین اعتراضن اختر بنام اختر خطس منز اکہ اکہ پرُن لایق جواب۔ کشیرِ چھا دراوڈ بسیمتۍ؟ اختر محی الدین تہ محمد یوسف ٹینگ چھہ یہ دعوی کران۔ یمن خطن منز آو یہ تہِ زیر بحث۔ از چھہ نہ یہ کانہہ مسلے۔ کشیرِ ہندین کینژن علاقن منز چھہ ڈی این اے ٹیسٹ کرُن، سورے اول وانگن نیرِ زِ کاشرین منز کہند کہند خون چھہ۔
دویمس شمارس منزے چھپیوو ہری کرشن کول سنزِ ‘حالس چھہ روتل’ افسانہ سۅمبرنہِ پیٹھ رفیق راز سند تبصرہ یتھ منز تمی یہ بھارتی تہ رہبرس مقابلہ کمتر افسانہ نگار قرار دیت۔ راز سند بنیادی اعتراض اوس زِ کول سندۍ زیادہ تر افسانہ چھہِ ہنگامی نوعیتکۍ تہ بٹن ہندین مسلن تہ اکس محدود جغرافیاہس منز بند۔ امۍ تل بیاکھ بحث، اتھ متعلق آو خطن منز اختر محی الدین تہ شفع شوق سند رد عملہ علاوہ خود ہری کرشن کولن سند حوابی مضمون۔ کول سند جواب اوس مفصل تہ وایاہن اہم کتھن پھٹ کڈان مگر ژکھہِ ہوت۔ وادس منز آیہ واریاہن خطن منز ادبس تہ ادبی بحثن منز بٹل تہ مسلمانی ورتاونک الزام اکھ اکس پیٹھ لگاونہ۔ یمہ بحثک اکھ کونہ اوس اور کن تہِ اشارہ کران۔


text:
Imranqazi90
مےٚ چھُ ناو عمران قٲضؠ ۔ بہٕ چھُس اَرگون مَگَر مےٚ چھُ کٲشُر تَگان بولُن، پَرُن تہٕ لیکھُن ۔
میٛون بُدؠ بَب سُنٛد بوے اوس اَکھ شٲعِر تہٕ سُہ اوس جے کے اَکاڈمی ہَس مَنٛز کٲم کَران۔ سُہ روٗد دۄن کامہِ مَنٛز مَشہوٗر : کٲشُر انسایٔکلوپیڈیا تہٕ کٲشِر ڈِکشَنری۔ ییٚمؠ سُنٛد ناو اوس عبدالغنی قٲضؠ نٔدیٖمؔ۔
مُلاقاتھ
سوٗنٛچ وَقتَس أکِس مےٚ پانَس سٟتؠ
دوٗر ییٚمہِ سٔدرٕ کِس اَپارِ بٔٹھِس
یارِ گَنِرَس اَنٛدَر چھُ اَکھ عالَم
ویٖرِ وارَو أنٛدٕرؠ چھَ واتان ناو
بالہٕ دامُن چھُ پرٛؠتھ ہَنٛگامہٕ بِدوٗن
شوٗبہِ مَرکَز ییٚتؠن اَمارَن ہُنٛد
ہیٛوٚتھ مےٚ أنٛدؠ ہارِ مَن سَرایہِ مُشِک
آیہِ سَر تازٕ یِونہِ سونٛتٕچ بۄے
نارٕ زِتنؠن گِنٛدان چھَ شَبنٕمؠ أچھ
سَحَر خانَس تہِ کاش کھَسہِ ہے کٲف
بٲنٛگؠ بانٛگٕے اَگَر نہٕ دِ ہے اَز
کایِناتَس تہِ وَق مٔشِد گَژھِ ہے
یَتھ نَبَس روزِ ہے یۄہَے اَکھ رَنٛگ
ژوٗرِ شُرؠ لٲے کٔنؠ ٹیٖنہٕ پَشَس
کوترَن ہُتہِ یۆت کُنہِ چھَگ لٔج
تارِ کوٗٹؠن چھِ موٗل زَن پرٛاٹان
کاوٕ ییٚنہِ وول تاں سَپُد خاموش
لارِ مَنٛز کیٛا خَبَر چھَ کُس کۆت لۆگ
یَتھ وَنا ؤنؠ بےٚ زٲنؠ بٔسؠ تی مَنٛز
ناد کَس لایہِ کُس أچھَن تَل چھُم
عبدالغنی نٔدیٖمؔ


text:
امین کامل
حبہ خوتونہِ س63تۍ چھیہ اکثر أرنہِ مال تہِ چکاونہ یوان تہ دۅنونۍ مینہ تول کٔرتھ چھہ وننہ یوان زِ ٲرنہِ مال چھیہ حبہ خوتونہِ کھۅتہ پووا ہیو٘رے ٲسمژ۔ مگر حقیقت چھیہ یہ زِ أرنہِ مال ناوچ چھیہ نہ ژکہِ کانہہ کاشر گۅنماتھے ٲسمژ۔ یہ چھیہ بذاتی اکہِ غلط سونچن ترایہ ہنز پیداوار تہ أمس آیہ تیژ شہرت دِنہ تہ دیاونہ زِ وۅنۍ رود نہ اہندس آسنس کانہہ شکھے باقی۔
ا۷ اکتوبر ۸۸۹۱ آیہ میہ ریڈیو سرینگرہ پیٹھہ أرنہ مال، زبان تہ اسلوب عنوانس پیٹھ کتھ باتھ نشر کرنچ دعوت دِنہ۔ میہ کو٘ر امہِ ناوچ کانہہ گۅنمات آسنس پیٹھے بانہ انکار تہ یم زہ ژور بٲتھ أمس مٔرتھ چھکھ تھاوۍ متۍ، تمن ہیژم تنقیدی سام، ادہ یہندۍ تم چھہِ تہ تہندۍ۔ پروگرامکۍ پرڈیوسر میانۍ دوس موہن نراش صابن ونیام اہندِ نہ آسنکۍ لفظ کھینہ خاطرہ۔ مگر ییلہ نہ میہ مونس کتھ باتھ سپز تتھے پاٹھۍ نشر۔ تمہِ وزِ اوس میہ یہ اظہارے یوت کو٘رمت، دلیل ٲسمس نہ کانہہ تہِ دژمژ۔ وۅنۍ دمہِ اتھ مختصر پاٹھۍ نو٘م۔
کینژن بزرگ سازندرن پرژھ میہ اتھ متعلق۔ تمو وو٘ن زِ یہ ناو گو٘و تمن ریڈیو سٹیشن بننہ پتے کنن۔
لل دید تہ حبہ خوتون روز ہتہ بدیو ؤریو پیٹھہ گامن تہ سرین اندر لۅکٹین کیو بڈین زبان زد۔ مگر امۍ سند ناو نہ اوس کٲنسہِ بٹس تہ بٹنہِ ویو٘د، نہ کٲنسہِ مسلمانس تہ مسلماننہِ پتاہ۔ اوتار کرشن رہبر چھہ انشاپردازی کران لیکھان زِ لل دید ٲس خدا دوستی ہنز پش پناہی، حبہ خوتونہِ ٲس پادشاہی ڈکھس، مگر أرنہ مال ٲس اکھ عام زنانہ تہ عوامی سہارس پیٹھے روز زندہ۔ یہ عوام چھہ خیالی تہ سہارہ تہِ فرضی۔
بیربل کاچروچھہ پننس تواریخس اندر لل دیدِ تہ حبہ خوتونہِ ہنز کتھ کران ، مگر امۍ سند چھن نہ ناو تہِ ہیو٘تمت۔ہرگاہ یہ کانہہ شاعر آسہِ ہے، امۍ سند ذکر کرِ ہے سہ وارے تھُر کھٲرتھ تکیازِ یہ ٲسس پننی خاندانچ نۅش تہ خاندانی فخر کو٘ت تراوِ ہے۔ پیٹھہ چھہِ دپان أرنہِ مال مۅیہ ۰۰۸۱ ہس اندر۔ امہِ وزِ چھہ کاچرو ۵۲ وُہر اوسمت۔ اہندِ اتھہ آسہِ ہن کھیو٘مت چیو٘مت تہِ، ادہ آسہِ ہن نا امۍ سند کلامہ بوزمت تہ پو٘رمت۔
امۍ سنز گۅڈنچ ذکر چھیہ سری پرتاپ کالج میگزین ۶۳۹۱ سلور جوبلی نمبرس اندر میلان۔ اور کن پوو میہ اختر محی الدین صابن ۳۱ اگست ۸۷۹۱ ہس اندر اکھ چٹھۍ لیکھت ظن۔ غرض پرتاپ میگزین کس اتھ شمارس اندر یۅسہ گۅنمات جیالال کول سندس مضمونس اندر زنم لبان چھیہ تس چھہ آسان ناو رانی۔ لازما بٹہ پاٹھۍ وٲرویک ناو۔
امہ میگزین برونہہ شیہ ؤری ۱۳۹۱ ہس منز سپد بہار گلشن کشمیر ناوۍ کاشرین پنڈت فارسی شاعرن ہند اکھ تذکرہ دۅن جلدن اندر شایع۔ اتھ منز چھیہ لل دید تہ رۅپہ بھوانی تہِ شامل۔ مثالہِ کنہِ چھہ فارسی بدلہ تہند کاشر کلامہ آمت دِنہ۔ ہرگاہ أرنہ مال تہِ کانہہ ٲسمژ آسہِ ہے، سۅ گژھہِ ہے نہ امہِ کین ترتیب کارن تہ تمن اتھہ رو٘ٹ کرن والین مٔشتھ۔
امہِ پتہ نوِ وہرۍ ۰۴۹۱ ہس اندر چھہ محمد الدین فوق خواتین کشمیر ناوۍ اکھ کتاب لیکھان یتھ منز ارداہن ناماوار کاشرین زنانن ہنز ویژھنے دار ذکر چھیہ سپز مژ۔ یمن منز چھیہ لل دید، حبہ خوتون تہ رۅپہ دید شامل، مگر شریمتی رانی ہنز چھیہ نہ کنہِ ژھاے تہِ درینٹھۍ گژھان۔ سیز کتھ چھیہ زِ ۰۴۹۱ ہس تام تہِ اوس رانی ناو تہ گۅنہ مات پرتاپ میگزینس اندرے بند۔ ہرگاہ یہ کانہہ آسہِ ہے، نہ پھژِ ہے فوقس تہ تس اتھہ رو٘ٹ کرن وٲلس مہجورس۔
خواتین کشمیر پتہ پانژِ وہرۍ ۵۴۹۱ ہس اندر چھہ کول صاب اکھ لۅکٹ کتابہِ ہن کشمیری لرکس لیکھان۔ اتھ اندر چھہ پرتاپ میگزین کس رانی ناوس ژاس کٔرتھ اکھ نو٘و ناو مسز بھوانی داس، أرنہِ مال برونہہ کن انان۔ رانی کھۅتہ اکھ ژمہ وُن شاعرانہ ناو۔
عبدالاحد آزادن چھہ کشمیری زبان اور شاعری اندر أمس کہہِ لٹہِ مسز بھوانی داس تہ ژورِ لٹہِ أرنہ مال/ أرنی مال/ أرنی مالی ناو لیو٘کھمت۔ باسان چھہ امۍ چھہ انگریزی لفظ مسز سان کول صابسے نشہِ امۍ سند ناو تہ زان حاصل کرمژ۔ أرنہ مالہِ ہندس ناوس املایی ہشر نہ آسن چھہ گواہی دوان زِ ۶۴۹۱ ہس تام تہِ ییلہِ آزادنۍ کشمیری زبان اور شاعری مکمل سپز، اوس نہ یہ ناو برونہہ پو٘کمت۔
زمرے:تحقیق


text:
رسم خطس تہ املاہس درمیان چھہ نہ اکثر لوکھ بلکہ سانۍ زبان دان تہِ فرق کران۔ رسم خط چھہ زبان لیکھنہ کس نظامس ونان۔ مثلا سون رسم خط چھہ تقریبا سے نظام ورتاوان یُس عربی، فارسی تہ اردو زبانہ ورتاوان چھیہ۔ املا گوو کُنہِ رسم خطس منز لفظ لیکھنک دستور، یعنی اچھرن ہندِ ذریعہ زبانۍ ہندین لفظن ہنز بناوٹ۔ میون یہ مختصر مضمون چھہ نہ رسم خطس[1] بلکہ املاہس متعلق، کاشرس املاہس متعلق۔
کاشرس املاہس منز زمانی سوتھرس پیٹھ ییژہ لگاتار تبدیلیہ تہ انفرادی سطحس پیٹھ بدنظمی ہندس حدس تام یوت تنوع میلان چھہ، سہ چھہ نہ لیکھہ پرِ لحاظہ معیاری زبانن منز ممکن۔ وجہ چھہ یہ زِ املاہس چھہ تعلیمی نظامک مسلسل ورتاو استقامت تہ پایداری بخشان، یُس سانہِ زبانۍ نصیبس اوس نہ۔ ینہ پیٹھہ یہ غلط خیال عام گوٚو زِ لفظ گژھہِ تلفظ مطابق لیکھنہ یُن، دۅن ادیبن ہند املا چھہ نہ پانوانۍ رلان، بحیثیت اکھ ادارہ، اکیڈمی ہنزن اشاعتن منز تہِ چھہ املاہک حدہ کھۅتہ زیادہ انتشار۔ یہ تہِ چھیہ حقیقت زِ سون املا رود تنہ پیٹھہ واریاہ کینہہ کاتبن ہندس رحم و کرمس پیٹھ۔ مگر وونۍ چھہ وق زِ اسۍ کرو املاہس پیٹھ نٔوس ماحولس اندر نوِ سرہ غور۔ امہ نوِ ماحولک ذکر کرہ بہ یتھہ پاٹھۍ۔
اکھ وقت اوس خلق ٲسۍ مسودہ لیکھان تہ تمے رژھران تہ بٲگران۔ پرنٹنگ پریسس آو۔ تہ اتھۍ سیتی آو لیتھو پریس تہ کاشرس منز تہِ گیہ زرد مسطرن پیٹھ کتابت شروع۔ یہ دور رود 1980 تام جاری ییلہ آفسیٹ پریس عام گوو تہ کٲتبو ہیوت کریہنہ میلہِ سیتۍ لیکھن۔ یہ دور تہِ رود داہ پنداہ ؤری، ییلہ زبان لیکھنہ کس سلسلس منز کمپیوٹرک ورتاو عام ہیوتن گژھن۔ ان پیج آو کاشر فانٹ ہیتھ بارسس تہ کٲتبو ہیوت امیک استعمال کرُن۔ اتھۍ اثناہس منز گوو کمپیوٹر علاوہ انٹرنیٹ عام۔ کتابہ کمپوز کرنس اوس ان پیج بکار یوان مگر انٹرنیٹکۍ تقاضہ ہیکہ ہن نہ ان پیج سیتۍ پورہ گژھتھ۔[2] ان پیج چھہ بند تلاو۔ انٹرنیٹن کھولۍ کاشرِ زبانۍ ہنزِ خواندگی ہندۍ نوۍ امکانات۔ نہ صرف یہ زِ زیادہ کھوتہ زیادہ لوکن میلہ پننہ فرصتہ تہ استعدادہ موجب کاشر پرنک موقع، بلکہ گژھہِ کاشر ادب تہِ عام پاٹھۍ دستیاب۔ امہ علاوہ ہیکن کاشرس منز تہِ ترقی یافتہ زبانن ہندۍ پاٹھۍ مایکروسافٹ ورڈ تہ باقی طرزکۍ ڈاکیومینٹ بٔنتھ۔ یم اسۍ مختلف پلیٹ فارمن پیٹھ ورتٲوتھ ہیکو۔ یمن امکاناتن کُن گوو مظفر عازم صٲبس ظۅن۔ تمو کرۍ ونیک تام تریہ فانٹ تیار تہ تمن سیتۍ اکھ مخصوص کیبورڈ تہِ۔ اسۍ ہیکوکھ یم فانٹ اردو کیبورڈ سیتۍ تہِ ورتٲوتھ۔ یہ مضمون چھس بہ مایکروسافٹ ورڈس منز مظفر عازم صٲبن گلمرگ فانٹ ورتٲوتھ اردو کیبورڈ کی مدتہ براہ راست ٹایپ کران۔ اتھ نٔوس ماحولس منز کیا چھہِ کاشرِ املاہکۍ مشکلات تہ امکانات؟
املا کہ تعلقہ امکانات
امکاناتن منز چھیہ اکھ بٔڈ کتھ یہ زِ کاشر پرنکۍ تہ لیکھنکۍ زیادہ کھۅتہ زیادہ موقع سپدن زیادہ کھۅتہ زیادہ لوکن انٹرنیٹ کہ بدولتہ حاصل۔کاشر یوت زیادہ لیکھنہ پرنہ ییہ تیوت ہُرِ املاکہ ہشرک امکان۔ تیوت گژھہ املاچہ معیاربندی کُن زبان ورتاون والٮن ہند توجہ۔ کاشر لیکھُن روزِ نہ صرف کٲتبن تام محدود، یمن مضمون نویسن ہندِ املاچہ خامی درست کرنک ٹھیکہ اوس، بلکہ پریتھ شخص لیکھہ کاشر پننہ اتھہ مایکروسافٹ ورڈس منز، انٹرنیٹس پیٹھ یا باقی ایپلکیشنن منز۔ امکاناتن منز چھیہ یہ کتھ تہِ شامل زِ مختلف پلیٹ فارمن پیٹھ گژھہِ اسہِ کاشر پرنک عادت۔ یوت یوت اسۍ کاشر پرو تیوت ہُرِ پرنچ روٲنی۔ تہ یتھ خیالس لگہِ پانے پھیش زِ زبان چھیہ ہیجہ کٔرتھ پرنہ یوان۔ میہ ووت وۅنۍ واریاہ کال ونان زِ فونِکس (ہیجہ کٔرتھ لفظ پرنۍ) چھیہ لفظ پرنچ ابتدایی مشق۔ شرۍ چھہِ دویمہِ جمٲژ تامے تمہِ مشقہِ نیبر نیرتھ بصری طور لفظ پران۔ لفظن ہنز ہ صوری شکلہ چھیہ سٲنس ذہنس منز منتقل سپدان یمن ہنز اسۍ تحریر پرنہ وزِ پہچان کران چھہِ[3]۔ امی وجہہ کنۍ ییلہ اسہِ برونہہ کن تیتھ کانہہ لفظ یوان چھہ یُس نہ اسہ امہ برونہہ وچھمت آسہِ، اسۍ چھہِ ہیجہ کرنچ کوشش کران۔ مگر ہیجہ چھیہ نہ ہمیشہ مدد کران، تکیازہ کانہہ تہِ تحریر چھہ نہ فونیٹک۔ تہِ چھہ نہ ممکنے۔ مثلا اسہِ سارنے چھہ انگریزی تگان پرُن، مگر اسہِ برونہہ کن ییلہ rendezvous ہیو لفظ ییہ اگر نہ یہ امہ برونہہ وچھمت آسہِ، اسۍ کیا پرو اتھ؟ لہذا چھیہ امکاناتن منز یہ کتھ تہِ شامل زِ اسۍ ہیکو کاشرِ زبانۍ ہندس تحریر تہ خواندگی ہندس نٔوس ماحولس منز یہ زبان بصری طور پرنچ استعداد ہُررٲوتھ۔
املا کہ تعلقہ چلینج
موجودہ املاہچ اکھ بارہ کمزوری چھیہ یہ زِ اتھ منز چھیہ نہ لفظس کانہہ معیاری شکل۔ اکے لفظ چھہ نہ صرف دۅیو بلکہ دۅیہ کھۅتہ زیادہ طریقو لیکھنہ یوان۔ پریتھ شخص، تہ پریتھ علاقہ چھہ پننہِ پھورہ مطابق لفظ لیکھان تہ تمچ شکل مقرر کران۔ حالانکہ تحریرک مقصد چھہ نہ یتے یوت زِ اکھ باشہِ زبان ییہِ اچھرن ہندِ ذریعہ ظاہر کرنہ، ہو بہو نمایندگی چھیہ نہ ممکنے، بلکہ چھہ تحریرک مقصد یہ تہِ زِ زبانۍ اندر تہ زبانۍ ہندین لفظن اندر ییہ اکھ معیار مقرر کرنہ ، یمہِ کنۍ لیکھُن پرُن آسان تہ یکسان اوت نہ بلکہ ممکن تہِ سپدِ۔مگر کاشراملا تجویز کرن والیو بزرگو چھہ نہ امہِ کتھہ ہند خیال تھوومت۔ نہ چھہ تنہ پیٹھہ از تام کٲنسہِ زبان دانن، ادیبن یا ادارن امہِ خاطرہ کانہہ قدم تلمت۔ بلکہ سپز لفظ پننہِ پننہِ طریقہ لیکھنچ نہج عام، یمہِ کنۍ تحریرس منز ونکین معیارہ رنگۍ سیٹھا کھُر نظرِ گژھان چھہ۔
املاہس منز چھہِ نہ مصمتن ہند زیادہ مسلہ۔ یمن ہند مسلہ چھہ زیادہ کھۅتہ زیادہ عربی ، فارسی تہ اردو پیٹھہ آمتٮن لفظن سیتۍ تعلق تھاوان۔ حالانکہ یہ گوٚژھ نہ کانہہ مسلے آسن تکیازِ رسم خط مشترک آسنہ کنۍ ہیکہ املا تہِ مشترک ٲستھ۔ ث، ح، خ، ص، ض، ط، ظ، ع، غ، ف، ق مصمتہ لفظن منز رژھرٲوتھ تمن ہنز صرفی شکل قٲیم تھاونہ سیتۍ چھہ نہ کانہہ مسلہ درپیش۔ تعلیم، تعبیر، تعویذہ، تعمیر ہوۍ لفظ تٲلیم، تٲبیر، تٲویذہ، تٲمیر لیکھنچ چھیہ نہ کانہہ مجبوری۔خر ہیکون نہ اسۍ کھر، حل ہیکون نہ اسۍ ہل، فٲتر ہیکون نہ اسۍ پھٲتر، کاغذ ہیکون نہ اسۍ کاکذ لیکھتھ۔یمن لفظن ہنزہ صرفی شکلہ ڈٲلتھ چھہِ اسۍ تتھ خواندگی پھیش دوان یۅس اسہِ اردو زبانۍ کنۍ گۅڈے حاصل چھیہ۔ عربی، فارسی لفظن ہندۍ مصمتہ ڈٲلتھ (یہ عمل چھیہ پتمین دہن پنداہن ؤرین سیٹھا کم گمژ ) یا یمن ہندۍ مصوتہ بدلٲوتھ نتہ ہُررٲوتھ (یہ عمل چھیہ ونہِ جاری) چھہِ اسۍ یمن لفظن ہنز پہچان مشکل بناوان یمہ کنۍ یمن ہنز پرنچ روٲنی ولٹہ پاٹھۍ متاثر گژھان چھیہ۔ یہ اسہِ اردو کنۍ ویود چھہ تتھ پھیش دیُن چھیہ نہ کانہہ دانٲیی۔امہ علاوہ یوتاہ تحریر اعرابو کنۍ مصروف آسہِ، تیوتاہ ییہ پرنس منز دقت۔
یُس رسم خط اسۍ ورتاوان چھہِ اتھ منز چھہِ نہ ژھوٹۍ مصوتہ لیکھنک رواج۔ یمو زبانو پیٹھہ اسہِ یہ اون تمن منز چھہِ صرف تریہ ژھوٹۍ مصوتہ ۔۔ زبر، زیر تہ پیش۔ مگر کاشرِ زبانۍ ہندین ژھوٚٹین مصوتن ہند تعداد چھہ زیادہ۔ لفظن درمیان امتیازی فرق کرنہ خاطرہ بناوۍ اسہِ یمن ژھوٚٹین مصوتن ہندۍ اعراب مستقل تہ لازمی۔ مزید سپد یہ زِ اتھ رسم خطس منز ٲسۍ زیٹھین مصوتن ہندِ خاطرہ اعرابو بدل اچھر ورتاونہ یوان، مگر اسہ کرۍ زیٹھین مصوتن ہندِ خاطرہ تہِ اعرابے تجویز، یمہ کنۍ اعرابن ہند فہرست سانہ خاطرہ زیٹھیوو۔ تاہم ییلہ اسۍ تحریرن پیٹھ اکھ تنقیدی نظر تراوو، اعرابن ہند 80 فی صد ورتاو چھہ غیر ضروری باسان۔ یمے غیرضروری اعراب چھہِ عام لوکن منز کاشر پرنچ ہمت پھٹراوان، لفظن ہنز پہچان تہ پرنچ روٲنی متاثر کران۔ کمپیوٹر کہ استعمالہ کنۍ چھہ یمن اعرابن ہندِ خاطرہ” کی سٹروکن” ہند تعداد یوتاہ ہُران زِ کاشر ٹایپ کرنک سون تجربہ چھہ گراں بار سپدان۔ غیر ضروری اعرابن ہنزہ مثالہ چھیہ پیش۔
اکھ اقتباس چھہ محمد یوسف ٹینگ صٲبن تحریر، بیاکھ رحمن راہی صٲبن تہ بیاکھ کامل صٲبن ۔ اکھ چھہ کنوہشتھ ستتھس دوران لیکھنہ آمت، بیاکھ چھہ کنوہشتھ نمنم تھس دوران، تہ بیاکھ پتمین دۅن ؤرین منز۔ یعنی کاشرِ املاہک یس حال تیلہِ اوس سہ چھہ از تہِ۔
یتھ تصویرس منز چھہ میہ سیتۍ میانۍ زہ پۅپھترۍ بٲے۔ منزس چھہ شوکت احمد یس کامل صٲبنہ اکس ہمشیرہ سند نیچو چھہ۔ یم چھہ کاپرنس نزدیک گوپال پور روزان۔ دچھنہ طرفہ چھہ ڈاکٹر امتیاز منصور یس کامل صٲبنہِ بییس ہمشیرہ سند نیچو چھہ۔ یم چھہ چھانہ پورِ روزان۔ شوکت احمدنۍ موج تہ مول چھہ کینہہ ؤری برونہہ گذریمتۍ۔ امتیاز منصورن مول تہِ گذریوو کینہہ ؤری برونہہ۔ کامل صٲبس چھہ یمو دۅیو بینیو علاوہ (یمو منزہ اکھ حیات چھیہ) زہ بٲے۔ یمو منزہ اکھ بڈشاہ نگرے روزان چھہ۔ بیاکھ برادر چھکھ کاپرنے روزان۔ ژۅن ریتن اندر گذریہ یمن تریشونی بارنین ہنزہ زنانہ۔ کامل صٲب چھہ یمن سارنے زیٹھ۔ ماجہ ہندس مرنس پیٹھ پیوو میہ یمن تمام جاین تعزیتس گژھن۔ گوپال پور تہِ ووتس، زندگی منز گۅڈنچہ لٹہِ۔ شاید اتھۍ کن وچھتھ دیت میہ شوکت صٲبن نیرن وزِ اکھ سیٹھا مۅلل چیز یتھ تسند بڈۍ بب احمد اللہ حکیم (عرف بوڈ حکیم) تہ تسند بب حکیم ٭٭ رٲچھ ٲسۍ کرمژ۔ ٲخرس ووت یہ شوکت احمدس نش۔ یہ مۅلل چیز چھہ بۅنہ کنہِ پیش۔ یہ چھہ کامل صٲبنۍ اکھ فارسی نظم یوس تمو امۍ سے بڈس حکیمس (عمہ حکیم) سوزمژ ٲس۔ میانہِ خیالہ چھہ یہ کامل صٲبنہِ شاعری ہند اولین دستیاب نمونہ — مگر فارسی پاٹھۍ۔
اے مسیح این زمان و اے حکیم ارجمند
از دم تو ہر کسی بسیار گشت از بہرمند
بر در تو بہر درماں آمدیم از کاپرن
این چہ بوالعجبی است کردی دل ما را دردمند
یک گناہ بے پناہ بر خود روا کردندہاں
آنکہ تشہیر دم عیسی بہ عالم کردہ اند
آتشی در زیر پا دارند عاشق بہر دوست
این ندانند مگر آنہا کہ خود ہم سوختند
تو چہ دانی لذت زہر کہ نوشد این غریق
می خوری در بستی گوپال پورہ شہدو قند
غریق کاشیمری
شوکت احمدن ونن چھہ ز خط اوس کامل صٲبن کالجس دوران لیوکھمت۔ کامل صٲب چھہ اکس جایہ لیکھان زِ تسند مول اوس علاج خاطرہ تس امس حکیمس نش کالج گژھنہ برونہہ نوان۔ اگر تتھ کن گژھو تیلہ چھہ یہ کامل صٲبنہِ کالج اژنہ برونہم چیز۔ کامل صٲبن بابہ صٲب گذرییہ 1939 منز ییلہ تم کالج کس گۅڈنکس ؤریس منز ٲسۍ۔ ممکن چھہ یہ ما آسہِ تمی ؤریک۔ بہرحال تحقیق چھہ جاری۔ حکیم ٭٭ سندس گرس منز کور یمو پتہ رشتہ۔ کامل صٲبن گرہ کوتاہ چھہ امس حکیمس نش متاثر اوسمت، سہ چھہ یتھ نظمہِ منز ظاہر۔ امۍ حکیمن چھیہ کینہہ مسودہ طبس متعلق فارسی پاٹھۍ پتھ کن تراوۍ متۍ۔
میہ ہوو یہ نظم کامل صٲبس۔ واریاہس کالس رود سہ اتھ وچھان، تمہ پتہ زن نہ پہچوننے تہ دیتن واپس۔ پرژھمس یہ کر سا چھتھ ژیہ لیوکھمت۔ دوپن تہِ کس چھہ وۅنۍ یاد۔ دوپمس شوکت اوس ونان یہ چھہ یمو کالجس دروان لیوکھمت۔ تورہ دوپن خبر آسیم۔ 1939 منز اوس کامل صٲب 15 وہُر۔ کامل صٲب اوس یمن دوہن غریق تخلص کران۔


text:
مظفر عازم
واریاہ چھم نہ ونُن۔ اوترہ وۆتھس سلی پہن۔ غبار اوسم، مگر تتھ کیا کٔریوم تہۍ۔ ژٹۍ تو یہ اتۍنے۔ سلی پہن وۆتھس، کافی پیالا دبووم۔ فون رۆٹم اتھس کٮ۪تھ تہ ہیۆتم میل وچھن۔ نوو اوس نہ کینہہ۔ نیب رسالہ کس ایڈمن سند اوس ایمیلا، تہ اتھ سٍتۍ اوس نہج رسالک اکھ پی ڈی ایف نقل۔ یہ اوسم وچھمت تہ شاید ڈاونلوڈ تہِ کۆرمت مگر لۆگس اتھ سارۍ سے ورق پھرنہ۔ سورے کۆرم خۅش، یا بنان چھہ کانہہ چیز ما آسیم اومے پہن تہِ باسیومت، ژٹۍ تو یہ تہِ اتۍ نٕے۔ أکس صفس پٮ۪ٹھ وچھِم شعر جورا۔ یم ییلہ پٔرم، مزے آم۔ اکۍ شعر ن دژنم زورے پہں زیٖر۔ سُہ بوزناوو تۅہہ تہِ مگر پتہ پہن۔
دپاں شعر پرکھاونکۍ چھہِ زہ شرط، اکھ یہ زِ شعر کرِ پران پران یا بوزان بوزان خۅش۔ نقادس پٮ۪ٹھ چھا یہ جٲیز کنہ نہ، تہِ ونن تم پانے۔ بیاکھ یہ زِ پرن/بوزن وول آسہِ پزی نقاد۔ سہ لاگٮیس فیتہ، دِیس نم، تہ مانڈ دتھ ونہِ پننۍ راے۔ (میانہ گام ٲسۍ ونان اوخن صٲبس اگر سلام کرو، سہ چھہ اژاں اندرمِس کُٹھس منز، کتاب وچھان، تہ تورٕہ نیرتھ ونان: وعلیکم صلام۔ صۅاد چھہ ونان سین بدلہ یُتھ زن عٲلم ییہ بوزنہ۔ اکہ زمانہ اوسس بہ تہِ شٲعری پران، منزۍ منزۍ تنقید تہِ۔ مگر پننہ جایہ ییلہ بہ شعر پران/بوزان چھس، یہ پننۍ دۆیم لٔٹ چھیم روزاں پتھ کُن۔ شعرُک موٗڈ، مزازٕہ، لفظن ہند آوازِ تہ معنی حسابہ ستریر، تہ کلہم معنی سنیم تہ گژھہ خوش تہ شعر روزیم یاد، نقاد ونٮ۪م، ہے یۆہے ہا گو تنقید۔ دِیو پانس گۆش۔ کانہہ فنکار چھنہ تخلیق پوٗرٕ کران۔ سہ چھہ ہیۆچھمت منساوان، سۆرمت چھس گژھاں سرۍ پیٹھۍ تہ چھہ پھرُکان۔ عام پرن/بوززن وٲلۍ تہِ چُھہ آساں کیا تاں سۆرمت پننۍ پٲٹھۍ، اگر فن پارٕہ ستۍ تتھ زیٖر لگٮیس تیلہ گیہ تمۍ سندِ خٲطرٕہ تخلیق مکمل۔ مگر صرف تمۍ سندِ خاطرہ۔ دۆیمس کانسہ بوزن وٲلس چھہ پننۍ پٲٹھۍ یِموٕے ویتھو ییرہ وسُن ادہ گژھٮ۪س فن پارٕہ مکمل۔ میٲنۍ کنۍ چھہ فن پارٕہ پننہ سٲلم شکلہِ منز، بلکہ دپو پننین سٲلم شکلن منز فنکار تہٕ قٲری ین(یعنی پرن/وچھن/بوزن والین) ہند سرۆگ محشر آساں۔ اوے ما آسہِ اکے تخلیق اکِس باساں کیاہ تام تہ بییس کہیں نہ۔ جان گوو نا کتھ ژھۆٹراوو، تۅہہ بوزناوو شعر ۔ اگر کھریو تہ شٲعر بہ ہیتھ، اگر ویو تہ شٲعر بہ ہیتھ ۔ شعر چھہ:
ناوِ نمس پٮ۪ٹھ کُن زۆن اوسس
اسہٕ ونہ ہۆنجہ وچھنم درۍیاون
پۆت منظر چھس:
کمۍ سنز شیچھ ونۍ صبحکۍ واون
پوش پھلِم دلہ کین صحراون
بہ کیازِ ونو شعر کمۍ سند چھہ، ژھانڈِو رسالہ نہج، جلد 3، شمارہ 4 ۔ اتھ رسالس منز چھو واریاہ لال تہ مال۔
زمرے:تبصرہ